SunOnline: Party thah suspend kurumuge maadhaa nulaa, islaahuthakuge draft AG ah fonuvaifi\nޕާޓީތައް ސަސްޕެންޑު ކުރުމުގެ މާއްދާ ނުލާ، އިސްލާހުތަކުގެ ޑްރާފްޓު އޭޖީއަށް ފޮނުވައިފި\nފެބްރުއަރީ 29، 2020: އިލެކްޝަންސް ކޮމިޝަނުގެ ރައީސް އަހުމަދު ޝަރީފު -- ސަން ފޮޓޯ/ ފަޔާޒު މޫސާ\nސިޔާސީ ޕާޓީތަކުގެ ގާނޫނަށް ގެންނަން ފެންނަ އިސްލާހުތަކާ މެދު ސިޔާސީ ޕާޓީތަކާއެކު ކުރެވުނު މަޝްވަރާތަކަށް ފަހު، އެ ގާނޫނަށް ގެންނަން ފެނުނު އިސްލާހުތަކުގެ ޑްރާފްޓު އިލެކްޝަންސް ކޮމިޝަން (އީސީ)އިން އިއްޔެ އެޓާނީ ޖެނެރަލް (އޭޖީ)ގެ އޮފީހަށް ހުށަހަޅައިފި އެވެ.\nސިޔާސީ ޕާޓީތަކުގެ ގާނޫނަށް ގެންނަން ފެންނަ އިސްލާހުތައް އީސީއިން ޑްރާފްޓުކޮށްފައިވާއިރު، އެކަމާ މެދު ސިޔާސީ ޕާޓީތަކުގެ މަޝްވަރާއަކަށްވެސް ވަނީ އަހައިފަ އެވެ. އެގޮތުން މިިދިޔަ ސެޕްޓެމްބަރު މަހުގެ 29 ވަނަ ދުވަހު އެކަމަށް ޓަކައި އީސީއިން ވަނީ ޕާޓީތަކާއެކު މަޝްވަރާ ބައްދަލުވުމެއްވެސް ބާއްވާފަ އެވެ.\nއިއްޔެ އިލެކްޝަންސް ކޮމިޝަނުގެ ނައިބު ރައީސް އަހުމަދު އަކުރަމް ކުރެއްވި ޓްވީޓެއްގައި ވިދާޅުވީ، ސިޔާސީ ޕާޓީތަކުގެ ގާނޫނަށް ގެންނަން ފެންނަ އިސްލާހުތަކުގެ ޑްރާފްޓު ތައްޔާރުކޮށް، އިއްޔެ އެޓާނީ ޖެނެރަލްގެ އޮފީހަށް ފޮނުވާފައިވާނެ ކަމަށެވެ.\nޕާޓީތައް ސަސްޕެންޑު ކުރުމުގެ ބާރު އީސީއަށް ދިނުމަކީ މީގެ ކުރިން އެ ގާނޫނަށް ގެންނަ އިސްލާހުތަކުގެ ތެރޭގައި ހިމަނާފައި އޮތްކަމެކެވެ. މިހާރު ސިޔާސީ ޕާޓީތަކުގެ ގާނޫނު ބުނާ ގޮތުން ސިޔާސީ ޕާޓީތައް ސަސްޕެންޑް ނުކުރެވެ އެވެ. ގާނޫނަށް އަމަލު ނުކުރުމުން އެޅޭ ފިޔަވަޅެއްގެ ގޮތުގައި އޮންނަނީ، ޖޫރިމަނާ ކުރުމާއި ޕާޓީ އުވާލުމެވެ.\nއިލެކްޝަންސް ކޮމިޝަނުގެ ރައީސް އަހުމަދު ޝަރީފު އިއްޔެ ވިދާޅުވީ، ޑްރާފްޓު ފޮނުވި އިރު، ޕާޓީތައް ސަސްޕެންޑު ކުރުމުގެ ބާރު ދިނުމުގެ މާއްދާ އުނިކޮށްފައިވާ ކަމަށެވެ. އެކަން ކުރީ ޕާޓީތަކުގެ މަޝްވަރާގެ މަތިން ކަމަށް ވިދާޅުވި އެވެ.\nސިޔާސީ ޕާޓީތަކުގެ ގާނޫނަށް ގެންނަން ފެންނަ އިސްލާހުތަކުގެ ޑްރާފްޓު އޭޖީ އޮފީހަށް ފޮނުވާފައިވާއިރު، އެ އިސްލާހުތައް މަޖިލީހަށް ހުށަހަޅާނީ އޭޖީ އޮފީހުން އެއާ މެދު ގޮތްތަކެއް ނިންމާފަ އެވެ.\nއުސޫލު އޮތީ ކެމްޕެއިނަށް ދާއިރު ކަރަންޓީނުވާން ޖެހޭ ގޮތަށް


ފެނަކައިން ފެން މީޓަރަށް ނަގަމުންދިޔަ ފީ މާފުކޮށްފި - DhiDaily\nފެނަކައިން ފެން މީޓަރަށް ނަގަމުންދިޔަ ފީ މާފުކޮށްފި\nފެނަކަ ކޯޕަރޭޝަނުން ފެން މީޓަރަށް ނަގަމުންދިޔަ 30 ރުފިޔާ ގެ ފީ އެކުންފުނިން މާފުކޮށްފައި ވާކަމަށް، ބުނެފިއެވެ.\nއެކުންފުނިން މިކަން އިއުލާން ކޮށްފައިވަނީ، އައްޑޫގެ އަވަށްތަކުގައި ނަރުދަމާ ނިޒާމު ނިންމައި އެ މަޝްރޫ ހިންގައި ބެލެހެއްޓުން ފެނަކައާ ހަވާލުކުރަން އެމްޓީސީސީން މިއަދު ހަވީރު ފޭދޫގައި ބޭއްވި ރަސްމިއްޔާތުގައި އެ ކޯޕަރޭޝަންގެ މެނޭޖިން ޑިރެކްޓަރު އަހުމަދު ސައީދު އެވެ.\nއެމަނިކުފާނުގެ ވާހަކަފުޅުގައި ވިދާޅުވީ، ސަޕްލައި ފެން މީޓަރުން ނަގާ 30ރ. ކަސްޓަމަރުންނަށް މާފުކޮށް ދެއްވުމަކީ ރައީސް އިބްރާހީމް މުހައްމަދު ސޯލިހްގެ ނިންމެވުމަށް ކަމަށެވެ. އަދި ފެނަކައިން އަބަދުވެސް މަސައްކަތް ކުރަނީ، ރައްޔިތުނަށް ލުއިފަސޭހަ ގޮއްތަށް ހޯދައި ދިނުން ކަމަށްވެސް ސައީދު ވަނީ ވިދާޅުވެފައެވެ.\n”ފެނުގެ ނިޒާމު ގުޅުމާއެކު، މީޓަރަށް ނަގަމުން އައި ތިރީސް ރުފިޔާ ރައީސް މިއަދު ވަނީ ފެނަކަ ހުރިހާ ކަސްޓަމަރުންގެ އަތުން ނެގުން ހުއްޓާލަން ނިންމައި އެކަން މާފުކޮށްދެއްވާފައި،“ ސައީދު އިއުލާން ކުރެއްވި އެވެ.\nއައްޑޫގެ ހުރިހާ އަވަށަކަށް ސަޕްލައި ފެނުގެ ހިދުމަތް ދެމުން އަންނަ ފެނަކަ ކުންފުނީގެ އެމްޑީ ސައީދު މިއަދު ވިދާޅުވީ، އައްޑޫގެ ގުޅިފައިވާ އަވަށްތަކުގެ ފެނުގެ ނިޒާމު މި ވަގުތު އޮތީ އިތުރަށް އަޕްގްރޭޑް ކުރަން ޖެހިފައި ކަމަށެވެ. އެހެންވެ ކެޕޭސިޓީ އިތުރުކުރަން ކުރަމުން އަންނަ މަސައްކަތުގެ ތެރެއިން، އަވަށްތަކުގެ 1،280 ޓަނުގެ ކެޕޭސިޓީ 14،000 ޓަނަށް ބަދަލުކުރެވޭނެ ކަމަށް ވިދާޅުވި އެވެ.


Match in molhuvumuge sirraky ummeedhu kandaa nulaa dhekki hivvaru: Koeman - vNews.mv\nކޫމަން ވަނީ ކުޅުންތެރިން ދެއްކި ކުޅުމަށް ވަރަށް ބޮޑަށް ތަޢުރީފުކޮށްފަ- ފޮޓޯ:- ބާސާ ޔުނިވާސަލް\nމެޗުން މޮޅުވުމުގެ ސިއްރަކީ އުންމީދު ކަނޑާނުލާ ދެއްކި ހިތްވަރު: ކޫމަން\nއައްފާން މުހައްމަދު 04 March 2021, 11:48\nފުރަތަމަ ލެގުން ބަލިވެ މާޔުސްވުމުގެ ބަދަލުގައި އެންމެން ހައިރާންކޮށްލާ ދެވަނަ ލެގު ފަސޭހަ ކަމާއިއެކު ކާމިޔާބުކޮށް ކޮޕާ ޑެލްރޭގެ ފައިނަލަށް ދަތުރުކުރެވުނީ، ފަހުވަގުތާއި ޖެހެންދެންވެސް އުންމީދު ކަނޑާނުލާ މުޅިޓީމުން ދެއްކި ގަދަ ހިތްވަރުގެ ސަބަބުންކަމަށް ބާސެލޯނާގެ ކޯޗް، ރޮނާލްޑް ކޫމަން ބުނެފިއެވެ.\nކޮޕާ ޑެލްރޭގެ ސެމީފައިނަލުގެ ދެވަނަ ލެގުގައި ބުދަ ދުވަހުގެރޭ ސެވިއާގެ މައްޗަށް ފަސޭހަ ކަމާއިއެކު ބާސާއިން ކުރިހޯދީ 0-3 ގެ ނަތީޖާއަކުންނެވެ. މެޗަށްފަހު ވާހަކަދައްކަމުން ކޫމަން ބުނީ މެޗުން މޮޅުވުމުގެ ސިއްރަކީ ފަހުވަގުތާއި ޖެހެންދެން ކުޅުންތެރިން ދެއްކި ގަދަ ހިތްވަރުކަމަށާއި، ކުޅުންތެރިންގެ ކިބައިން އެދޭނެ އިތުރުކަމެއް ނެތް ކަމަށެވެ. އަދި ރޭގެ މެޗުގައި ހުރިހާ ކުޅުންތެރިންވެސް ޓީމެއްގެ ގޮތުގައިކުޅެ ދެއްކި މޮޅުކުޅުމާއިމެދު ކޯޗުގެ ހައިސިއްޔަތުން ވަރަށް ބޮޑަށް ފަހުރުވެރިވާ ކަމަށާއި ދެލެގުގެ ނަތީޖާއަށް ބަލާ، މޮޅު ޓީމަކީ ބާސާކަން އެންމެނަށްވެސް މިހާރު ސާބިތުވެއްޖެ ކަމަށްވެސް ކޫމަން ބުންޏެވެ.\nސެމީގެ ފުރަތަމަ ލެގުގައި މިދިޔަ ފެބްރުއަރީ މަހު ސެވިއްޔާއިން ވަނީ އަމިއްލަ ދަނޑުގައި 2-0 ގެ ނަތީޖާއަކުން ބާސާ ބަލިކޮށްފައެވެ. އެހެންނަމަވެސް ދެވަނަ ލެގުގައި އަމިއްލަ ދަނޑުގައި ކުޅެ ބާސާއިން ވަނީ މޮޅު ކުޅުމެއްދައްކާ 3-2 ގެ އެގްރިގޭޓް ނަތީޖާއިން ކުރިހޯދައިގެންނެވެ.\nރޭގެ މެޗުގައި ބާސާގެ ފުރަތަމަ ލަނޑު ފުރަތަމަ ހާފުގެ 12 ވަނަ މިނެޓުގައި ކާމިޔާބުކޮށްދިނީ ޒުވާން ފޯވާޑް އޮސްމާނޭ ޑެމްބެލޭ އެވެ. މިލަނޑަށްފަހު މެޗުގެ އެންމެ ފަހު ވަގުތުކޮޅާއި ޖެހެންދެންވެސް ލަނޑެއް ފެނިގެންގޮސްފައި ނުވާއިރު ނަތީޖާ ހަމަހަމަކުރުމަށް މެޗުގެ 73 ވަނަ މިނެޓުގައި ސެވިއާއަށް ވަނީ ޕެނަލްޓީއެއް ލިބިފައެވެ. އެހެންނަމަވެސް އެ ޓީމުގެ ލޫކަސް އޮކަމްޕޯސް ފޮނުވާލި ޕެނަލްޓީ ބާސާގެ ގޯލްކީޕަރު މާކް-އަންދްރޭ ޓާ ސްޓޭގެން ވަނީ މަތަކޮށްފައެވެ.\nނޭވާ ހިފަހައްޓާލައިގެން ތިބި ބާސާގެ އެތައް ސަޕޯޓަރުންނަށް ހިތްހަމަޖެހުމެއް ލިބިގެންދިޔައީ މެޗުގެ ފުރިހަމަވަގުތު ހަމަވެ ދެއްކި އިތުރުވަގުތުގެ ހަތަރުވަނަ މިނެޓުގައި އެންޓޮއިން ގްރީޒްމަން ނަގައިދިން ހުރަސް، ބޮލުން ގޯލުގެ ތެރެއަށް ވައްދާލައިގެން ތަޖުރިބާކާރު ޑިފެންޑަރ ޖެރާޑް ޕީކޭ ކާމިޔާބުކޮށްދިން ލަނޑާއިއެކުގައެވެ. އެގްރިގޭޓް ނަތީޖާ އެއްވަރުވެ ކުޅުނު އިތުރު ވަގުތުގެ ފުރަތަމަ މިނެޓުގެ ތެރޭގައި ބާސާއަށް ފައިނަލްގެ ޖާގައެއް ކަށަވަރުކޮށްދިން ލަނޑު ކާމިޔާބުކޮށްދިނީ ޖޯޑީ އަލްބާ ތަނަވަސްކޮށްދިން ފުރުސަތަކުން މާޓިން ބްރެތުވެއިޓެވެ.\nބާސެލޯނާ ކުޅިވަރު ކޮޕާ ޑެލްރޭ ސެވިއާ\n"މި ރަމަޟާންމަހު އަނެކުންނަށް އެހީތެރިވުމުގެ ރޫހު އާލާކުރަންޖެހޭ"


Mohamed Shafiu: ތައުޙީދުލް އަސްމާއި ވައްޞިފާތި\nތައުޙީދުލް އަސްމާއި ވައްޞިފާތި\nއައްޝައިޚް އަބޫބަކްރު އިބްރާހިމް ޢަލީ\nތައުޙީދުލް އަސްމާއި ވައްޞިފާތި އަކީ ﷲ ސުބްޙާނަހޫ ވަތަޢާލާގެ ނަން ފުޅުތަކާއި ސިފަފުޅު ތަކުގައި އެއްކައުވަންތަ ކުރުމެވެ. އެބަހީ؛ ކީރިތި ޤުރުއާނުންނާއި ރަސޫލުﷲ ޞައްލަﷲ ޢަލައިހި ވަސައްލަމަގެ ދޫފުޅުން އެނގި ބަޔާން ވެގެންވާ ﷲ ގެ އެންމެހައި ނަންފުޅުތަކާއި ސިފަފުޅުތައް އެއިލާހުގެ ޒާތުފުޅާއި ލާއިޤުވެގެންވާ ގޮތުގެ މަތީން އެއްވެސް ތަޙްރީފެއް ނުކޮށް ތަޢްޠީލެއް ނުކޮށް އަދި ތަކްޔީފެއްވެސް ނުކޮށް އެއިލާހަށް އެކަނި ހުރި ކަމުގައި ޤަބޫލުކޮށް ސާބިތު ކުރުމެވެ.\nއަދި، އެއިލާހުގެ އެންމެހައި ނަންފުޅުތަކާއި ސިފަފުޅުތައް އެއިލާހު ހެއްދެވި މަޚްލޫޤުންގެ ނަންތަކާއި، ސިފަތަކާއި ތަފާތުވެގެންވާ ކަމުގައި ޔަޤީންކޮށް ކަށަވަރު ކުރުމެވެ. އަދި އެއިލާހަށް އެންމެ ރިވެތި ނަންފުޅުތަކާއި ސިފަފުޅުތައް ވާކަމުގައި ޤަބޫލްކޮށް އީމާންވުމެވެ.\nوَلِلَّهِ الأَسْمَاءُ الْحُسْنَى فَادْعُوهُ بِهَا (الاعراف 180)\nމާނައީ: "ﷲއަށް އެންމެ ހެއުވެގެންވާ ނަން ފުޅުތައް ވެއެވެ. އެއިން އެއިލާހު އަށް ތިޔަބައިމީހުން ދުޢާ ކުރާށެވެ."\nوَاللَّهُ يُحِبُّ الصَّابِرِينَ (آل عمران 146)\nމާނައީ: "ކެތްތެރިންނަށް ﷲ ލޯބި ވޮޑިގެން ވެއެވެ"\nމި އާޔަތުން މިބަޔާން ކޮށްދެނީ ﷲ ސުބްޙާނަހޫ ވަތަޢާލާ ލޯބިވެވޮޑިގެންވާ ކަމުގެ ސިފަފުޅެވެ. މިފަދަ ކިތަންމެ ސިފަފުޅެއް އެއިލާހުގެ ޛާތުފުޅަށް ސާބިތު ވެގެންވެއެވެ.\nތަޙްރީފް ކުރުމަކީ ﷲ ސުބްޙާނަހޫ ވަތަޢާލާގެ ނަންފުޅުތަކާއި ސިފަފުޅުތައް ބަދަލުކޮށް ހެދުމެވެ. މިޘާލަކަށް العزيز (އަލްޢަޒީޒް)ގެ ބަދަލުގައި عزى (ޢުއްޒާ) ކިޔުން ފަދަ ކަންކަމެވެ.\nތަޢްޠީލްކުރުމަކީ، ﷲ ސުބްޙާނަހޫ ވަތަޢާލާގެ ސިފަފުޅުތައް ނަފީ ކުރުމެވެ. އެބަހީ؛ އެއިލާހަށް އެއްވެސް ސިފަފުޅެއް ނުވާ ކަމުގައި ބެލުމެވެ. ނުވަތަ ބައެއް ސިފަފުޅު ޘާބިތުކޮށް އަނެއްބައި ސިފަފުޅަށް އިންކާރު ކުރުމެވެ.\nތަކްޔީފް ކުރުމަކީ ވައްތަރުކޮށް ތަޝްބީހްކުރުމެވެ. އެބަހީ؛ ﷲ ސުބްޙާނަހޫ ވަތަޢާލާއާއި އެހެނިހެން މަޚްލޫގުންނާއި އެއްސިފަ ކުރުމެވެ. ނުވަތަ ﷲ ސުބްޙާނަހޫ ވަތަޢާލާގެ ސިފަފުޅުތަކާއި އެހެން މަޚްލޫޤެއްގެ ސިފައަކާއި އެއްވައްތަރު ކުރުމެވެ.\n(1) ތައުޙީދުލް އަސްމާއި ވައްޞިފާތިއަކީ ކޮބައި ހެއްޔެވެ؟\n(2) ﷲ ސުބްޙާނަހޫ ވަތަޢާލާއަށް ނަންފުޅާއި ސިފަފުޅުވޭ ހެއްޔެވެ؟\n(3) ﷲ ސުބްޙާނަހޫ ވަތަޢާލާއަށް ނަންފުޅާއި ސިފަފުޅު ވާކަމުގެ ދަލީލް ބަޔާންކުރޭ!\n(4) ތަޙްރީފްކުރުމާއި ތަޢްޠީލްކުރުމާއި ތަކްޔީފްކުރުން ބަޔާން ކުރޭ!\nއައްޝައިޚް އަބޫބަކްރު އިބްރާހިމް ޢަލީ ލިޔުއްވާފައިވާ "ރިސާލަތުއް ތައުޙީދި" ފޮތުން ނަގާފައި\nPosted by Mohamed Shafiu at 12:03 AM\nLabels: އަބޫބަކްރު އިބްރާހިމް ޢަލީ, ޢަޤީދާ, ތައުޙީދަކީ ކޮބާ, ތައުޙީދުލް އަސްމާއި ވައްޞިފާތި, ތަޥްޙީދު


Vote gane, vikkumuge sagaafaiy nahthaalan beynun: Muavviz | Mihaaru\nއެންޓި ކޮރަޕްޝަން ކޮމިޝަންގެ މިދިޔަ އަހަރުގެ އަހަރީ ރިޕޯޓު ނެރުމަށް އެ ކޮމިޝަންގައި ބޭއްވި ރަސްމިއްޔާތުގައި މުއައްވިޒާއި (ވ) މެމްބަރު އައިމިނަތު މިންނާ. --- ފޮޓޯ: ހުސެއިން ވަހީދު/ މިހާރު\nވޯޓު ގަނެ، ވިއްކުމުގެ ސަގާފަތް ނައްތާލަން ބޭނުން: މުއައްވިޒު\n10 މާޗް 2019 - 13:28 39 comments\nއިންތިޚާބުތަކާ ބެހޭ އާންމު ގާނޫނުގައި ކެންޑިޑޭޓުންނަށް އިންތިޚާބުގައި ހަރަދު ކުރެވޭނެ އެންމެ މަތީ މިންވަރާއި ރިޝްވަތާއި ކޮރަޕްޝަންގެ ކުށަށް ފެތޭނެ ގޮތްތައް ބަޔާންކޮށްފައި އޮތް އިރު، ރިޝްވަތުގެ ކުށެއް ނުވަތަ އެނޫން ވެސް ކޮރަޕްޝަންގެ އަމަލުތައް ހުއްޓުވުމުގެ ގޮތުން އޭސީސީން އިސް ނަގައިގެން އާންމުން ހޭލުންތެރިކުރުވުމުގެ ޕްރޮގްރާމްތަކެއް ހިންގަން ވަނީ ފަށައިފަ އެވެ.\nހޭލުންތެރިކުރުވުމުގެ ޕްރޮގްރާމްތަކެއް ފެށީ އަންނަ މަހުގެ ހަ ވަނަ ދުވަހު އޮންނަ އާންމު އިންތިޚާބާ ދިމާކޮށް، ރިޝްވަތުގެ ތަފާތު އެކިއެކި މައްސަލަތަކެއް އޭސީސީ އަށް ހުށަހަޅާ ދަނޑިވަޅެއްގަ އެވެ.\nއޭސީސީގެ އަހަރީ ރިޕޯޓު ނެރުމަށް ބޭއްވި ރަސްމިއްޔާތުގައި އެ ކޮމިޝަންގެ ބައެއް ބޭފުޅުން ބައިވެރިވެވަޑައިގަންނަވަނީ. --- ފޮޓޯ: ހުސެއިން ވަހީދު/ މިހާރު\nއޭސީސީގެ މިދިޔަ އަހަރުގެ އަހަރީ ރިޕޯޓު ނެރުމަށް އެ ކޮމިޝަންގައި ބޭއްވި ރަސްމިއްޔާތުގައި މުއައްވިޒު ވިދާޅުވީ އިންތިހާބީ ދުވަސްވަރު ރިޝްވަތުގެ ކަންކަން ހިންގުން މަދު ކުރުމަށް މަސައްކަތް ކުރަމުންދާ ކަމަށެވެ. އަދި ޝަކުވާތައް ބެލުމަށް ހާއްސަ ތަހުގީގީ ޓީމެއް އެކުލަވާލާފައިވާ ކަމަށް އޭނާ ވިދާޅުވި އެވެ.\nއޭސީސީން ވަނީ އިންތިޚާބީ ކޮރަޕްޝަން ހުއްޓުވުމަށް ކެންޑިޑޭޓުންނަށް ހާއްސަ ލީފްލެޓަކާއި ކަރުދާހެއް ތައާރަފްކޮށްފަ އެވެ. މުއައްވިޒު ވިދާޅުވި ގޮތުގައި އޭސީސީގެ އުންމީދަކީ ލީފްލެޓާއި ކަރުދާހުގައި ހުރި މައުލޫމާތުތައް ވީހާވެސް ގިނަ ބަޔަކަށް ލިބިގެން ދިއުމެވެ. ކެމްޕެއިންގެ މަގްސަދަކީ ނަޒާހާތްތެރި ކެންޑިޑޭޓުންތަކެއް އިންތިޚާބު ކުރަން ބާރު އެޅުން ކަމަށް މުއައްވިޒު ވިދާޅުވި އެވެ.\nމުއައްވިޒު ވިދާޅުވި ގޮތުގައި ކުރިއަށް އޮތް ރައްޔިތުންގެ މަޖިލިހުގެ އިންތިޚާބާ ގުޅިގެން މިހާތަނަށް އެންމެ ގިނަ އިން ހުށަހެޅީ ރިޝްވަތުގެ ގޮތުގައި ދޭން ވައުދުވާ މައްސަލަތަކެވެ. އެކަމަކު، މިހާތަނަށް އޭސީސީ އަށް ހުށަހެޅީ ކިތައް މައްސަލަ ކަމެއް މުއައްވިޒު ވިދާޅެއް ނުވެ އެވެ.\nއޭސީސީގެ ނައިބު ރައީށް މުއައްވިޒު ނޫސްވެރިންނާ މިއަދު ވާހަކަ ދައްކަވަނީ. --- ފޮޓޯ: ހުސެއިން ވަހީދު/ މިހާރު\n"ގިނައީ ކޮމިޝަންގެ ސޯޝަލް މީޑިއާ ބޭނުންކޮށްގެން ކޮމިޝަންގެ ސަމާލުކަމަށް ގެނެސްފައި ހުރި ޝަކުވާތައް،" މުއައްވިޒު ވިދާޅުވި އެވެ.\nމުއައްވިޒު ވިދާޅުވީ ފޭސްބުކް ނުވަތަ ޓްވިޓާ އިން އެއްވެސް ޝަކުވާއެއް ކޮމިޝަންގެ ސަމާލުކަމަށް ގެނެސްފިނަމަ، އެ މައްސަލައެއް ރަޖިސްޓްރީކޮށް ދޭނެ ކަމަށެވެ. އަދި މައްސަލަތައް ތަހުގީގު ކުރަމުންދާ އިރު، މިހާތަނަށް އެއްވެސް މައްސަލައެއް ނިމިފައި ނުވާ ކަމަށް ވެސް މުއައްވިޒު ވިދާޅުވި އެވެ.\n"ބައެއް ކަންކަން އަޅުގަނޑުމެންގެ ސަމާލުކަމަށް އައުމާ ގުޅިގެން ބައެއް ރަށްރަށުގައި ކަންކަން ހުންނާނީ ހުއްޓުވާފައި،" މުއައްވިޒު ވިދާޅުވި އެވެ.\nRishwathuge kusheh nukuran ACC in candidatunah angaifi\nމަޖިލިސް އިންތިޚާބުގައި ވާދަކުރާ ކެންޑިޑޭޓުންނާއި ކެންޑިޑޭޓުންނަށް ކެމްޕެއިން ކުރަމުން އަންނަ މީހުން ރިޝްވަތުގެ ކުށެއް ނުވަތަ ކޮރަޕްޝަންގެ އަމަލެއް ނުހިންގުމަށް އޭސީސީން މީގެ ކުރިން ވަނީ އެދިފަ އެވެ. އޭސީސީން ބުނި ގޮތުގައި ގާނޫނު ހުއްދަ ނުކުރާ އެނޫން ބޭނުންތަކަށާއި، ވޯޓު ގަތުމަށާއި ރިޝްވަތު ދިނުން ފަދަ ކަންކަމަށް އެފައިސާ ބޭނުންކުރުމަކީ ކަނޑައެޅިގެން ގާނޫނާ ހިލާފް ކަމެކެވެ. އެފަދަ ކެންޑިޑޭޓުންނާއި ކެމްޕެއިންގައި އުޅޭ މީހުންނާ މެދު ފިޔަވަޅު އަޅާނެ ކަމަށް އޭސީސީގެ ބަޔާނުގައިވެ އެވެ.\nއިތުރު ލިޔުންތައް އެންޓި ކޮރަޕްޝަން ކޮމިޝަން ކޮރަޕްޝަން ރިޝްވަތު މުއައްވިޒު ރަޝީދު ރާއްޖެ ކޮރަޕްޝަން ރައްޔިތުންގެ މަޖިލީހުގެ އިންތިޚާބު 2019


Terrorist joke akaa gulhigen passengeraku boatun baalaifi | Mihaaru\nޖެޓް އެއާވޭސްގެ ޕަސިންޖަރު ހައްޔަރު ކުރީ މަޖަލަކަށް ކުރަން އުޅުނު ކަމަކުން. --ފޮޓޯ:ރޮއިޓާސް\n"ޓެރަރިސްޓް" ޖޯކަކާ ގުޅިގެން ޕަސިންޖަރަކު ބޯޓުން ބާލައިފި\n26 ނޮވެމްބަރ 2018 - 18:124comments\nމުމްބާއީ (ނޮވެމްބަރު 26) - އިންޑިއާގެ ޑޮމެސްޓިކް އެއާލައިނެއް ކަމަށްވާ ޖެޓް އެއާވޭސްގެ ބޯޓެއްގައި އިން ޕަސިންޖަރަކު، "ޓެރަރިސްޓް" ޖޯކަކާ ގުޅިގެން ބޯޓުން ބާލުވުމަށް ފަހު ހައްޔަރުކޮށްފި އެވެ.\nޔޮގްވެދަންޓް ޕޮއްޑާ ނަމަކަށް ކިޔާ ޕަސިންޖަރު ވަނީ އޭނާގެ މޫނުގެ އެއްބައި ކުޑަ ރުމާލަކުން ނިވާކޮށްފައިވާ ފޮޓޯއެއްގެ ތިރީގައި ކެޕްޝަނަކަށް "ބޯޓުގައި ޓެރަރިސްޓެއް، އަހަރެން އަންހެން ކުދިންގެ ހިތްތައް ހަލާކު ކުރަން" ލިޔެފަ އެވެ. ޖެހިގެން އިން ޕަސިންޖަރަށް އެ ފޮޓޯ ފެނުމާ އެކު ބޯޓުގެ ކްރޫންގެ ސަމާލު ކަމަށް އެކަން ވަނީ ގެނެސްފަ އެވެ.\nފުލުހުން ބުނީ ކޮލްކަތާ އިން މުމްބާއީ އަށް ދަތުރު ކުރަން ހަމަޖެހިފައިވާ ބޯޓުގައި އިން ޕަސިންޖަރު އުޅުނީ އެ ފޮޓޯ ސްނެޕްޗެޓުން ރައްޓެއްސަކަށް ފޮނުވުމަށް ކަމަށެވެ.\nއެކަމަކު ބޯޓުގެ ޕައިލެޓް ވަނީ ޓާމެކަށް ބޯޓު ގެނެސް ސަލާމަތީ އޮފިސަލުންނަށް ޕަސިންޖަރު ހަވާލުކޮށްފަ އެވެ. އެއާޕޯޓް އޮފިޝަލުން ބުނީ އެއީ ޕަސިންޖަރު މަޖަލަކަށް ކުރަން އުޅުނު ކަމެއް ނަމަވެސް އޭނާ ބޭނުންކޮށްފައި ވަނީ ސަލާމަތަށް ނުރައްކާވާ ކަހަލަ އިބާރާތެއް ކަމަށެވެ.\nޕޮއްޑާގެ ބައްޕަ ވެސް ބައެއް މީޑިއާތަކަށް ބުނެފައި ވަނީ އެއީ އޭނާގެ ދަރިފުޅު މަޖަލަކަށް ކުރަން އުޅުނު ކަމެއް ކަމަށެވެ. މި ހާދިސާއާ ގުޅިގެން ވަނީ 100 އަށް ވުރެ ގިނަ ޕަސިންޖަރުން ތިބި ބޯޓު ދޮޅު ގަޑިއިރަށް ޑިލޭވެފަ އެވެ.\nއިތުރު ލިޔުންތައް އިންޑިއާ ޖޯކު


އިނގިރޭސިވިލާތުގެ އިންފްލޭޝަން ރެކޯޑް ޢަދަދަކަށް މައްޗަށް އިނގިރޭސިވިލާތުގެ އިންފްލޭޝަން ރެކޯޑް ޢަދަދަކަށް މައްޗަށް\nއިނގިރޭސިވިލާތުގެ އިންފްލޭޝަން ރެކޯޑް ޢަދަދަކަށް މައްޗަށް\nއިނގިރޭސިވިލާތުގެ ފިހާރައެއް، - ފޮޓޯ: އީޕީއޭ\nކާބޯތަކެތީގެ އަގު އުފުލި އިނގިރޭސިވިލާތުގެ މިދިޔަ މަހުގެ އިންފްލޭޝަން ރެކޯޑު ޢަދަދަކަށް މަތިވެއްޖެއެވެ.\nއެ ޤައުމުގެ އިންފްލޭޝަން ރޭޓު މިހާރު ހުރީ %9.1 ގައެވެ. ވޭތުވެދިޔަ 40 އަހަރުދުވަހުގެ ތެރޭގައިވެސް އިނގިރޭސިވިލާތުގެ އިންފްލޭޝަން މިހާ މައްޗެއް ނުވެއެވެ. މިއާއެކު އިނގިރޭސިވިލާތް ވެފައިވަނީ ޖީ ސެވަން ޤައުމުތަކުގެ ތެރެއިން އިންފްލޭޝަން އެންމެ މަތި ޤައުމަށެވެ.\nކާބޯތަކެތީގެ އަގު މެއިމަހު ވަނީ %8.7 ށް އުފުލިފައެވެ. އަދި ޖުމްލަކޮށް ކޮންސިއުމާ ޕްރައިސަސް ވަނީ %0.7 އަށް އުފުލިފައެވެ.\nއިނގިރޭސިވިލާތުގެ އިންފްލޭޝަން މަތިވެފައިމިވަނީ އެނަލިސްޓުންވެސް އެ ޤައުމުގެ އިންފްލޭޝަން މަތިވާނެކަމަށް ލަފާކޮށްފައިވާ ޢަދަދާއި ގާތްގަޑަކަށް އެއްވަރުގެ ޢަދަދަކަށެވެ. އަދި ކުރިއަށްއޮތްތަނުގައި އެ ޤައުމުގެ އިންފްލޭޝަން މައްޗަށްދާނެކަމަށްވެސް އެނަލިސްޓުން ވަނީ ލަފާކޮށްފައެވެ. އަންނަ އޮކްޓޫބަރު މަހު އިނިރޭސިވިލާތުގެ އިންފްލޭޝަން %11 އަށް އަރާނެކަމަށްވެސް ބޭންކް އޮފް އިންގްލޭންޑުން ވަނީ ލަފާކޮށްފައެވެ.\nރަޝިއާ ޔުކްރެއިން ހަނގުރާމައިގެ ސަބަބުން ޔޫރަޕްގެ ގިނަ ސަރަޙައްދުތަކެއްގެ ދިރިއުޅުމުގެ އަގުތައް ދަނީ އުފުލެމުންނެވެ. މިއާއިއެކު މަސައްކަތްތެރިން ދަނީ އެމީހުންގެ މުސާރަ ބޮޑުކުރަމަށް ގޮވާލަމުންނެވެ.\nއިނގިރޭސިވިލާތުގެ ހެޑްލައިން އިންފްލޭޝަން ރޭޓު މިދިޔަ މެއި މަހު ހުރި ޢަދަދަކީ އެމެރިކާ، ފްރާންސް، ޖަރުމަނުވިލާތް އަދި އިޓަލީގެ ހެޑްލައިން އިންފްލޭޝަން ހުރި ޢަދަދަށްވުރެ މާ މަތީގައެވެ. އަގުތައް ތިރިކޮށް އިންފްލޭޝަން ރޭޓު ދަށްކުރުމަށް އިނގިރޭސިވިލާތުގެ ސަރުކާރުން ދަނީ މަސައްކަތްކުރަމުންނެވެ.


Nora Bunanee Dhuvahaku Ves Diet Nukura Kamah, Mihaa Reethi Koh Hunnanee Keeve? - Vaguthu\nނޯރާ ބުނަނީ ދުވަހަކު ވެސް ޑައިޓް ނުކުރާ ކަމަށް، މިހާ ރީތިކޮށް ހުންނަނީ ކީއްވެ؟\nނޯރާ ފަތޭހީއަކީ މިހާރު ބޮލީވުޑްގެ އެންމެ މޮޅު އަންހެން ނެށުންތެރިޔާ ކަމާމެދު ޝައްކެއް ނެތެވެ. އޭނާ ބޮލީވުޑަށް ތައާރަފްވީއްސުރެ އެންމެން ދައްކާ އެއް ވާހަކައަކީ އޭނާގެ ރީތިކަމުގެ ވާހަކައެވެ. ޚާއްސަކޮށް ދުޅަހެޔޮ ހަށިގަނޑެއްގެ ވެރި ނޯރާ އަކީ ވަރަށް ބޮޑަށް ކެއުމަށް ބަލާ ވަރަށް ބޮޑަށް ކަސްރަތުކުރަން ދެވި ހިފާފައިވާ މީހަކަށް ވާނެ ކަމަށް ހީވެދާނެއެވެ. އެކަމަކު ތި ހީވަނީ މުޅިން ގޯސްކޮށެވެ.\nދިލްބަރް އިން ބޮލީވުޑްގައި އާންމުންގެ ހިތްތައް ފަތަހަ ކުރި ނޯރާ ބުނީ އޭނާ ދުވަހަކު ވެސް ޑައިޓް ނުކުރާ ކަމަށެވެ. ނޯރާ އޭނާގެ ހަށިގަނޑު ރީތިކޮށް ބަހައްޓާ ގޮތް ވަރަށް ބޮޑަށް ބަރޯސާ ވަނީ އޭނާގެ ހަޖަމް ކުރުމުގެ ނިޒާމް ވަރުގަދަ ވުމުގެ މައްޗަށެވެ. އެއީ ޑައިޓް ނުކުރާ ތަންތަނުގައި ކޮންމެ ދުވަހަކު ކަސްރަތު ކުރުމަކީ ވެސް ނޯރާ ކުރާ ކަމެއް ނޫނެވެ.\n"އަހަންނަކީ ކާއެއްޗިއްސަށް ވަރަށް ލޯބި ކުރާ މީހެއް. ކާބްސް ވެސް ކަން. ފޮނި އެއްޗެހި ވެސް ކަން. ޕެކް ކުރި ކާނާ އާއި ޕިއްޒާ އާއި ބާގާ ވެސް ކަން. އަދި ދެން ވެސް އަހަރެން އުފާކޮށްދޭ ކޮންމެ އެއްޗެއް ކަން. އަދި މާ ބޮޑަށް ވަރުބަލިވާ ކަސްރަތެއް ވެސް ނުކުރަން. އެކަމަކު ޕައިލެޓްސް ކަހަލަ ޓޯންވާ އެއްޗެހި ހެދޭތޯ ބަލަން. ދެން ނަށަން އަބަދު ވެެސް. އެއީ އަހަރެން ކުރާ ކަސްރަަތަކީ،" ނޯރާ މާލިނީ އަށް ދިން އިންޓަވިއުއެއްގައި ބުންޏެވެ.\nއެހެންކަމުން ނޯރާ އަކީ ގުދުރަތީ ގޮތުން ލޫޅާފަތި މީހެކޭ ބުނުމަކުން ގޯހެއް ނެތެވެ.\nނޯރާ ވަނީ ބޮލީވުޑްގެ ހިޓް އެތައް ލަވައެއްގައި އަޖައިބުވާ ފަދަ މޮޅު ނެށުންތަކެއް ދަސްކޮށްދީފައެވެ.\nއޭނާ ފެށީ ބެލީ ޑާންސް އިން ކަމަށްވީ ނަމަވެސް މިހާރު އޭނާ ވަނީ ވަރަށް ގިނަ ވައްތަރުތަކުގެ ނެށުންތައް ދަސްކޮށް އިތުރު ޓްރެއިނިންތައް ހޯދައިފައެވެ.\nއޮކްޓޯބަރ 26, 2020 23:20\nނޯރާޔަކީ މިހިތުގެ މަލަކާ، އައިވިލް އޯލުވޭސް ލަވްޔޫ.\nއޮކްޓޯބަރ 27, 2020 10:25\nޑައިޓެއްނުކުރަން .. އަށިގަނޑަށް ބޭނުންވާ މިންވަރަށްކައިގެން ބަރާބަރަށް ކަސްރަތުކޮއްގެން އުޅެނީ އެކަމަކު ޑައިޓެއްނުކުރަން ަހަހަހަހަހަހަހަހަހ


މަގޭ ރިޕޯޓް: ރައީސް ނަޝީދަށް އަމާޒުކުރި ހަމަލާ ހަގީގަތުގައި...\nމަގޭ ރިޕޯޓް: ރައީސް ނަޝީދަށް އަމާޒުކުރި ހަމަލާ ހަގީގަތުގައި އަމާޒުވީ ހުރިހާ ދިވެހިންނަށް\nދިވެހިންގެ ލޯތްބާއި ހަމްދަރުދީ ރައީސް ނަޝީދަށް\nއޭޑީކޭގެ ޑޮކްޓަރުންގެ ޓީމަށް ތައުރީފު\nހަމަލާއާއެކު ދިވެހިންގެ ހިތްތަކުގައި ބިރުވެރިކަން\nހަމަލާ ދިން އެކަކަށްވެސް ސަލާމަތެއް ނުވެވޭނެ\n10 މެއި 2021 | ހޯމަ 11:08\nމެއި މަހުގެ6ވަނަ ދުވަހަކީ ދިވެހި ތާރީޚުގައި ކަޅު ސަފުހާއެއް ލިޔެވުނު ދުވަހެއް\nރާއްޖެއަކީ އަމާން އޮމާން ގައުމެއްގެ ގޮތުގައި މުޅި ދުނިޔެއަށް މަޝްހޫރެވެ. ދިވެހިންގެ ސުލްހަވެރިކަމާއި، އެކަކު އަނެކަކަށް އެހީތެރިވުމުގައި ގެންގުޅޭ ރީތީ ގޮތްތަކަކީ އެހެން ގައުމުތަކުގައި މިސާލު ޖަހަމުން އަންނަ ކަންކަމެވެ. އަމަލާއި ބަހުންވެސް މިކަން ދިވެހިން އަންނަނީ ސާބިތު ކޮށްދެމުންނެވެ. އެހެންނަމަވެސް ތަރީޚުގެ ތެރެއިން އަޅުގަނޑުމެން ހުޅުވާލަން ބޭނުންނުވާ ސަފްހާތަކެއް މަދުން ނަމަވެސް އެބަހުއްޓެވެ. މީހުން މެރުމާއި، ވެރިކަމުގެ އާރާއި ބާރާއި ލައްޒަތަށްޓަކައި ހިންގާފައިވާ އެކިއެކި ޖަރީމާތަކެވެ. އެކަހަލަ ސަފްހާތައްވެސް ތާރީޚުގައި ލިޔެވިފައި ވެއެވެ. މި ހިނގާ މެއި މަހުގެ6ވަނަ ދުވަހަކީ މިފަދަ ސަފްހާއެއް ލިޔެވިގެން ދިޔަ ދުވަހެކެވެ.\nރާއްޖޭގެ ސިޔާސީ ލީޑަރުގެ ތެރެއިން އެއް ލީޑަރެވެ. ގައުމުގެ ތިން ބާރުގެ ތެރެއިން އެއްބާރުގެ ވެރިޔާއެވެ. ރާއްޖޭގައި އެންމެ ސެކިއުރިޓީ ހައި ބޭފުޅާއެވެ. އެ ބޭފުޅާގެ ފުރާނަ ނެރެލަން ޓެރަރިސްޓުންގެ ބަޔަކު އުޅެފިއެވެ. މިފަދަ ހަމަލާއެއް ދިނުމަކީ ރައްޔިތުންގެ ހިތުގައި އިންތިހާއަށް ބިރުވެރިކަން އުފެދިގެން ދިޔަކަމެކެވެ. އެމްޑީޕީގެ ރައީސް މުހައްމަދު ނަޝީދަށް ދިން ހަމަލާއާއެކު ގައުމުގެ އެލާރޓް ލެވެލް މައްޗަށް ދިޔައެވެ. އެމަނިކުފާނު ކާރުކޮޅަށް އަރާ ވަޑައިގަންނަވަނިކޮށް ކާރުކޮޅާ ނުހަނު ގާތުން އެއްޗެއް ގޮއްވާލައި، އެމަނިކުފާނުގެ ފުރާނަފުޅު ދުއްވާލުމަށް ބަޔަކު މީހުން ރާވައި ހިންގީ ނުބައިކަން ބޮޑުވެގެންވާ ހުތުރު އަމަލެވެ.\nމުޅި ގައުމު މިހާރު ގޮވަމުންދަނީ އިންސާފު ގާއިމް ކޮށްދޭށޭއެވެ. އިންސާފު ލަސްވެގެންދާ ކޮންމެ ހިނދުކޮޅަކީ މިފަދަ ހަމަލާތަކަށް ދެވޭ ނުރައްކާތެރި ސިގުނަލެއްކަމަށް ގަބޫލް ކުރެވެއެވެ. މާލޭގެ އެންމެ ކާރޫބާރޫ ބޮޑު ސަރަހައްދުގައި ދިން މިހަމަލާގެ ބިރުވެރިކަން ދިވެހިން ދުވަހަކުވެސް ހަނދާނެއް ނުނެތޭނެއެވެ. ރައީސް ނަޝީދު ދިރިއުޅުއްވާ ގެކޮޅު ގ.ކެނެރީގެއިން ނިކުންނަވައި ކާރަށް އަރައި ވަޑައިގަންނަވަނިކޮށް ކުއްލިއަކަށް ދިން ހަމަލާގައި އެމަނިކުފާނުގެ ހަށިކޮޅަށް ވަނީ ބޮޑެތި އަނިޔާތަކެއް ލިބިފައެވެ. އެކިވަރުގެ އޮޕަރޭޝަންތައް ކޮށްފައިވާއިރު މިހާރުވެސް ރައީސް ނަޝީދު ގެންދަވަނީ އޭޑީކޭ ހޮސްޕިޓަލުގައި ގައިފަރުވާ ހޯއްދަވަމުންނެވެ. މިހާދިސާއާއިއެކު ސިޔާސީ ވާދަވެރިންނާއި ރައީސް ނަޝީދަށް ފާޑުކިޔަމުން ދިޔަ އެތައް ބަޔަކުވެސް މި ހަމަލާ ކުށްވެރިކޮށް، އިންސާފު ގާއިމް ކޮށްދިނުމަށް ވަނީ ގޮވާލާފައެވެ.\nނިރުބަވެރި މިފަދަ ހަމަލާތަކަކީ އޭގެ އެންމެ ފުނަށް ނުގޮސް ދޫކޮށްލެވޭ ކަންކަމަށް ވެއްޖެނަމަ މީގެ ނުރައްކާ ބޮޑު ވާނެކަމާމެދު ޝައްކެއްވެސް ނެތެވެ. މިއީ ދުރާލާ ބަލައި ފާރަލައި، އެމަނިކުފާނުގެ ހަރަކާތްތައް ބަލައި ރާވައިގެން ދީފައިވާ ހަމަލާއެކެވެ. މިހާތަނަށް ތަހުގީގު ގޮސްފައިވާ ހިސާބާއި މިކަމާ ގުޅިގެން ހައްޔަރުކުރި މީހުންގެ ގާތް މީހުންގެ ފަރާތުން ލިބުނު މައުލޫމާތަށް ބަލާއިރު މިއީ ސީދާ ރައީސް ނަޝީދަށް ދިން ހަމަލާއެއްކަން ކަށަވަރުވެއެވެ.\nރައީސް ނަޝީދަށް އަމާޒުކުރި ނުރައްކާތެރި ހަމަލާއާއެކު މުޅި ގައުމު އެލާޓަށް އައެވެ. ފުލުހުންނާއި ސިފައިންގެ އެލާޓް ލެވެލް މަތިކޮށް ވެރިރަށް މާލެ އެލާޓަށް ގެނައެވެ. ފުލުހުން ބުނެފައިވަނީ ހާދިސާއާ ގުޅިގެން ފުލުހުންގެ ޚިދުމަތުގެ އެލާޓް ލެވެލް ލެވެލް3އަށް މަތި ކުރި ކަމަށެވެ. ބޮޑު އިސްކަމެއްދީގެން ތަހުގީގުގެ މަސައްކަތް ވަގުތުން ފެށިކަމަށެވެ. ނަތީޖާއެއްގެ ގޮތުން ހަމަލާ ދިނުމުގައި ޝާމިލުވި ބަޔަކު މިހާރު ވަނީ ހައްޔަރު ކުރެވިފައެވެ.\nރައީސް ނަޝީދު ބުރާސްފަތި ދުވަހުގެރޭ 20:35 ހާއިރު އޭޑީކޭއަށް ގެންދިޔަ ގޮތަށް އެމަނިކުފާނަށް ފަރުވާ ދިނުމުގައި އެހޮސްޕިޓަލުގެ އެންމެ ތަޖުރިބާކާރު ޑޮކްޓަރުން ދިޔައީ ހަރަކާތްތެރި ވަމުންނެވެ. ޖުމްލަ 16 ގަޑިއިރު އެމަނިކުފާނުގެ އޮޕަރޭޝަންތަކަށް ހޭދަވިއެވެ. މި ހަމަލާގައި އެމަނިކުފާނުގެ ފުރާނައަށް ނުރައްކާ ނުވީ ހަމަ ކިރިޔާއެވެ. އޮޕަރޭޝަންކޮށް ބެލިއިރު، ދަގަނޑުކޮޅެއް ހަށިކޮޅުގެ ތެރެއަށް ވަދެގެން ގޮސް މޭގެ ކަށިގަނޑެއްގައި ޖެހި ފުނޑިފައިވެއެވެ. އެ ކަށިގަނޑަށް ވުރެ ތަންކޮޅެއް ތިރިވިނަމަހީ ވަންނާނީ ހިތަށެވެ. އެފަދަ ހާލަތެއް ކުރިމަތި ނުވި ކަމީ ޑޮކްޓަރުން ވިދާޅުވި ގޮތުގައި ބޮޑު ނަސީބެކެވެ. އެކަމަކު ކަށިގަނޑަށް ގެއްލުން ލިބުމުން އޭގެ ކުނޑިތައް ފުއްޕާމެއަށް އެޅިފައި ހުއްޓެވެ. ފުއްޕާމޭގެ ބައެއް ތަންތަނުގައި ޕެޗްވެސް އަޅަން ޖެހުނެވެ. އެއްވެސް ވަރުބަލިކަމެއްނެތި ޑޮކްޓަރުން 16 ގަޑިއިރުގެ މަސައްކަތުން ރައީސް ނަޝީދު ލައިފް ސަޕޯޓުން ނެގީ އަމިއްލައަށް ރަނގަޅަށް ނޭވާލެވޭކަން ޔަގީން ކޮށްފައެވެ. އޭޑީކޭގެ ޑޮކްޓަރުންގެ ޓީމުން ކުރި ބުރަ މަސައްކަތަށް ރައީސް ނަޝީދުގެ އާއިލާގެ ފަރާތުންނާއި، މަޖިލީސް މެމްބަރުންނާއި، އާންމު ގިނަ ރައްޔިތުންވެސް ވަނީ ތައުރީފުކޮށްފައެވެ.\nމިހާދިސާއާއި ގުޅިގެން ސިޔާސީ ބޭފުޅުންނާއި އާންމުންގެވެސް ހެޔޮދުއާ ވަނީ ރައީސް ނަޝީދާއެކުގައެވެ. އަވަސް ޝިފާއެއް ދެއްވާތޯ ދުއާކޮށް މުޅި ސޯޝަލް މީޑިޔާގައިވަނީ ފޮޓޯ ތަކާއި ލިޔުންތަކުން ފުރާލާފައެވެ. އެއްމެންވެސް އެއްއަޑަކުން ގޮވަމުންދަނީ އިންސާފު ހޯދައިދިނުމަށެވެ. މި ބިމުގައި އެފަދަ ހަމަލާތައް ދިނުމަށް ދެން ފުރުސަތެއް ނެތް ކަމަށެވެ. އިންސާފު ލަސްވެ މައްސަލަ ދިގުލައިގެންދާނަމަ މިއީ މިޒާތުގެ ކަންކަމަށް ދެވޭ ހިތްވަރަކަށް ވެދާނެ ކަމުގެ ވާހަކައެވެ.\nމި މައްސަލައާ ގުޅިގެން ގައުމާ މުޚާތަބު ކުރައްވައި ރައީސުލްޖުމްހޫރިއްޔާ އިބްރާހީމް މުހައްމަދު ސާލިހު މިހާތަނަށް ދައްކަވާފައި ހުރި ވާހަކަފުޅުތަކުން ހާމަވާ އެއްކަމެއް އެބައޮތެވެ. އެއީ ހަމަލާ ދިނުމުގައި ޝާމިލުވި މީހުން އިންސާފުގެ ކުރިމައްޗަށް ގެންނާނެކަމެވެ. އެ މީހުންނަށް ފިލައިގެން ނޫޅެވޭނެ ކަމެވެ. ޑިފެންސް މިނިސްޓަރ މާރިޔާ އަހުމަދު ދީދީގެ އިންޒާރުވެސް މި މައްސަލައިގެ އިންސާފު ހޯދުމަށް އެއްމެ ތަންފުކެއްވެސް ދޫނުކުރާނެ ކަމުގެ ހެއްކަކަށް ފުދެއެވެ. ޑިފެންސް މިނިސްޓަރ ވިދާޅުވެފައިވަނީ ހަމަލާ ދޭ މީހުން ދެން ކުރިމަތިލާންޖެހޭނީ ޔުނިފޯމް އެޅި ސިފައިންނާ ކަމަށެވެ.\nމިހާރު އެންމެންވެސް އިންތިޒާރު ކުރަމުން އަންނަނީ އިންސާފު ގާއިމު ކުރެވޭނެ ވަގުތަކަށެވެ. ގައުމުގެ ރައީސް ދެއްވި ޔަގީންކަމާއިކު މިމައްސަލާގައި އިންސާފު އަވަސްވުމުގެ އުއްމީދު ބޮޑެވެ.


Saudi Ge Thaareekhugai Furathama Faharah Anhen Football League Eh - Vaguthu\nސައުދީ އަރަބިއްޔާއަށް އިންގިލާބީ ބަދަލުތަކެއް ގެނައުމަށް ވަލީ އަހުދު މުހައްމަދު ބިން ސަލްމާން ކުރައްވަމުން އަންނަ މަސައްކަތްޕުޅުގެ ތެރެއިން އެޤައުމުގެ ތާރީޚުގައި ފުރަތަމަ ފަހަރަށް އަންހެނުންނަށް ހާއްސަ ފުޓުބޯޅަ ލީގެއް ބޭއްވުމުގެ މަސައްކަތް ފަށައިފިއެވެ.\nމި މުބާރާތް ބޭއްވުމަށް ހަމަޖެހިފައިވަނީ ސައުދީ އަރަބިއްޔާގެ ތިން ސަރަހައްދެއްގައެވެ. އެއީ ރިއާދް، ދައްމާމްގެ އިތުރުން ޖިއްދާގައެވެ. ސައުދީގެ ރިޕޯޓުތައް ބުނާގޮތުން މި މުބާރާތުގައި ޖުމްލަ 24 ޓީމެއް ވާދަކުރުމަށް ވަނީ ހަމަޖެހިފައެވެ. މި ޓީމުތަކަކީ ސައުދީގެ އެކި ހިސާބުތަކުން އަންނަ ޓީމުތަކެކެވެ.\nމުޅިއަކު 500 އަށްވުރެ ގިނަ ކުޅުންތެރިން ބައިވެރިވާނެ ކަމަށް ބެލެވޭ މި މުބާރާތް ފެށުމަށް މަސައްކަތްކުރަނީ އަންނަ އަހަރުގެ މާރޗްއ މަހުގެ ތެރޭގައިކަމަށް އެ ޤައުމުގެ ފުޓުބޯޅަ އިދާރާއިން މައުލޫމާތުދެއެވެ. ނަމަވެސް ކޮވިޑުގެ ހާލަތު ގޯސްވާނަމަ މުބާރާތުގެ ތާރީޚަށް ބަދަލުއައުމަކީ އެކަށީގެންވާ ކަމެކެވެ.\nސައުދީ ސަރުކާރުން ވަނީ 2018 ވަނަ އަހަރު އަންހެނުންނަށް ސްޓޭޑިއަމްތަކަށް ގޮސް ފުޓްބޯޅަ މެޗުތައް ބެލުމުގެ ހުއްދަ ފުރަތަމަ ފަހަރަށް ދީގފައެވެ. އޭގެ ކުރިން އެ ގައުމުގައި އަންހެނުން ކުޅިވަރުތަކުގައި ބައިވެރިވުމަކީ އެގައުމުގެ ސަގާފަތާއި ދީނީ އުސޫލުތަކުގެ ތެރެއިން ހުއްދަކުރާ ކަމެއް ނޫން ކަމަށް އިލްމުވެރިން ގެންދަވަނީ ވަކާލާތު ކުރައްވަމުންނެވެ. ނަމަވެސް އެ ހުއްދަ ދިނީ އަންހެނުންނަށް ހަމަހަމަކަމާއެކު ކަންކަން ކޮށްދިނުމަށް ކަމަށް ބުނެއެވެ.\nސައުދީގެ މި ބޮޑު ނިންމުމާއި ގުޅިގެން ގިނަބަޔަކު ދަނީ މިކަމާއި އެއްކޮޅަށް ވާހަކަދައްކަމުންނެވެ. ހާއްސަކޮށް އެ ޤައުމުގެ ނޫސްވެރިންނާއި ސަރުކާރުގެ އިސްވެރިން ވަނީ ސޯޝަލް މީޑިއާގައި މިކަމަށް ތާއިދުކޮށް ވާހަކަދައްކާފައެވެ. އަދި މިއީ ހެޔޮ ބަދަލެއް ކަމަށާއި ކުރިޔަށްއޮތް ތަނުގައި އިތުރު ކުޅިވަރުތަކުންވެސް އަންހެނުންގެ ބައިވެރިވުން އިތުރުކުރުމަށް މަސައްކަތްކުރާނެ ކަމަށް އެ ޤައުމުގެ ސަރުކާރުން ވަނީ ބުނެފައެވެ.\nނޮވެމްބަރު 19, 2020 23:17\nއާޗާ. މާށާ ﷲ. އިއްޔެ ސައޫދީ އަރަބިއްޔާޢައް ސުނޯ ފޭބީ. މިއަދު އަންހެން ފުޓުބޯޅަ ޓީމެއް.


އިތުރު ދަޢުރަކަށް ގުތަޚޭޝް ޢައްޔަނުކުރުމަށް ސަލާމަތީ މަޖިލީހުން ތާޢީދުކޮށްފި އިތުރު ދަޢުރަކަށް ގުތަޚޭޝް ޢައްޔަނުކުރުމަށް ސަލާމަތީ މަޖިލީހުން ތާޢީދުކޮށްފި\nއިތުރު ދަޢުރަކަށް ގުތޭޚެޝް ޢައްޔަނުކުރުމަށް ސަލާމަތީ މަޖިލީހުން ތާޢީދުކޮށްފި\nއދގެ ސެކެޓުރީ ޖެނެރަލް އެންތޮނިޔޯ ގުތޭޚެޝް / ފައިލް ފޮޓޯ: ރޮއިޓަރސް\nއދގެ ސެކެޓުރީ ޖެނެރަލް އެންތޮނިޔޯ ގުތޭޚެޝް ދެވަނަ ދަޢުރަކަށް ޢައްޔަނުކުރުމަށް އދގެ ސަލާމަތީ މަޖިލީހުން ތާޢީދުކޮށްފިއެވެ.\nއދގެ ސެކެޓުރީ ޖެނެރަލްގެ މަޤާމަށް ގުތޭޚެޝް ޢައްޔަނުކޮށްފައިވަނީ 2017ވަނަ އަހަރުގެ ޖަނަވަރީ މަހުގެ ތެރޭގައެވެ. އޭނާގެ ފަސް އަހަރުގެ ދަޢުރު އަންނަ ޑިސެންބަރު މަހުގެ 31ވަނަ ދުވަހު ހަމަވާނެއެވެ.\nއދގެ ސަލާމަތީ މަޖިލީހުންވަނީ އިތުރު ދަޢުރަކަށް ގުތޭޚެޝް ޢައްޔަނުކުރުމަށް ތާޢީދުކުރާކަމަށް ބުނެފައެވެ. އެ މަޖިލީހުންވަނީ 193 މެންބަރުންގެ މައްޗަށް އެކުލެވޭ އދގެ ޢާންމު މަޖިލީހުން އިތުރު ދަޢުރަކަށް ގުތޭޚެޝަ ޢައްޔަނުކުރުމަށް ރުހުން ދިނުމަށް ލަފާދޭކަމަށް ބުނެފައެވެ. އައު ދަޢުރު ފެށޭނީ 2022ވަނަ އަހަރުގެ ޖަނަވަރީ މަހުގެ 1ވަނަ ދުވަހުއެވެ. ޖޫން މަހުގެ 19ވަނަ ދުވަހު އދގެ ޢާންމު މަޖިލީހުން ގުތޭޚެޝް އިތުރު ދަޢުރަކަށް ޢައްޔަނުކުރާނެކަމަށް ބެލެވެއެވެ.\nމީގެ ކުރިން ޕޯޗުގަލްގެ ބޮޑުވަޒީރުކަންވެސް ކުރައްވާފައިވާ ގުތޭޚެޝް ވިދާޅުވީ ސަލާމަތީ މަޖިލީހުން އޭނާއަށް އިތުބާރުކުރުމުން އުފާކުރައްވައިކަމަށެވެ. ސެކެޓުރީ ޖެނެރަލުގެ ގޮތުގައި އިތުރު ދަޢުރެއް ފުރިހަމަ ކުރެއްވުމުގެ ފުރުޞަތު ޢާންމު މަޖިލީހުން ދޭނެކަމަށް އުންމީދުކުރައްވައިކަމަށްވެސް ގުތޭޚެޝް ވިދާޅުވިއެވެ.\nޢުމުރުން 72 އަހަރުގެ ގުތޭޚެޝްގެ ފުރަތަމަ ދަޢުރުގެ ތެރޭގައި ސޫރިޔާއާއި ޔަމަނުފަދަ ޤައުމުތަކަށް ކުރިމަތިވެފައިވާ އިންސާނީ ކާރިޘާތަކަށް ޙައްލު ހޯދުމަށް އދން ގިނަ މަސައްކަތްތަކެއް ކޮށްފައިވެއެވެ. މިޔަންމާއާއި އިތިޔޮޕިޔާއަށް ދިމާވެފައިވާ މައްސަލަތަކަށް ޙައްލެއް ހޯދުމުގެ ޒިންމާވެސް އޮތީ އދށެވެ.\nއދން ބުނެފައިވަނީ ގުތޭޚެޝަކީ އިންސާނީ ޙައްޤުތަކަށް ވަކާލާތުކުރައްވައި އަނިޔާވެރިކަމާ ދެކޮޅަށް އަޑުއުފުއްލަވައި ބޭފުޅެއްކަމަށެވެ. އިންސާނީ ޙައްޤުތަކަށް ވަކާލާތުކުރާ ބައިނަލްއަޤްވާމީ ޖަމުޢިއްޔާއެއްކަމަށްވާ ހިޔުމަން ރައިޓްސް ވޮޗުންވަނީ މިޔަންމާއާއި ބެލަރުސްގައި ހިންގާފައިވާ ޖަރީމާތަކާ ދެކޮޅަށް ގުތޭޚެޝް އަޑުއުފުއްލަވާފައިވާކަން ފާހަގަކޮށްފައެވެ. ކުރިއަށް އޮތް ދަޢުރުގައި އެގޮތަށް ޗައިނާއާއި ރަޝިޔާއާއި އެމެރިކާފަދަ ބޮޑެތި ޤައުމުތަކުން އިންސާނީ ހައްޤުތަކާ ދެކޮޅަށް ކުރާ ޢަމަލުތަކާ ދެކޮޅަށް އޭނާ އަޑުއުފުއްލަވާނެކަމަށް އުންމީދުކުރާކަމަށް އެ ޖަމާޢަތުން ބުނެފައިވެއެވެ.


ނޫރުލްއިސްލާމްގެ3ވަނަ އަހަރީ ޤުރުއާން ކިޔެވުމުގެ މުބާރާތުގައި ބައިވެރިވުމުގެ މުއްދަތު އިތުރުކުރުން\n1433 ވަނަ އަހަރުގެ ރަމަޟާން މަހުގެ ތެރޭގައި ބޭއްވުމަށް އިޢުލާން ކުރެވިފައިވާ، ނޫރުލްއިސްލާމްގެ3ވަނަ އަހަރީ ޤުރްއާން ކިޔެވުމުގެ މުބާރާތުގައި ބައިވެރިވުމަށް އެދޭ ފޯމު ދޫކުރުމާއި ފޯމު ބަލައިގަތުމުގެ މުއްދަތު، 14 ޖޫން 2012 ވާ ބުރާސްފަތި ދުވަހުގެ ނިޔަލަށް އިތުރު ކުރުމަށް މިޖަމްޢިއްޔާއިން ނިންމައިފީމެވެ.\nމުބާރާތުގައި ބައިވެރިވުމަށް އެދޭ ފޯމާއި މުބާރާތުގެ ޤަވާޢިދު އައިލެންޑް ބުކްޝޮޕް، ސ. ހިތަދޫ އާއި ފެއާ ޕްރައިސް، ސ.ހިތަދޫ އާއި ކަރަމަތި، ސ.މަރަދޫ އާއި މޯރަލް ބުކްޝޮޕް، ސ. ފޭދޫ އަދި ދޮހާފެށި، ސ.ހުޅުދޫ އިން ލިބެން ހުންނާނެއެވެ. ފޯމެއްގެ އަގަކީ5ރުފިޔާއެވެ. ފޯމު ފުރިހަމަ ކުރެއްވުމަށްފަހު މުބާރާތުގައި ބައިވެރިވާ ފަރާތުގެ އައިޑީކާޑު ނުވަތަ އުފަންދުވަހުގެ ސެޓްފިކެޓްގެ ކޮޕީއަކާއެކު، 14 ޖޫން 2012 ވާ ބުރާސްފަތި ދުވަހުގެ ކުރިން މިޖަމްޢިއްޔާގެ އިދާރާއަށް ނުވަތަ ފޯމް ނެންގެވި ތަނަށް ހުށަހަޅަން ޖެހޭނެއެވެ.\n14 ޖޫން 2012 ވާ ބުރާސްފަތި ދުވަހުގެ ފަހުން އެއްވެސް ފޯމެއް ބަލައި ނުގަނެވޭނެ ވާހަކަ ހިތާމައާއެކު ދެންނެވީމެވެ.\nމުބާރާތުގައި ބައިވެރިވުމާއި، މުބާރާތަށް އިނާމް ހުށަހެޅުއްވުމާ ބެހޭގޮތުން އިތުރު މަޢުލޫމާތު ސާފުކުރެއްވުމަށް ގުޅުއްވާނީ ނޫރުލްއިސްލާމްގެ ޤުރްއާން ކިޔެވުމުގެ މުބާރާތުގެ އިންތިޒާމް ކޮމިޓީގެ 7860104 މިނަންބަރު ފޯނަށެވެ. މިމުބާރާތާއި ގުޅޭ އިތުރު މަޢުލޫމާތު، ނޫރުލްއިސްލާމްގެ ރަސްމީ ވެބްސައިޓް www.noorul-islam.org އިން ލިބިވަޑައިގަންނަވާނެއެވެ.\n10 ރަޖަބު 1433\n31 މޭއި 2012\n[މިހާތަނަށް މި ޞަފްޙާ ބަލާފައިވަނީ 1203 ފަހަރު]


SunOnline: Ingireysivilaathuge emme hagu maama ah 21 aharu\nއިނގިރޭސިވިލާތުގެ އެންމެ ހަގު ދޮން މާމައަށް 21 އަހަރު\nއިނގިރޭސިވިލާތުގެ މީޑިއާތަކުގައިވާ ގޮތުން ބެކާ ކީލީއަކީ މިހާރު އެގައުމުގެ އެންމެ ހަގު މާމަ -- ފޮޓޯ: މާކިއުރީ ޕްރެސް\nއިނގިރޭސިވިލާތުގެ "އެންމެ ހަގު ދޮން މާމަ"އަކީ މިހާރު އުމުރުން 21 އަހަރުގެ ބެކާ ކީލީ ކަމަށް އެގައުމުގެ މީޑިއާތަކުން ރިޕޯޓުކޮށްފި އެވެ.\nބެކާ ކީލީއަށް އެލަގަބު ދީފައި ވަނީ އޭނާގެ 56 އަހަރުގެ ފިރިމީހާ، މާކް ކީލީއަށް އެހެން ކައިވެންޏަކުން ލިބިފައިވާ ދަރިފުޅަށް ކުއްޖަކު ލިބުމުންނެވެ.\nއިނގިރޭސި މީޑިއާތަކުގައިވާ ގޮތުން ބެކާ އާއި މާކް ބައްދަލުވީ މީގެ ފަސް އަހަރު ކުރިން މިއުޒިކް ޝޯއެއްގަ އެވެ. އެޝޯގައި މާކް އޭނާގެ ބޭންޑާ އެކު ލަވަ ހުށަހަޅާދިނެވެ. އޭރު މާކްގެ އުމުރުން 51 އަހަރު ވެފައިވާ އިރު ބެކާގެ އުމުރުން އެންމެ 16 އަހަރެވެ.\nއޭގެ ފަހުން 2018ގައި އެ ދެ މީހުން ކައިވެނި ކުރި އެވެ. އަދި މިދިޔަ އޮކްޓޯބަރު މަހު މާކް އާއި ބެކާއަށް ވަނީ އަންހެން ކުއްޖަކު ލިބިފަ އެވެ. އަދި މީގެ ހަތް މަސް ކުރިން މާކްގެ ދޮށީ ދަރިފުޅަށް ވެސް ވަނީ އަންހެން ކުއްޖަކު ލިބިފަ އެވެ.\nމާކްގެ ދޮށީ ދަރިފުޅުގެ އުމުރުން 27 އަހަރެވެ. އަދި ދެން ތިބި ކުދިންނަކީ 21، 16، އަދި 13 އަހަރުގެ ކުދިންނެވެ.\nމާކް އާއި ބެކާ ވަނީ އެ ދެ މީހުންގެ ގުޅުމާ ބެހޭ ގޮތުން ބައެއް މީހުން ފުރަތަމަ ޝައްކު އުފެއްދި ކަމަށް ބުނެފަ އެވެ. އަދި ބެކާއާ އެއް އުމުރެއްގެ މީހަކާ ކައިވެނި ކުރުމަށް މާކްވެސް ފުރަތަމަ އޭނާ ކައިރީ ބުނި ކަމަށް ބެކާ ބުންޏެވެ.\n"ވަރަށް ގިނަ މީހުން ދެކޭ ގޮތުގައި މިއީ ރަނގަޅު ގުޅުމެއް ނޫން. އަހަރެން ބުނިން ބެކާ ކައިރީ އޭނާއާ އެއް އުމުރެއްގެ މީހެއް ހޯދުމަށް ނަމަވެސް އަހަރެމެން ދެ މީހުންނަށް އެކަކު އަނެކަކު އުފާ ކުރެވޭތީ ނިންނީ ކުރިއަށްދާން،" މާކް ބުންޏެވެ.\nއަދި މާމައަކަށް ވުމާ ބެހޭ ގޮތުން ދެކޭ ގޮތް އެހުމުން ބެކާ ވަނީ އޭނާގެ ފިރިމީހާގެ އާއިލާއަކީ އޭނާގެ ވެސް އާއިލާ ކަމުން، އެއީ ކަންބޮޑުވާ ކަމެއް ނޫން ކަމަށް ބުނެފަ އެވެ.\nއިނގިރޭސި ބޮޑުވަޒީރު އައިސީޔޫއަށް ބަދަލުކޮށްފި\nއިނގިރޭސިވިލާތުގެ ބޮޑުވަޒީރު ހޮސްޕިޓަލުގައި އެޑްމިޓްކޮށްފި\nޕްރިމިއާ ލީގުން ހެލްތު ސާވިސްއަށް 20 މިލިއަން ޕައުންޑް


outdoor kulhivaruthakah huhdha dheefi\nއައުޓްޑޯ ކުޅިވަރުތަކަށް ހުއްދަ ދީފި\nޒުވާނުންތަކެއް ވޮލީ ކުޅެނީ: ކޮންޓެކްޓް ސްޕޯޓްސް އާއި އައުޓްޑޯ ކުޅިވަރުތަކަށް ވަނީ ހުއްދަ ދީފައި --\nކޮންޓެކްޓް ސްޕޯޓްސް އާއި އައުޓްޑޯ ކުޅިވަރުތަކަށް ހުއްދަ ދީފި އެވެ. އެ ހުއްދަ ހެލްތް ޕްރޮޓެކްޝަން އެޖެންސީން ދީފައި މިވަނީ ކޮވިޑް-19 އިން ރައްކާތެރިވުމަށް އެޅި ފިޔަވަޅުތަކުގެ ތެރޭގައި ކޮންޓެކްޓް ސްޕޯޓްސް އާއި އައުޓްޑޯ ކުޅިވަރިތައް ކުޅުން މަނާކުރުމަށްފަހު އެވެ.\nރައްކާތެރިކަމަށްޓަކައި އެޅި ފިޔަވަޅުތަކަށް ބަދަލު ގެނެސް މިރޭ ޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ސޮއިކުރައްވާ ނެރުއްވާފައިވާ އެންގުމުގައި ބުނެފައިވަނީ މާދަމާއިން ފެށިގެން ކޮންޓެކްޓް ސްޕޯޓްސް އާއި އައުޓްޑޯ ކުޅިވަރިތަކަށް ހުއްދަ ދީފައިވާ ކަމަށެވެ. އަދި 15 މީހުންނަށް ވުރެ ގިނަ ނުވާ ގޮތަށް ކުޅިވަރު ބަލަންދެވޭނެ ކަމަށެވެ. ބަލީގެ އެއްވެސް އަލާމާތެއް ހުރި ނަމަ ކުޅެން ނުދިއުމަށްވެސް ވަނީ އިލްތިމާސްކޮށްފައެވެ. އަދި ކުޅިވަރު ބަލަންދާއިރު މާސްކް އަޅާ އެހެން ގްރޫޕް ތަކާއި ދެމެދު ތިން ފޫޓުގެ ދުރުމިން ބެހެއްޓުމަށް ވަނީ އިލްތިމާސްކޮށްފައެވެ.\nނަމަވެސް ޔޫތު މިނިސްޓްރީިގެ މުބާރާތްތަކަށް އަދިވެސް ހުއްދައެއް ނެތެވެ.\nމީގެ އިތުރުން ކޮވިޑް-19 އާ ގުޅިގެން މާލެ ސިޓީގައި ކާފިއު ހިންގާ ވަގުތަށްވެސް ވަނީ ބަދަލު ގެނެސްފައެވެ.\nއެ ގޮތުން މާލެ، ހުޅުމާލެ، ވިލިމާލޭގައި އެއްގަމު އުޅަނދުފަހަރު ދުއްވުމާއި މަގުމައްޗާއި އާންމު ތަންތަނަށް ނުކުތުން މަނާވާވާނީ ރޭ ގަނޑު 12 އިން ފެށިގެން ފަތިހު ހަތަރަކަށެވެ. އަދި އެއްވެސް ވަގުތެއްގައި 15 މީހުންނަށް ވުރެ ގިނަ މީހުން މަގުމަތީގައި އެއްވެ އުޅުން މަނާވާނެ ކަމަށެވެ. މާލެ، ހުޅުމާލެ، ވިލިމާލެއިން ރާއްޖޭގެ އެހެން ރަށްރަށަށް ދަތުރުކުރާ މީހުން ކަރަންޓީނު ކުރުމާއި މާސްކު އެޅުން އަދިވެސް މަޖުބޫރެވެ.\nއެޗްޕީއޭ މިނިސްޓްރީ އޮފް ހެލްތު ޔޫތު މިނިސްޓްރީ + ކޮރޯނާ ވައިރަސް ކޮވިޑް-19 މައިމޫނާ އަބޫބަކުރު\nޕާކްތަކާއި މައިޒާންތައް ހުޅުވާލަން ނިންމައިފި\nކަނޑިންމައިން މަރުވި މީހާގެ މައްސަލަ ފުލުހަށް\nކެފޭތަކުން ހިދުމަތްދެވޭ ވަގުތު އިތުރުކޮށްފި


Paralyze meehaku Robot hedhumuge eheegai hingaifi\nޕެރަލައިޒް މީހަކު ރޮބަޓް ހެދުމެއްގެ އެހީގައި ހިނގައިފި\nތައި ބޯލްޓް ބްރެއިން ކޮންޓްރޯލްޑް އެކްސޯ ސްކެލެޓަން ސޫޓުގެ އެހީގައި ހިނގަނީ\nބޮލަށާއި މައިބަދައަށް ލިބިދޭ ގެއްލުމެއްގެ ސަބަބުން ބައެއް މީހުން އުމުރު ދުވަހަށް އެނދުމަތިކުރެ އެވެ. އެއީ އުސް ތަނަކުން ވެއްޓި ނުވަތަ އޭނޫން ވެސް ހާދިސާއަކާ ގުޅިގެން މައިބަދައަށާއި ބޮލަށް ލިބޭ ގެއްލުމުގެ ސަބަބުބް މީހާ ޕެރަލައިޒުވާތީ އެވެ. ޕެރަލައިޒަށް ފަރުވާ ކުރުމުގެ ގޮތުން ތަފާތު މެޑިކޭޝަންގެ ވައްތަރުތައް ހުރެ އެވެ.\nގިނަ ފަހަރަށް އޭގެ އެއްވެސް ފަރުވާއަކުން ޕެރަލައިޒް ވެފައިވާ މީހާ ރަނގަޅެއް ނުވެ އެވެ. އެކަމަކު މިހާރަކީ ހުރިހާ ކަމެއް ޓެކްނޮލޮޖީގެ އެހީގައި ކުރާ ޒަމަނާކެވެ. އެއީ ޕެރަލައިޒް ވެފައިވާ މީހަކަށް ވަގުތީ ފަރުވާ ދިނުމެއް ކަމުގައި ވިޔަސް އެވެ.\nތައި ބޯލްޓް އަކީ ފްރާންސްގެ ރައްޔިތެކެވެ. ގިނަ އަހަރު ތަކެއް ވަންދެން އޭނާ ވަނީ 40 ފޫޓު މަތިން ވެއްޓުމުގެ ސަބަބުން ކޮނޑުހުޅުން ތިރި އެއްކޮށް ޕެރަލައިޒްވެފަ އެވެ. ހިތްދަތި ހާލުގައި ގިނަ އަހަރުތަކެއް ވަންދެން އެނދުމަތި ވެފައިވަނިކޮށް ތައި ބޯލްޓަށް މިވަނީ ހިނިތުންވެވިފަ އެވެ.\nމި ހިނިތުން ގެނުވުނީ "ބްރެއިން ކޮންޓްރޯލްޑް އެކްސޯ ސްކެލެޓަން ސޫޓެއް" ނުވަތަ ރޮބަޓޫ ސޫޓެއްގެ އެހީގަ އެވެ. މި ސޫޓުގެ އިލެކްޓްރިކް ޕޮއިންޓް ގޮސް ހުންނަނީ ބޮލުގަ އެވެ. ހިތާއި ސިކުޑީގެ ހަރަކާތްތައް ސޫޓަށް ދެނެގަނެވޭނެ ގޮތް ހަދަން އާޓިފިޝަން އިންޓެލިޖެންސްގެ ބޭނުން ކޮށްފައި ވެއެވެ. އެހެންކަމުން ތައި ބޯލްޓަށް މި ސޫޓު ވަރަށް ފަސޭހައިން ކޮންޓްރޯލް ކުރެވެ އެވެ. ސޫޓު ލައިގެން ހުންނައިރު ހީވާނީ ރައިޓް ގިޔަރެއްގައި ހުންނަ އެހެންނެވެ.\nފްރާންސުގެ ބަޔޯ މެޑިކަލް އިންޖީނިއަރިން ފާމެއް ކަމަށްވާ ސީއީއޭ އުފެއްދި ސޫޓު ލުމަށްފަހު ތައި ބޯލްޓް އެންމެ ފުރަތަމަ ބޭނުންވަނީ ކުޑަކޮށް ހިނގާށެވެ. މީގައި ވޮއިސް ކޮމާންޑުވެސް ހުރެ އެވެ. އެހެންކަމުން ތައި ބޯލްޓުގެ އަމުރު ސޫޓުގެ ބޮލުގައި ނުވަތަ ތައި ބޯލްޓުގެ ބޮލުގައި ހަރުކުރެވިފައިވާ ޗިޕަށް ދެނެގަނެވުނެވެ. ކޮމާންޑް ޗިޕަށް ލިބުނުތާ ފަސް ވަރަކަށް ސިކުންތު ފަހުން ތައި ބޯލްޓައް ހިނގައި ގަނެވުނެވެ.\nތައި ބޯލްޓު ބޭނުންވީ ވޮއިސް ކޮމާންޑުގެ ބަދަލުގައި ހިތުގެ އަލްގޯރިދަމްގެ އެހީގައި ޗިޕު މެދުވެރިކޮށް ހިނގައި ބިގައި އުޅޭށެވެ. ގިނަ އަހަރުތަކެއް ވަންދެން ޕެރަލައިޒް ވެފައި ވުމުގެ ސަބަބުން، ހިތުގެ އަލްގޯރިތަމްގެ އެހީގައި ތައި ބޯލްޓަށް ސޫޓު ކޮންޓްރޯލް ކުރަން ދެ އަހަރު ނެގި އެވެ. އަދި މިހާރު ތައި ބޯލްޓަކީ އެކަމަށް ފަރިތަ މީހެކެވެ.


Ameen isthiufaa dhehvaifi | Jazeera\tއަމީން އިސްތިއުފާ ދެއްވައިފި - Jazeera\nމުޙައްމަދު އަފްޒަލް October 21, 2020 126 views0\nމިނިސްޓަރ އޮފް ހެލްތު އަބްދުﷲ އަމީން އިސްތިއުފާ ދެއްވައިފިއެވެ. ބައެއް މީޑިއާތަކުން ރިޕޯޓްކޮށްފައިވާ ގޮތުގައި އަމީން އިސްތިއުފާ ދެއްވިކަން ސިޓީއަކުން ރައީސް ސޯލިހަށް ވަނީ އަންގަވާފައެވެ. އަދި އެ ސިޓީގައި އިސްތިއުފާ ދެއްވަނީ މިވަގުތަށް އެންމެ ރަނގަޅު ގޮތް ކަމަށް ފެންނާތީ ކަމަށް އަމީން ވިދާޅުވެފައިވާ ކަމަށް ބައެއް މީޑާތަކުގައި ރިޕޯޓްކޮށްފައިވެއެވެ.\nއަމީން އިސްތިއުފާ ދެއްވާފައިވާއިރު، މަގާމުން އޭނާ ވަކި ކުރުމާ ގުޅޭގޮތުން ރައްޔިތުންގެ މަޖިލީހުގެ ސުޕަ މެޖޯރިޓީ އޮންނަ އެމްޑީޕީ ޕާލިމެންޓަރީ ގްރޫޕްގައި ވޯޓެއްވެސް ނަގާފައިވެއެވެ. އެ ވޯޓުން އަމީން މަގާމުގައި ބަހައްޓަން ފެންނަ ކަމަށް ފާސްވިނަމަވެސް، އެމްޑީޕީއަށް ނިސްބަތްވާ 24 މެންބަރުންގެ ސޮޔާއެކު ހެލްތު މިނިސްޓަރު އަބްދުﷲ އަމީންގެ އިތުބާރު ނެތް ކަމުގެ މައްސަލަ ރައްޔިތުންގެ މަޖިލީހަށްވެސް ވަނީ ވައްދާފައެވެ.\nމިނިސްޓަރު އަމީންގެ އިތުބާރު ގެއްލިފައިވާ ކަމަށް މެންބަރުން ދެކެނީ ވެންޓިލޭޓަރު މައްސަލާގައި އަމަލު ކުރައްވާފައިވާ ގޮތުންނެވެ. އެ މައްސަލާގައި މިނިސްޓަރު ހުންނެވީ މަސައްކަތުން އެކަހެރި ކުރައްވާފައެވެ. އަދި އޭނާގެ މައްޗަށް ދައުވާ ކުރުމަށް އޭސީސީއިން ޕީޖީއަށް ވެސް ފޮނުވިއެވެ. އެހެން ނަމަވެސް ޕީޖީއިން ވަނީ ދައުވާނުކުރަން ނިންމާފައެވެ.\nކޯލިޝަން ޕާޓީއެއް ކަމަށްވާ ޖުމްހޫރީ ޕާޓީގެ ސްލޮޓެއްގައި ކެބިނެޓްގައި އިންނެވި ބޭފުޅެކެވެ. އޭނާއަށް އެކި ފަހަރު މަތިން އެމްޑީޕީ މެންބަރުންގެ ނުރުހުން އަމާޒުވެއެވެ.


Ingireysi vilaathuge boduvazeerukan Boris dhifaau kurahvvaifi\nއިނގިރޭސިވިލާތުގެ ބޮޑުވަޒީރުކަން ބޮރިސް ދިފާއުކުރައްވައިފި\nއިނގިރޭސިވިލާތުގެ ބޮޑުވަޒީރުކަމުގެ މަގާމު މިހާރުވެސް އެ މަގާމުގައި ހުންނެވި ބޮރިސް ޖޯންސަން ދިފާއުކުރައްވައިފިއެވެ.\nމި މަގާމު ބޮރިސް ދިފާާއުކުރެއްވީ، އެމަނިކުފާާނު އިސްކޮށް ހުންނަވާ ކޮންޒަވޭޓިވް ޕާޓީން އިއްޔެ ބޭއްވުނު އިނގިރޭސި ވިލާތުގެ އާންމު އިންތިޚާބު ކާމިޔާބުކުރުމުންނެވެ.\nދިވެހިރާއްޖޭގެ ގަޑިން މިއަދު މެންދުރު 1:30އާއި ހަމައަށް އާންމުކޮށްފައިވާ ނަތީޖާތަކުން ދައްކާގޮތުގައި ގާނޫނު ހަދާ މަޖިލީހުގެ 650ގޮނޑީގެ ތެރެއިން ބޮރިސްގެ ކޮންޒަވޭޓިވް ޕާޓީން ވަނީ 364ގޮނޑި ކާމިޔާބުކޮށްފައެވެ. މި މަޖިލީހުގެ އަހުލަބިއްޔަތު ހޯދުމަށް ބޭނުންވާނެ އަދަދަކީ 326އެވެ.\nބޮރިސްއާއި އެންމެ ގާތުން ވާދަކޮށްފައިވަނީ ޖެރެމީ ކޯބިންއާއި އޭނާގެ ލޭބަރ ޕާޓީއެވެ. ލޭބަރ ޕާޓީއަށް މި އިންތިޚާބުގައި ލިބިފައިވަނީ 203ގޮނޑިއެވެ. މި އިންތިޚާބުގައި ލޭބަރ ޕާޓީއަށް ލިބުނު ނާކާމިޔާބީއާއި އެކު، އެޕާޓީގެ ލީޑަރޝިޕުން ވަކިވުމަށް ޖެރެމީ ކޯބިން ވަނީ ނިންމަވާފައެވެ.\nބޮރިސް ޖޯންސަންގެ ކެމްޕެއިންގެ މައިގަނޑު ވައުދެއްގެ ގޮތުގައި ވެފައިވަނީ އިނގިރޭސިވިލާތު ޔޫރަޕްގެ އިއްތިހާދުން ވަކިވުން، ނުވަތަ ބްރެކްސިޓްގެ މަސައްކަތް ކަނޑައެޅިފައިވާ މުއްދަތުގެ ތެރޭގައި ނިންމާލުމެވެ. އެހެންކަމުން އާ ގާނޫނު ހަދާ މަޖިލީހާއި އެކު ބްރެކްސިޓްގެ މަސައްކަތް ހަލުވި މިނެއްގައި ކުރިއަށްދާނެކަމަށް މުރާސިލުން ލަފާކުރެއެވެ.\nނަގޮރްނޯ-ކަރަބަކްގެ މައްސަލަ ހޫނުވެ، އަރްމީނިއާ އަދި އަޒަރްބައިޖާނާއި ދެމެދު ހަމަލާ ބަދަލުކުރަން ފަށައިފި01 day ago\nޖަޕާނުގެ ބޮޑުވަޒީރުގެ ވިސްނުންފުޅު ހުރީ އަންނަ އަހަރުގެ ޖުލައި މަހު އެގައުމުގައި އޮލިމްޕިކްސް ބާއްވަން!01 day ago\nދެކުނު ކޮރެއާގެ މީހަކު މަރާލި މައްސަލައިގައި އުތުރު ކޮރެއާގެ ލީޑަރ މައާފަށް އެދިވަޑައިގެންފި02 days ago\nއެމެރިކާގެ ރިޔާސީ އިންތިޙާބު ޑޮނަލްޑް ޓްރަމްޕަށް ކާމިޔާބު ނުވެއްޖެނަމަ ނަތީޖާ ބަލައި ނުގަންނާނެކަމުގެ އިޝާރާތެއް!03 days ago\nއީސާގެފާނުކަމަށް ދައުވާކުރި ރަޝިޔާގެ ކަލްޓް ލީޑަރު ހައްޔަރުކޮށްފި04 days ago\nއާ ސަރުކާރެއް އުފެއްދޭ ވަރަށް މެންބަރުންގެ މެޖޯރިޓީ ލިބިއްޖެ: އަންވަރު05 days ago\nއިންޑިއާގެ ބިވަންދީގައި އިމާރާތެއް ވެއްޓި ބިމާ ހަމަވެއްޖެ01 week ago\nޗައިނާ ބެކްކޮށްދޭ އޭއައިއައިބީ ން 1 ބިލިޔަން ޑޮލަރުގެ ދެ ލޯނެއް އިންޑިއާއިން ނަގާފައިވޭ01 week ago


SunOnline: Miskithah fiyavalhu elhen jeheyny enme fahun, jamaa'ai huttaa nuleveyne: Dheenee Ilmuverin\nމިސްކިތަށް ފިޔަވަޅު އެޅެންޖެހޭނީ އެންމެ ފަހުން، ޖަމާއަތް ހުއްޓާނުލެވޭނެ: ދީނީ އިލްމުވެރިން\nޝަފްނާ ހުސައިން 28 Feb 2021, 10:17\nމިސްކިތުގައި ނަމާދުގެ ޖަމާއަތް ހެދުން ހުއްޓާލަން ހުއްދަ ދެވޭނީ އެންމެ ފަހު ފިޔަވަޅެއްގެ ގޮތުން ކަމަށް ދީނީ އިލްމުވެރިން އެވެ.\nމާލެ ސަރަހައްދުގައި ކޮވިޑް19ގެ ހާލަތު ގޯސްވެފައިވާތީ މިސްކިތުގެ ޖަމާއަތް ހެދުން މިވަގުތަށް މެދުކަނޑާލަން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ އެދިފަ އެވެ.\nއެކަމާ ގުޅިގެން ހުކުރު ދުވަހުގެ ރޭ އިސްލާމިކް މިނިސްޓްރީން ވަނީ އިލްމުވެރިންނާއެކު މަޝްވަރާ ބައްދަލުވުމެއް ބާއްވައިފަ އެވެ. އެ ބައްދަލުވުމުވާ ގުޅިގެން "ސަން" އާ ވާހަކަދައްކަވަމުން ދީނީ އިލްމުވެރިޔާ ޑރ. މުހައްމަދު އިޔާޒް އަބްދުއްލަތީފް ވިދާޅުވީ އެޗްޕީއޭއިން ހުށަހަޅަނީ މިސްކިތުގައި ޖަމާއަތް ހެދުން ހުއްޓާލަން ކަމަށެވެ.\n"އިލްމުވެރިން ވިދާޅުވާ ވާހަކައަކީ މިސްކިތުގައި ޖަމާއަތް ހެދުން ހުއްޓާލީމަ ކޮވިޑް ކޮންޓްރޯލް ކުރެވޭނެ ހެއްޔޭ. ކޮވިޑް ކޮންޓްރޯލް ކުރެވެން އޮތް ގޮތަކީ މިސްކިތުގެ ޖަމާއަތް ހުއްޓާލުން ހެއްޔޭ،" އިޔާޒް ވިދާޅުވި އެވެ.\nމިސްކިތުގެ ޖަމާއަތް ހުއްޓާލުމުން މަގުތަކަށް ނުކުންނަ މީހުންނާއި ކެފޭ ރެސްޓޯރަންޓުތަކުގައި މާސްކް ނާޅާ ގައިދުރުކަމެއް ނެތި ތިބޭ މީހުން ހުއްޓުވޭނެތޯ އިޔާޒު ސުވާލު އުފެއްދެވިއެވެ. ހަމައެއާއެކު ފުޓުބޯޅަ ޓީމުތައް ޕްރެކްޓިސް ކުރުމަށް ހުއްދަ ދީފައިވާއިރު، ކުޅުންތެރިން ތިބެނީ ޕީޕީއީގައިތޯވެސް އޭނާ ސުވާލު އުފެއްދެވި އެވެ.\n"އެހެންވީމަ އެކަންކަމުގައި އެއްވެސް ކަހަލަ ހަރުކަށި ކަމެއް ނެތިފަ ހަމައެކަނި މިސްކިތުގެ ޖަމާއަތް ހުއްޓާލީމާ ކޮވިޑް ކޮންޓްރޯލް ކުރެވެނީ ކިހާ މިންވަރަކަށްކަން ނޭނގި އަޅުގަނޑުމެންނަކަށް މިސްކިތުގެ ޖަމާއަތް ހުއްޓާލަން ހުއްދައެއް ނުދެވޭނެ،" އިޔާޒް ވިދާޅުވި އެވެ.\nއިޔާޒް ވިދާޅުވީ މިސްކިތުގެ ޖަމާއަތާ ކުޅެވެން ޖެހޭނީ އެންމެ ފަހު ފިޔަވަޅެއްގެ ގޮތުގައި ކަމަށެވެ.\nއަލުން ފުލް ލޮކްޑައުނަކަށް ދާން އިލްވެރިން ވެސް ބޭނުންނުވާ ކަމަށާއި ލޮކްޑައުނަކަށް ނުދިޔަ ނަމަވެސް މީހުން ނުކުމެ އުޅޭ އުޅުމާއި، އެއްވުންތައް ހުއްޓުވައިފި ނަމަ، މިސްކިތުގައި ޖަމާއަތް ހެދުން ހުއްޓާލާ ހިސާބަށް ދެވިދާނެ ކަމަށެވެ.\nނަމަވެސް މިސްކިތުގައި ވަނީ ގިނަވެގެން 10 މިނެޓު ކަމަށާއި ނަމާދަށް ތިބޭ މީހުން ފޭސް ޓު ފޭސް ކޮށް ދިމާނުވާނެ ކަމަށެވެ. ނަމަވެސް ރެސްޓޯރަންޓުތަކާއި ކުޅިވަރު ކުޅޭ ތަންތަނުގައި މާސްކް އެޅުމެއް، ގައިދުރުކަމެއް ނެތް އިރު ހަރުކަށި ފިޔަވަޅު ނާޅާތީ ކަންބޮޑުވުން ފާޅުކުރެއްވި އެވެ.\nމާލެ ސިޓީގައި ކޮވިޑް19 ފެތުރުން ކޮންޓްރޯލް ކުރުމަށް އަޅާ ފިޔަވަޅެއްގެ ގޮތުން، ހަތް ދުވަހުގެ މުއްދަތަކަށް ރޭގަނޑު އަށަކުން ފެށިގެން ކެފޭ ރެސްޓޯރަންޓުތައް އާންމުކޮށް ހުޅުވައިގެން ހިދުމަތް ދިނުން ވަނީ މަނާކޮށްފަ އެވެ.\nއިޔާޒް ވިދާޅުވީ އަދިވެސް މުޅި ދުވަހު ރެސްޓޯރަންތަކުގައި ގައިދުރުކަމެއް ނެތި ތިބެވޭނެ ކަމަށެވެ. އެހެންކަމުން އެއީ ހަމަޖެހޭ ގޮތެއް ނޫން ކަމަށް އޭނާ ވިދާޅުވި އެވެ. އަދި ހަމައެކަނި މިސްކިތާ ދޭތެރޭ ފިޔަވަޅު އެޅުމުން ރައްޔިތުން ވެސް ބަލައިގަންނާނެ ކަމެއް ނޫން ކަމަށެވެ.\n"މީގެ ހަފްތާއެއް ކުރިން އެޗްޕީއޭ އިން ބައްދަލުކުރީމަ ވެސް އަޅުގަނޑުމެން ބުނިން މިސްކިތުގެ ކަންތައްތައް ވާން ޖެހޭނީ އެންމެ ފަހުން ފިޔަވަޅު އަޅާ ތަނަކަށޭ.... އަޅުގަނޑުމެންނަކަށް ހުއްދައެއް ނުދެވޭނެ،" އިޔާޒް ވިދާޅުވި އެވެ.\nކޮވިޑް އާ ގުޅިގެން މިދިޔަ އަހަރުގެ މާޗު މަހުގެ 18 ވަނަ ދުވަހުން ފެށިގެން ޖަމާއަތުގައި ނަމާދު ކުރުން ހުއްޓާލި އެވެ. އަލުން ޖަމާއަތުގައި ނަމާދުކުރަން ހުއްދަ ދިނީ ޖުލައި މަހުން ފެށިގެންނެވެ.\nހުކުރު ކުރަން ހުރަސް އެޅި މީހަކު ހައްޔަރުކޮށްފި\nޙައްޖުމަހުގެ ފުރަތަމަ ދިހަ ދުވަހުގެ މާތްކަން


Aadhayaa Hilaafah Anhenaku Baruvee Tumor Ehgge Sababun - Vaguthu\nއުމުރުން 29 އަހަރުގެ އަމަންޑާ ޝޯލްޓްޒްގެ ބަރުދަން އާދަޔާ ހިލާފަށް އިތުރުވުމުގެ މައްސަލަ ކުރިމަތިވީ، ހަށިގަނޑުގައި އުފެދުނު ޓިއުމަރެއްގެ ސަބަބުން ކަން މި ވަނީ ދެނެގަނެވިފައެވެ.\nޝޯލްޓްޒް އަށް އެންމެ ފުރަތަމަ ފާހަގަކުރެވުނީ އަހަރުގެ ކުރީކޮޅު އޭނާ ބަރުދަން އިތުރުވާން ފެށި ކަމެވެ. މިއާއެކު އޭނާ އެގޮތަށް ވާން ނޭދޭތީ ޑައިޓް ފެށިއެވެ. އަދި އިތުރަށް ކަސްރަތުވެސް ކުރަން ފެށިއެވެ. ނަމަވެސް އޭނާ އިތުރު ބަރުވިއެވެ. އަދި ބަނޑު ފުފެން ފެށިއެވެ.\nމި ފެބުރުއަރީ މަހު އޭނާގެ އަހަރީ ޗެކްއަޕް ގެ ތެރެއިން އޭނާ އަށް ހީކުރެވުނީ 10 ކިލޯ ލުއިވެދާނެ ކަމަށެވެ. އަދި އޭނާ ބަރުދަން ބަރުވަމުން ދިޔައީ އަމިއްލައަށް ކަންތައް ކުރެވޭ ކަންތަކުން ކަމަށެވެ.\nއަދި އޭނާގެ ޑޮކްޓަރު ރޫޓީން ބްލަޑް ވޯކް ޗެކް ކުރިއެވެ. ނަމަވެސް ހުރިހާ ކަމެއް ވެސް ރަނގަޅު ކަމަށް ދެެއްކިއެވެ. ނަމަވެސް އާދަޔާ ހިލާފަށް ފަލަވަނީ ކީއްވެގެންކަން ދެނެނުގަނެވުނެވެ. އެއީ ގޮތް ނޭނގޭ ފުޑް އެލާޖީއަކަށް ވެދާނެ ކަމަށްވެސް ބެލެވުނެވެ. އެހެންވެ އޭނާ ޑައިޓް އެކްސްޕެރިމެންޓް ކުރަން ފެށިއެވެ. ނަމަވެސް އެއިން އެއްވެސް ކަމަކުންވެސް ބަރުދަނަށް ބަދަލެއް ނައެވެ.\nގާތްގަނޑަކަށް އަށް މަސް ދުވަސް ވަންދެން އޭނާގެ ހާލަތަށް ބަދަލެއް ނައެވެ.\nއެހެންވެ އެޏަ ގެސްޓްރޯއެންޓެރޮލޮޖިސްޓަކަށް ދެެއްކިއެވެ. އެ ޑޮކްޓަރަށް ދެއްކިއިރު، އޭނާގެ ބަނޑު ހުންނަނީ ހިލައެއްހެން ވަރަށް ހަރުކޮށެވެ.\nއެ ޑޮކްޓަރު ވަނީ ވަގުތުން އޭނާގެ ފުލް ބޮޑީ ޗެކްއަޕެއް ހެދިއެވެ. އޭގެ ތެރޭގައި ސީޓީ ސްކޭނެއް ވެސް ހިމެނެއެވެ. އޭގެން އެނގުނުގޮތުގައި އޭނާގެ ބަނޑުގައި 13 އިންޗީގެ 17 ޕައުންޑްގެ ޓިއުމަރެއް އެފެދިފައި އޮތް ކަމެވެ. ލިޕޯސާކޯމާ ނަމަކަށް ކިޔާ އެ ޓިއުމަރު އޮތީ އޭނާގެ ކަނާތު ކިޑްނީ އާއި އެޑްރީނަލް ގްލޭންޑް ވެސް ވަށައިގެން އޮޅާލެވިގެންނެވެ.\nއެކަމުން އޭނަ ސަލާމަތް ކުރުމަށް ޑޮކްޓަރުން ސެޕްޓެމްބަރ މަހުގެ 27 ވަނަ ދުވަހު އޭނާގެ އޮޕަރޭޝަނެއް ކޮށް ޓިއުމަރު ނެގިއެވެ. އޭގެ ފަހުން އޭނާއަށް އުނދަގޫތަކެއް ނުވެއެވެ. ނަމަވެސް ބަރުދަން ހުރި ގޮތުން އުނދަގޫތަކެއް ހުރިއެވެ. ބަރުދަން ބަރުވުމަކީ ކެންސަރުގެ އަލާމާތެކެވެ.\nއުރަމަތީގެ ކެންސަރުން ދިފާއުވުމަށް ވެކްސިނެއް އުފައްދަނީ


America gai virus jehunu meehunge adhadhu eh lakka ah araifi - AO News\nއެމެރިކާގައި ވައިރަސް ޖެހުނު މީހުންގެ ޢަދަދު އެއްލައްކައަށް އަރައިފި\nބަލިމީހަކު ގޮނޑިއެއްގައި ގެންދަނީ/ފޮޓޯ އިންޓަނެޓް\nއިއްޔެ އަކީ އެމެރިކާއަށް އާދައިގެ ދުވަހެއް ނޫނެވެ. ޑޮކްޓަރުންނާއި ނަރުހުން އެދި ގޮވަމުން ދިޔައީ ރާޅުބާނިތަކެއްހެން ޖަމާވަމުން ދިޔަ ކޮވިޑް 19 ގެ ބަލިމީހުންނަށް ފަރުވާ ކުރުމަށް ބޭނުންވާ ވަޞީލަތް އިތުރު ކޮށްދިނުމަށެވެ.\nއެއްލައްކަ ހަތަރުހާސް އެއްސަތޭކަ ސައްބީސް މީހުން މިބައްޔަށް ޕޮޒިޓިވްވެގެން ފަރުވާ ދެމުން އަންނައިރު ޙާލަތު ގޯސްވެގެން އިއްޔެ އެކަނި މަރުވި މީހުންގެ ޢަދަދު މިވަނީ 1695އަށް އަރާފައެވެ.\nޑޮކްޓަރުން ދަނީ ބަލިމީހުން ނޭވާ ހިންގަން ބޭނުންވާ މެޝިންތަކާއި ވެންޓިލޭޓަރ ތައް އިތުރުކުރުމަށް ގޮވާލަމުންނެވެ.\nމިވައިރަސް ބޮޑަށް ފެތުރިފައިވާ ނިއުޔޯކްސިޓީ ފަދަ ތަންތަނުގެ ސިއްޙީ އިދާރާތަކުން ދަނީ ބޭހާއި ސޭފްޓީ އާލާތްތަކާއި ތަމްރީން ލިބިފައިވާ ސްޓާފުންގެ ދަތިކަން އިންތިހާއަށް ބޮޑުވެފައިވާ ކަން ހާމަ ކުރަމުންނެވެ.\nމިދިޔަ އަންގާރަ ދުވަހުންފެށިގެން ފުރަތަމަ މިބަލި ބޮޑަށް ފެތުރިގެން އައި ޗައިނާއާއި އިޓަލީވެސް ވައްޓާލުމަށްފަހު އެމެރިކާ ވެގެންގޮސްފައިވަނީ ކޮވިޑް 19 ގެ އެންމެ ގިނަ ބަލިމީހުން ފެނިފައިވާ ޤައުމުގެ ގޮތުގައެވެ.\n” އަހަރެމެން ބިރުގަނޭ. އަހަރެމެން މިދަނީ މަރާއި ހަނގުރާމަ ކުރަމުންދާ އެތައް ބައެއްގެ ފުރާނަ ސަލާމަތް ކުރުމަށް މަސައްކަތް ކުރަމުން. މިދަނޑިވަޅު އަހަރެމެންގެ ފުރާނައާއިމެދު އަމުދުން އެއްވެސް އުއްމީދެއްނެތް. ސަބަބަކީ އެންމެ ގާތުން މަސައްކަތް ކުރަން މިތާ ތިބެން ޖެހޭތީ.” ބްރޫކްޑޭލް ޔުނިވަސިޓީ ހޮސްޕިޓަލްގެ ޑޮކްޓަރ އެރޭބިއާ މޮލެޓް ބުނެފައިވެއެވެ.\nކޮވިޑް 19 ގައި ފުރާނަތައް ފަނާވަމުންދާ ޤައުމުތަކުގެ ލިސްޓުގެ އެންމެ މަތީގައި އެމެރިކާ ވެސް އޮތް އިރު ހުކުރު ދުވަހު ވަނީ 1965 މީހުން މަރުވެ އަލަށް ޕޮޒިޓިވް ވި މީހުންގެ ޢަދަދު 18691 އަށް އަރާފައެވެ. އިއްޔެ އެކަނި 400 އަށް ވުރެ ގިނަ މީހުން އެޤައުމުގައި މަރުވެފައި ވެއެވެ. މިއީ އެމެރިކާގެ ތާރީޚުގައިވެސް އެއްދުވަހެއްގައި މިހާ ބޮޑު ޢަދަދެއް މަރުވި ފުރަތަމަ ފަހަރެވެ.\nކޮވިޑް 19 ޖެހިގެން މުޅި ދުނިޔޭގައި މިހާ ތަނަށް 5،96350 މީހުން އެބަތިއްބެވެ. މިބަލީގައި މަރުވެފައިވަނީ 27،343 މީހުންނެވެ. ބަލީގައި ރަނގަޅުވެފައިވާ މީހުންގެ ޢަދަދަކީ 13،3057އެވެ.


Ashfaq Aai Chettri : Dhekunu Asia in Ufedhunu2Football Legendun ! - Vaguthu\nއަޝްފާގް އާއި ޗެތްރީ، ދެކުނު އޭޝިއާއިން އުފެދުނު ދެ ފުޓުބޯޅަ ލެޖެންޑުން!\n1 ހަފްތާ ކުރިން ( އޮކްޓޯބަރ 13, 2021 )\nދެކުނު އޭޝިއާގެ ފުޓުބޯޅައަކީ މުޅި ދުނިޔެއަަށް ބަލާއިރުވެސް އެންމެ ނިކަމެތި ފުޓުބޯޅަ ހިސާބެވެ. ކުޅުންތެރިންނަށް ބަލާއިރުވެސް، އުމްރާނީ ވަސީލަތްތަކަށް ބަލާއިރު ވެސް މި ސަރަހައްދުގެ ފުޓުބޯޅައަކީ އެހެން ހިސާބުތަކާއި އަޅާބަލާއިރު ދަށް ހިސާބެކެވެ. ފަހަރެއްގައި މިއީ ކްރިކެޓަށް މި ސަރަހައްދުން އޮތް ލޯތްބެއްގެ ބޮޑުކަމުން ކަމަށްވެސް ވެދާނެއެވެ. ނަމަވެސް މި ބައްރުން ފާހަގަކޮށްލެވޭ ދެ ކުޅުންތެރިން އެބަތިއްބެވެ. ދުނިޔޭގެ ރެކޯޑޫ ފޮތްތަކުން ވެސް މި ދެ ކުޅުންތެރިން ވަނީ ޖާގަ ހޯދާފައެވެ. އެއީ ރާއްޖޭގެ އަލީ އަޝްފާގު (ދަގަނޑޭ) އާއި އިންޑިއާގެ ސުނިލް ޗެތްރީ އެވެ.\nމި ދެ ކުޅުންތެރިންނަކީ ވެސް ފޯވާޑުންނެވެ. އިންޑިއާގެ ފުޓުބޯޅައަށް ބަލާއިރު ސުނިލް ޗެތްރީއަކީ އެ ގައުމުގެ ފުޓުބޯޅަ ތާރީހުގައި އެންމެ ކާމިޔާބު ކުޅުންތެރިޔާ އެވެ. އުމުރުން 37 އަހަރުގައި ވެސް އޭނާ ދަނީ ގައުމީ ޓީމާއި ކުލަބް ފުޓުބޯޅައިގައި ތަފާތު ދައްކަމުންނެވެ. އިންޑިއާގެ އެންމެ ކާމިޔާބު ކެޕްޓަން ބައިޗަންގް ބުޓިއާ ފާހަގަކުރާ ގޮތުގައި ޗެތްރީއަކީ އިންޑިއާގެ ފުޓުބޯޅަ ތާރީހު ދުށް އެންމެ މޮޅު ކުޅުންތެރިޔާ އެވެ.\nދެން އޮތީ ދަގަނޑޭ ގެ ވާހަކައެވެ. އުމުރުން 36 އަހަރުގެ ދަގަނޑޭ އަކީ ރާއްޖޭގެ ފުޓުބޯޅަ ތާރީހު ދުށް އެންމެ މޮޅު އަދި އެންމެ ހުނަރުވެރި ފުޓުބޯޅަ ކުޅުންތެރިޔާއެވެ. އޭނާގެ ކޮށްޓުމާއި ނެއްޓުމަކީ ބޭރުގެ ފުޓުބޯޅައިގެ ލޮލުގައި އަދިވެސް އަޅައިގަންނަ ކަންތައްތަކެވެ. ދަގަނޑޭގެ ވާހަކަ މި ބައްރުގައި ނުދައްކާ ބަޔަކު މަދުވާނެއެވެ.\nދަގަނޑޭ ވަނީ މިހާތަނަށް ގައުމީ ޓީމަށް 85 މެޗު ކުޅެދީފައެވެ. މީގެތެރެއިން ގައުމީ ޓީމަށް އޭނާ ޖަހައިދިން ލަނޑުތަކުގެ އަދަދު އުޅެނީ 55 ގައެވެ. އޭނާއާއި ވާދަަވެރި ސުނިލް ޗެތްރީ ގައުމީ ޓީމަށް މިހާތަނަށް 123 މެޗު ވަނީ ކުޅެދީފައެވެ. މީގެތެރެއިން އޭނާ ގައުމީ ޓީމަށް ޖަހައިދިން ލަނޑުތަކުގެ އަދަދު އުޅެނީ 77 ގައެވެ. ބޮޑު ފަރަގެއް އޮތް ނަމަވެސް މެޗުގެ ނިސްބަތުން ދަގަނޑޭ އުޅެނީ ކުރީގައެވެ.\nދުނިޔޭގެ އެންމެ ގިނަަ ލަނޑުޖެހި 50 ފޯވާޑުންގެ ތެރޭގައި ޗެތްރީއާއި ދަގަނޑޭ ހިމެނޭ\nގައުމީ ޓީމަށް އެންމެ ގިނަ ލަނޑުޖަހައިދިން ކުޅުންތެރިންގެ ލިސްޓުގެ އެންމެ ގިނަ ލަނޑުޖެހި 50 ކުޅުންތެރިންގެ ލިސްޓުގައި ދަގަނޑޭ އާއި ޗެތްރީ ހިމެނެއެވެ. މި މުބާރާތުގައި އެކަނިވެސް ޗެތްރީ ވަނީ ރެކޯޑެއް ހަދާފައެވެ. މިހާތަނަށް މި މުބާރާތުގައި ކާމިޔާބުކުރި ދެ ލަނޑާއެކު ޗެތްރީ ވަނީ ބްރެޒިލްގެ ފުޓުބޯޅަ ތާރީހުގެ އެންމެ އަލިގަދަ އެއް ކުޅުންތެރިޔާ ޕެލޭ އާއި އަރާ ހަމަކޮށްފައެވެ. އެއީ ޖުމްލަ 77 ލަނޑު ޖަހައިގެންނެވެ. ޗެތްރީ މި ލިސްޓުގައި ހިމެނެނީ ޕެލޭ އާއެކު9ވަނައިގައެވެ.\nމި ލިސްޓުގައި އަލީ އަޝްފާގު (ދަގަނޑޭ) ވަނީ 32 ވަނައިގައި ރޭންކުކޮށްފައެވެ. އެއީ ޗެކް ރިޕަބްލިކްގެ ޖެން ކޮލާ އާއި ސިންގަޕޫރުގެ ފަންޑީ އަހުމަދު އާއެކު އެވެ. ސާފް ޗެމްޕިއަންޝިޕުގައި މިހާތަނަށް ދަގަނޑޭ ކާމިޔާބުކުރި ދެ ލަނޑާއެކު އޭނާ ވަނީ އިންގްލޭންޑްގެ ކުރީގެ ކެޕްޓަން ވޭން ރޫނީ ފަހަތަށް ޖައްސާލާފައެވެ.\nމި ލިސްޓުގައި ދެކުނު އޭޝިއާގެ ކުޅުންތެރިންގެ ތެރެއިން އެންމެ ގަދަ 50 ކުޅުންތެރިންގެ ތެރޭގައި ދަގަނޑޭ އާއި ޗެތްރީ ފިޔަވާ އެހެން ކުޅުންތެރިންނެއް ނެތެވެ. އެހެންކަމުން މިއީވެސް މި ދެ ކުޅުންތެރިންގެ ތަފާތުކަން ހާމަވާ އެއް ކަމެވެ.\nދެ ކުޅުންތެރިން ތިބީ އަދިވެސް ކެރިއަރު ނިންމާލާ ވިސްނުމެއްގަައެއް ނޫނެވެ. ނަމަވެސް މިއީ މި ދެ ކުޅުންތެރިން އެކުގައި އެއް މުބާރާތެއްގައި ފެންނާނެ ފަހު ސާފް ޗެމްޕިއަންޝިޕަށް ވުން ވަރަށް ގާތެވެ. ފުޓުބޯޅަ ކެރިއަރުގައި މި ދެ ކުޅުންތެރިން އަދިވެސް ތިބީ ގިނަ ލަނޑުތަކެއް ޖެހުމުގެ ވިސްނުމުގައެވެ.\nސާފް ޗެމްޕިއަންޝިޕުގެ ރަސްގެފާނަކީ ދަގަނޑޭ!\nސަރަހައްދީ އެންމެ ބޮޑު ފުޓުބޯޅަ މުބާރާތަކީ ސާފް ޗެމްޕިއަންޝިޕެވެ. 1993 ގައި ޕާކިސްތާނުން ފެށިގެން ބާއްވަމުން އައި މި މުބާރާތުގެ ތާރީހުގައި މިހާތަނަށް އެންމެ ގިނަ ލަނޑުޖެހި ކުޅުންތެރިޔާގެ ޝަރަފް ލިބެނީ އަލީ އަޝްފާގު (ދަގަނޑޭޭ) އަށެވެ. ދަގަނޑޭ މިހާތަނަށް ޖުމްލަ 22 ލަނޑު މި މުބާރާތުގައި ޖަހާފައިވާއިރު އޭނާއާއި އެންމެ ކައިރިން ވާދަކުރަނީ ސުނިލް ޗެތްރީއެވެ. ޗެތްރީއަށް މިހާތަނަށް ޖެހުނީ 15 ލަނޑެވެ.\nމި ލިސްޓުގެ ތިންވަނައިގައި ޖުމްލަ 12 ލަނޑާއެކު އިންޑިއާގެ ބައިޗުންގް ބުޓިއާ ހިމެނޭއިރު ހަތަރުވަނަ އަދި ފަސްވަނައިގައި ހިމެނެނީ ދިވެހި ކުޅުންތެރިންނެވެ. އެއީ ޖުމްލަ 10 ލަނޑު ޖަހައިގެން އިބްރާހިމް ފަޒީލް (އޮއްޕޮ) އާއި އަހުމަދު ތޯރިގު (ޓޮމް) އެވެ.\nދަގަނޑޭގެ އެންމެ ފުރަތަމަ ސާފް ޗެމްޕިއަންޝިޕަކީ 2005 ވަނަ އަހަރު ޕާކިސްތާނުގައި ބޭއްވި މުބާރާތެވެ. އެ ބުރު ސެމީފައިނަލުން ރާއްޖެ ކެޓި ނަމަވެސް މިއީ ދަގަނޑޭގެ ކާމިޔާބީގެ ފެށުމަށް ވިއެވެ. މި މުބާރާތުގެ ލަނޑު ލިސްޓުގެ އެންމެ ކުރީގައި ދަގަނޑޭ ހިމެނުނެވެ. އެއީ ޖުމްލަ ތިން ލަނޑު ޖަހައިގެންނެވެ.\nއޭގެފަހުން 2008 ގައި ރާއްޖެ ފުރަތަމަ ފަހަރަށް ސާފް ޗެމްޕިއަންޝިޕް އުފުލާލިއެވެ. އެފަހަރު މުބާރާތުގެ އެންމެ މޮޅު ކުޅުންތެރިޔާގެ މަގާމު ދަގަނޑޭ ހޯދިއެވެ. އަދި އެ މުބާރާތުގެ އެންމެ ނުފޫޒުގަދަ އެއް ކުޅުންތެރިއަކަށް ވެސް އޭނާ ވިއެވެ. ސަރަހައްދީ މީޑިއާތަކުގެ ފަލަ ސުރުހީތަކުގައި ދަގަނޑޭގެ ނަން އެރިއެވެ.\nދަގަނޑޭ ކުޅުނު ސާފް ޗެމްޕިއަންޝިޕުތަކުގެ ތެރެއިން އެންމެ ގިނަ ލަނޑު ކާމިޔާބުކޮށްފައިވަނީ 2013 ގެ ސާފް ޗެމްޕިއަންޝިޕުގައެވެ. އެއީ ޖުމްލަ 10 ލަނޑު ޖަހައިގެންނެވެ. މީގެތެރޭގައި ސްރީލަންކާ އަތުން 10-0 އިން މޮޅުވި މެޗުގައި ހެދި ޑަބަލް ހެޓްރިކް ފާހަގަކޮށްލެވެއެވެ. މިއީ މި މުބާރާތުގެ ރެކޯޑެކެވެ. އެއް މެޗެއްގައި އެންމެ ގިނަ ލަނޑު ޖެހި ކުޅުންތެރިޔާގެ ރެކޯޑު އޮތީ ދަގަނޑޭ އަތުގައެވެ.\nމިހާރު ރާއްޖޭގައި ކުރިޔަށްދާ ސާފް ޗެމްޕިއަންޝިޕުގެ ކުރިން ދަގަނޑޭ އެންމެފަހުން ސާފް ޗެމްޕިއަންޝިޕެއްްގަައި ވާދަކުރީ 2015 ގައެވެ. އެފަހަރު އޭނާއަށް ޖެހުނީ ދެ ލަނޑެވެ.\nމިއީ އިންޑިއާ- ރާއްޖެ މެޗެއްގައި ދަގަނޑޭ ޗެތްރީ ކުޅޭ ފަހު ފަހަރަށްވުން ގާތް\nޗެތްރީއާއި ދަގަނޑޭ އަކީ މިހާރުވެސް ފުޓުބޯޅައިން ރިޓަޔާވާ އުމުރުގައި ތިބި ދެ ކުޅުންތެރިންނެވެ. މި ދެކުނު އޭޝިއާ ބައްރުގެ ރަސްކަން ގިނަ އަހަރުތަކެއް ވަންދެން މި ދެ ކުޅުންތެރިން ކުޅުނުއިރު މިއީ މި ދެ ކުޅުންތެރިން އެކުގައި އެއް މެޗެއްގައި ގައުމު ތަމްސީލުކުރާނެ ފަހު ފަހަރަށްވުން ވަރަށް ގާތެވެ.\nއިންޑިއާގެ މީޑިއާ ރިޕޯޓުތައް ބުނާގޮތުން ޗެތްރީ އަދި ގައުމީ ޓީމުން ރިޓަޔާވުމުގެ ވިސްނުމެއް ނުގެންގުޅެއެވެ. ނަމަވެސް އިންޑިއާގެ ސީނިއާ ޓީމުން ސާފް ޗެމްޕިއަންޝިޕެއްގައި ދެން ވާދައެއްނުކުރާނެ އެވެ. މިފަހަރުވެސް އިންޑިއާއިން މި މުބާރާތުގައި ވާދަކުރަން ނިންމީ އޭޝިއަން ކަޕް ކޮލިފައިންގެ މެޗުތަކަށް ތައްޔާރުވުމަށް ކަމަށް ބުނެއެވެ.\nރާއްޖެއިން 2018 ގެ ސާފް ތަށި އުފުލާލިއިރު ފައިނަލުގައި ކުޅުނީ އިންޑިއާގެ ޒުވާން ޓީމެވެ. އެފަހަރު ޗެތްރީ ސްކޮޑުގައި ނުހިމެނީ އެއީ ސީނިއާ ޓީމުގެ މުހިއްމު ކުޅުންތެރިއަކަށް ވުމުންނެވެ.\nމިފަހަރުގެ މުބާރާތުގެ ކުރިން މިއީ ދަގަނޑޭގެ ފަހު ސާފް ޗެމްޕިއަންޝިޕަށް ވުން ގާތްކަމަށް ވާހަކަދެކެވުނެވެ. އަދި މި މުބާރާތަށްފަހު ގައުމީ ޓީމަށް ކުޅުން ހުއްޓާލާނެކަމުގެ ވާހަކަތަކެއް ވެސް ދެކެވުނެވެ. މިކަމުގެ ހަގީގަތެއް ދަގަނޑޭ އަދި މީޑިއާއަކަށް ހާމައެއްނުކުރެއެވެ. ނަމަވެސް ޔަގީންވާ އެއް ކަމަކީ މާ ގިނަ އަހަރުތަކަކަށް ދަގަނޑޭ ގައުމީ ޓީމަށް ދެން ނުކުޅޭނެ ކަމެވެ.\nމިފަހަރު ޗެމްޕިއަންކަން ހޯދަން މި ދެ ކުޅުންތެރިންނަށް ބަރޯސާވާ މިންވަރު ބޮޑު\nއުރީދޫ ސާފް ޗެމްޕިއަންޝިޕުގައި ރާއްޖެއާއި އިންޑިއާ ބައްދަލުކުރާއިރު މި ދެ ޓީމުވެސް މިހާތަނަށް ތިން މެޗެއް ކުޅެފިއެވެ. ރާއްޖެ ކުޅުނު ތިން މެޗުގެ ތެރެއިން ދެ މެޗުން މޮޅުވިއިރު އެއް މެޗުން ވީ ބައްޔެވެ. އިންޑިއާ ކުޅުނު ތިން މެޗުގެ ތެރެއިން ދެ މެޗުން އެއްވަރުވެ އެއް މެޗުން އޮތީ މޮޅުވެފައެވެ. އިންޑިއާ އާއި ދެކޮޅަަށް ކުޅޭ މެޗުން ރާއްޖެ އެއްވަރުކޮށްލައިގެން ވެސް ފައިނަލަށް ދެވެން އެބައޮތެވެ. އިންޑިއާ އަށް އޮތް ހަމައެކަނި ގޮތަކީ ރާއްޖެ ބަލިކުރުމެވެ.\nއަލީ އަޝްފާގް (ދަގަނޑޭ)-- ވަގުތު އިމޭޖަސް: އަބްދުﷲ އަބީދު\nއިންޑިއާގެ ކޯޗުގެ ވާހަކަތަކުން ވެސް އެ ޓީމުން އެންމެ ބަރޯސާވާނެ އެއް ކުޅުންތެރިއަކީ ޗެތްރީއެވެ. އިންޑިއާއިން މި މުބާރާތުގައި ކުޅުނު މެޗުތަކުން ޗެތްރީ ދެ ލަނޑު ޖެހިއިރު މިހާތަނަށް ކުޅުނު މެޗުތަކަށް ބަލާއިރު ވެސް އިންޑިއާއިން އެ ކުޅުންތެރިއަކަށް ބަރޯސާވާ ކުޅުންތެރިއަކީ ޗެތްރީކަން ހާމަވެއެވެ. މުބާރާތުގައި ލަނޑު ނުޖެހުމުގެ މައްސަލަ ދިމާވެފައިވާ އިންޑިއާ ޓީމު އެންމެފަހުން ނޭޕާލާއި ދެކޮޅަށް ކުޅުނު މެޗުގައި ވެސް އިންޑިއާ ސަލާމަތްކޮށްދިނީ ޗެތްރީއެވެ. ފޯވާޑް ލައިނަށް ލާ ކޮންމެ ބޯޅައެއްގައި ޗެތްރީ ބޮޑު ދައުރެއް އަދާކުރެއެވެ.\nއަލީ އަޝްފާގު (ދަގަނޑޭ) އަކީ ރާއްޖޭގެ ގައުމީ ޓީމު އަދިވެސް އެންމެ ބޮޑަށް ބަރޯސާވާ އެއް ކުޅުންތެރިއެވެ. އަދި މިފަހަރުގެ މުބާރާތުގައި ފެންނަ އެންމެ ނުރައްކާތެރި އެއް ކުޅުންތެރިޔާއެވެ. އިންޑިއާ ކޯޗުގެ ވާހަކަތަކުން ވެސް އެ ގައުމުން އެންމެ ސަމާލުކަން ދޭންޖެހޭ ކުޅުންތެރިންގެ ތެރޭގައި ދަގަނޑޭ ފާހަގަކުރެއެވެ. އަދި އިންޑިއާގެ ޑިފެންސްލައިނަށް އެންމެ ނުރައްކާކުރާނެ ކުޅުންތެރިއަކީ ވެސް ދަގަނޑޭ ކަަމަށް ފާހަގަކުރެއެވެ.\nއިންޑިއާގެ ކެޕްޓަން ސުނިލް ޗެތްރީ-- ވަގުތު އިމޭޖަސް: އަބްދުﷲ އަބީދު\nގަލޮޅު ދަނޑުގައި އިންޑިއާ އާއި ރާއްޖެ ބައްދަލުކުރާ މި މެޗަކީ ދެ ކުޅުންތެރިންނަށް ވެސް ހާއްސަ މެޗަކަށްވާނެ ކަން ޔަގީނެވެ. ސަރަހައްދުގެ އެހެން ގައުމުތަކުން ވެސް މި މެޗުގެ ވާހަކަ ދައްކާއިރު މީސްމީޑިއާގައި ވެސް ދެ ކުޅުންތެރިންގެ ބަހުސްތައް ވަނީ ފަށާފައެވެ. ދަގަނޑޭ ކޮޅަށް އިންޑިއާގެ އިތުރުން ނޭޕާލާއި ބަންގްލަދޭޝް ސަޕޯޓަރުން އަރަމުންދާއިރު ޗެތްރީ ކޮޅަށް އަރަމުންދާ ސަޕޯޓަރުންވެސް މަދެއްނޫނެވެ. ދެ ކުޅުންތެރިންވެސް ބޭނުންވާނީ މިފަަހަރުގެ ސާފް ތަށި ހޯދަންކަން ޔަގީނެވެ. އެއީ ކެރިއަރު ނިންމާލާއިރު މިއަށްވުރެ ރީތިކޮށް ނިންމާލާނެ ރަނގަޅު ފުރުސަތެއް އަވަހަށް ދެން ލިބެން ނެތީމައެވެ.\nއޮކްޓޯބަރ 13, 2021 13:37\nދަގަޑޭ ހީވަނީ ސްޓޯން އޭޖް ގެ މީހެއް ހެން ބޮޑު ތުބުޅު އާ އެކު! ވ ދެން ނީޓް ނުން!\nއޮކްޓޯބަރ 13, 2021 17:25\nތުނބުޅި ބެހެއްޓިއަސް ގްރޫމްކުރާނަމަ ތާހިރުވާނެ.\nއޮކްޓޯބަރ 13, 2021 14:18\nއަސްފާގައްވުރެ ޗެތްރީ މޮޅު\nމުބާރާތުން މިރޭ #އިންޑިއާއައުޓް ކުރާނެ. ހަމަ ޔަގީނުންވެސް ދިވެހި ޓީމްގެ ވިންދަކީ އެއީ.\nއޮކްޓޯބަރ 14, 2021 16:46\nލޮލް ނިކަން އައުޓް ވެއްޖެއެނުން\nމިރޭ އިންޑިއާ ކަޓުވާލައިފިނަމަ އަހަރެންނަށް އެވަރުން ވާނެ، ހެޔޮ ތަށި ނުލިބުނަސް.\nއޮކްޓޯބަރ 13, 2021 18:18\nމިރޭ އިންޑީޔާ މޮޅުވާނެ! ހަމާރާ ދޭޝް ދޯސްތޯންކޯ ގްރޭވް! ނިކަން އަރުވަބަލަ! މިރޭ ގަލޮޅު ދަނޑޫ ފުރާލާނީ އިންޑިޔާ ސިފައިން ވެގެން.. ދެން ލަލަލާ!\nއޮކްޓޯބަރ 14, 2021 14:31\nޗެތުރީ އަދިވެސް ހަމަ ވަރަށް މޮޅު...ދަގަނޑޭ މިހާރު ޗެތުރީއާއި އެއް ލިސްޓަށް ލާވަރުވެސް ނުވޭ...\nއޮކްޓޯބަރ 15, 2021 00:21\nބޯހަލާކު..ދެން ކާކުތަ ޗެތް ރީ އަޝްފާގު ޗެތް ރީ އާއެއްވަ ރު ކު ރާނީ ؟ ބޯޅަ ފައިގަ ޖެހޭއި ރަށް ކުނި ބަބުކޭލެއް ހެން ބިން މައްޗަށް ޗަސްވެފަ އޮންނަ މީހެއް ތި އަޝްފާގަކީ. މިހާ ރު ދެން ގައުމީ ޓީމަށް ވެސް ހު ރި ލަދެއް ތި ކަސްފާގަކީ..


Final match gai ticket vikkaa gothaa medhu Klopp hiyhama nujehijje - vNews.mv\nލިވަޕޫލްގެ ކޯޗު ޔާގެން ކްލޮޕް- ފޮޓޯ:- ގެޓީ އިމޭޖަސް\nފައިނަލް މެޗުގަ ޓިކެޓު ވިއްކާ ގޮތާމެދު ކްލޮޕް ހިތްހަމަނުޖެހިއްޖެ\nއައްފާން މުހައްމަދު 07 May 2022, 13:19\nޔޫއެފާ ޗެމްޕިއަންސްލީގުގެ ފައިނަލް މެޗުގައި ސަޕޯޓަރުންނަށް ޓިކެޓު ވިއްކަން ނިންމާފައިވާ ގޮތާއިމެދު ލިވަޕޫލްގެ ކޯޗު ޔާގެން ކްލޮޕް ހިތްހަމަނުޖެހުން ފާޅުކޮށްފިއެވެ.\nމިމަހުގެ 28 ވަނަ ދުވަހު ފްރާންސްގެ ޕެރިސްގައި ކުޅޭ ފައިނަލް މެޗުގައި ވާދަކުރާނީ ކްލޮޕްގެ ލިވަޕޫލާއި ކާލޯ އަންޗެލޮޓީ އިރުޝާދުދެމުން އަންނަ ރެއާލް މެޑްރިޑެވެ. މުބާރާތުގެ ފައިނަލަށް ލިވަޕޫލް ދަތުރުކުރީ ސެމީ ފައިނަލުގައި ސްޕެއިންގެ ވިޔަރެއާލްގެ މައްޗަށް އެގްރިގޭޓުން ކުރިހޯދައިގެންނެވެ. އަދި ފައިނަލްގެ ދެވަނަ ޖާގަ ރެއާލް އިން ކަށަވަރުކުރީ ސެމީ ފައިނަލުގައި މެންޗަސްޓަރ ސިޓީގެ މައްޗަށް ކުރިހޯދައިގެންނެވެ.\n75،000 މީހުންގެ ޖާގައިގެ ސްޓޭޑް ޑި ފްރާންސް ސްޓޭޑިއަމްގައި ކުޅޭ މި ފައިނަލް މެޗުގައި ކޮންމެ ޓީމެއްގެ ސަޕޯޓަރުންނަށް ލިބެނީ ގާތްގަނޑަކަށް 20،000 ޓިކެޓެވެ. މިއީ ކޮންމެ ޓީމަކަށް ދަނޑުގެ ޖާގައިގެ 25 އިންސައްތަ ޓިކެޓެވެ. އެހެންކަމުން ފައިނަލުގައި ކުޅޭ ދެޓީމުގެ ސަޕޯޓަރުންނަށް ސްޓޭޑިއަމްގެ ސީޓިންގ ކެޕޭސިޓީގައި ލިބޭނީ 50 އިންސައްތަ ޓިކެޓެވެ.\nބާކީ 35،000 ޓިކެޓަކީ ޔުއެފާގެ ބޭނުމަށް ނަގާ ޓިކެޓެވެ. ޔުއެފާ އަށް ނެގި ޓިކެޓްތަކުގެ ތެރޭގައި 12،000 ޓިކެޓް ވިއްކާނީ ދުނިޔޭގެ އެކި ހިސާބުތަކުން ފައިނަލް މެޗަށް އަންނަން ބޭނުންވާ ސަޕޯޓަރުންނަށެވެ. އަދި ބާކީ 23،000 ޓިކެޓް ވިއްކަން ނިންމާފައިވަނީ ޔުއެފާގެ މެމްބަރު ގައުމުތަކުގެ އެސޯސިއޭޝަންތަކާއި ޔުއެފާގެ އެކި ޕާޓްނަރުންނަށެވެ.\nމި މައުލޫމާތުތައް ތިލަވުމާއެކު ކްލޮޕް ވަނީ ޓިކެޓު ވިއްކުމުގައި ގެންގުޅޭ އުސޫލަކީ ހަމަ އެންމެ ރަނގަޅު އުސޫލުތޯ ސުވާލު އުފައްދާފައެވެ. ފައިނަލް މެޗުގައި ކުޅޭ ދެޓީމުގެ ސަޕޯޓަރުންނަށް 40،000 ޓިކެޓު ދީފައި ބާކީ 35،000 ޓިކެޓު އެހެން ބަޔަކަށްދޭ ދިނުން މިއީ ކަންކުރަން އޮންނަ ގޮތްތޯވެސް ކްލޮޕް ސުވާލު ކޮށްފައިވެއެވެ.\nކްލޮޕް ބުނީ ފުޓްބޯޅައިގައި ކުޅުންތެރިންނަށް ފަހު އެންމެ މުހިންމު ބަޔަކީ ސަޕޯޓަރުން ކަމަށާއި އެ މީހުންގެ ހައްގުގައި ކަންތައްތައް ނުކުރެވޭނަމަ ބޭނުންވާ ގޮތަށް ފުޓްބޯޅަ ކުރިއަށް ނުދާނެ ކަމަށެވެ.\nކްލޮޕްގެ އިތުރުން ލިވަޕޫލުގެ ސަޕޯޓަރުންގެ ގްރޫޕުންވެސް ވަނީ ޓިކެޓާއި ގުޅުންހުރި މައްސަލައިގައި ޔޫއެފާ އަށް ސިޓީއެއް ފޮނުވާފައެވެ. މި ސިޓީގައި ބުނެފައިވަނީ\nޔުއެފާ އިން ފުޓްބޯޅަ ސަޕޯޓަރުންނާ މެދު ނުވިސްނާ ކަމަށާއި ޓިކެޓް ވިއްކަނީ ސަޕޯޓަރުން އަތުން ގިނައިން ފައިސާ ހޯދުމަށް ކަމަށާއި ފުޓްބޯޅައިގެ ފޯރި އަށް ބެލުމެއް ނެތިކަމަށެވެ. ހާއްސަކޮށް މެޗުގެ ޓިކެޓު ވިއްކާ އަގާއިމެދުވެސް ކްލޮޕްގެ އިތުރުން ގިނަބަޔަކު އަންނަނީ ނުރުހުން ފާޅުކުރަމުންނެވެ.


ކޮންޓްރެކްޓް (6 މަސްދުވަސް)\nއިދާރީ ، އެކަޑެމިކް ސެކްޝަން\nސްކޫލުގެ އޮފީހާއި އެހެނިހެން ރޫމުތައް ކުނިކަހައި، ދޮރުތައް ފޮޅައި ސާފުކޮށް މޮޕްލުން.\nސްކޫލުގެ ފާޚާނާތައް ސާފުކޮށް ބެލެހެއްޓުން.\nސްކޫލުގައި ހުރި ފަރުނީޗަރާއި، ކޮމްޕިއުޓަރާއި، ޕްރިންޓަރުފަދަ ތަކެތި ހިރަފުސް ފޮޅައި ސާފުކޮށް ބެލެހެއްޓުން.\nދަރިވަރުން ސްކޫލުގައި ތިބޭ ވަގުތުތަކުގައި، ދަރިވަރުންނަށް ދިމާވާ އެކިއެކި ކަންކަމުގައި އެހީތެރިވުން.\nސްކޫލުން ބާއްވާ އެކިއެކި ހަރަކާތްތަކަށް ސްކޫލުގެ ގޯތިތެރެ ތައްޔާރުކުރުމާއި، ޖަލްސާތަކާއި މުބާރާތްތަކަށް ތަން ޒީނަތްތެރިކުރުމަށް ކުރާ މަސައްކަތްތައް ކުރުން.\nކުނިކަހައި ފޮޅައި ސާފުކުރާ ސަރަޙައްދުގެ ކުނި ނައްތައިލުން.\nއިދާރާއިން އެކިއެކި ފަރާތްތަކަށް އަންގަންޖެހޭ އެންގުންތައް އެންގުމާއި، ލިޔެކިޔުންތައް ހަވާލުކުރުން.\nސްކޫލުގެ އާބާތުރަ ފިލުވުމަށްޓަކައި ކުރެވޭ މަސައްކަތުގައި އެހީތެރިވެ ދިނުން.\nސްކޫލުގެ މަޤްޞަދު ހާސިލުކުރުމަށާއި، މުވައްޒަފުންގެ އެކުވެރިކަމާއި އެއްބާރުލުން އުފެއްދުމަށް ހިންގާ ޕްރޮގްރާމްތަކުގައި ބައިވެރިވެ، އެއްބާރުލުން ދިނުން.\nސްކޫލުގެ ގޯތީގައިވާ ބޮޑެތި ގަސްތައް ކޮށުމާއި، ބަގީޗާގެ ގަސްތައް ކޮށުމާއި، އުފެދޭ ކުނި ނައްތައިލުން.\nސްކޫލުގެ ފުރާޅުތަކާއި، ދިޔަދޮވިތަކާއި، ފެންތާނގީތައް ސާފުކުރުން.\nމަޢުލޫމާތު ފުރިހަމަކޮށްފައިވާ އެޕްލިކޭޝަން ފޯމު (ސިވިލް ސަރވިސްގެ ވަޒީފާއަށް އެދޭ ފޯމު، މަޑުއްވަރީ ސްކޫލުގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ގެ ވެބްސައިޓުން މިފޯމު ޑައުންލޯޑްވެސް ކުރެވޭނެއެވެ.\nމަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތަކުގެ ކޮޕީ (ވަޒީފާ އަދާކުރި މުއްދަތާއި، ކުރި މަސައްކަތާއި، މުވައްޒަފުންގެ އަދަދު ބަޔާންކޮށްފައިވާ)


Smart phone vihkaa enme bodu kunfuneege lagab Huawei athun gehlijje\nސްމާޓްފޯން ވިއްކާ އެންމެ ބޮޑު ކުންފުނީގެ ލަގަބު ވާވޭ އަތުން ގެއްލިއްޖެ\nއިންޑަސްޓްރީއަށް އައި ދުވަހުން ފެށިގެން ވާވޭގެ އެންމެ ބޮޑު އަމާޒަކީ ދުނިޔޭގައި ސްމާޓް ފޯން ވިއްކާ އެންމެ ބޮޑު ކުންފުންޏަށް ވުމަށެވެ. އެ ލަނޑުދަނޑި ހާސިލްވެމެ ވާވެ އަތުން އެ ލަގަބު މިހާރު ވަނީ ގެއްލިފައެވެ.\nވާވޭއަށް މި ޝަރަފުވެރި ލަގަބު ލިބުނީ މީގެ 8 މަސް ކުރިންނެވެ. ސީއެންއެންގެ ރިޕޯޓެއް ގައި ބުނެފައިވަނީ މިހާރު އެ ކުންފުނީގެ ނަން ލިސްޓުގެ އެންމެ ގަދަ ތިނަކުންވެސް ވަނީ ނެއްޓިގެން ގޮސްފައިވާ ކަމަށެވެ. އަދި އެ ލަގަބު އަނބުރާ ލިބޭނެ ކަމާމެދު ވެސް ވަނީ ސުވާލު އުފެދިފައެވެ.\nކުންފުންޏަށް މިހާބޮޑު ގެއްލުމެއް ލިބުނީ އެމެރިކާއިން އެ ކުންފުނިން އުފައްދާ ޕްރޮޑަކްޓުތައް ބޭނުން ކުރުން މަނާކުރުމަށް އެމެރިކާގެ ކުރީގެ ރައީސް ޑޮނަލްޑް ޓްރަމް ނިންމެވުމާއި ގުޅިގެންނެވެ. އެވާހަކަ ދާދިފަހުންވެސް ވާވޭގެ ޗެއާމަން ކެން ހޫ ވެސް ވަނީ ދައްކަވާފައެވެ. އޭނާ އެކަން ސިފަކޮށްފައިވަނީ ބޭ އިންސާފުން ކޮށްފައިވާ ކަމެއްގެ ގޮތުގައެވެ.\nވާވޭއިން ސްމާޓް ފޯންގެ އިތުރުން ލެޕްޓޮޕް، ޓެބްލެޓް ފަދަ ތަކެތިވެސް ދަނީ އުފައްދަމުންނެވެ.


Real aa dhekolhah Napoli kulhuntherinnah hiyyvaru dheyn Maradona\nރެއާލްއާ ދެކޮޅަށް ނަޕޯލީ ކުޅުންތެރިންނަށް ހިތްވަރު ދޭން މެރަޑޯނާ\nޗެމްޕިއަންސް ލީގްގައި މިރޭ، ރެއާލް މެޑްރިޑާ ދެކޮޅަށް އިޓަލީގެ ނަޕޯލީ ކުޅޭ މެޗުގެ ކުރިން، ކުޅުންތެރިންނަށް ހިތްވަރުދީ ރޫހް އުފެއްދުމަށް، ނަޕޯލީގެ ކުރީގެ ކުޅުންތެރިޔާ އާޖެންޓީނާގެ ޑިއޭގޯ މެރަޑޯނާ، ނަޕޯލީގެ ޗޭންޖިން ރޫމަށް އައުމަށް ނަޕޯލީގެ ކޯޗް މައުރީސިއޯ ސާރީ މެރަޑޯނާ އަށް ދައުވަތު ދީފި އެވެ.\nމިރޭ ރެއާލްގެ ދަނޑުގައި، ޗެމްޕިއަންސް ލީގްގެ ދެ ވަނަ ބުރުގެ މެޗަށް ނިކުންނަ އިރު ޗެމްޕިއަންސް ލީގް ގައި، މި ދެ ޓީމު އެންމެ ފުރަތަމަ ބައްދަލު ކޮށްފައިވަނީ، 1987 ވަނަ އަހަރު، ގުރޫޕް ސްޓޭޖް ގަ އެވެ.\nއޭރު މެރަޑޯނާ ވެސް ކުޅެމުން ދިޔަ ނަޕޯލީގެ ޓީމަށް ރެއާލް ބަލި ކުރެވޭ ގޮތެއް ނުވި އެވެ. އެ ދެ ޓީމު ރެއާލްގެ ދަނޑުގައި ކުޅުނު މެޗު ރެއާލް ކާމިޔާބު ކުރީ 2-0 އިން ނެވެ. އަދި ނަޕޯލީގެ ދަނޑުގައި ކުޅުނު ދެ ވަނަ ލެގް މެޗު ނިމުނީ 1-1 އިން އެއް ވަރުވެގެންނެވެ.\nމިރޭގެ މެޗަށް ނަޕޯލީ އަށް ސަޕޯޓް ކުރުމަށް، ދަނޑަށް ދާނެ ކަމަށް މެރަޑޯނާ ވަނީ ބުނެފަ އެވެ.\n"މެޗުގެ ކުރިން ކުޅުންތެރިންނާ މެރަޑޯނާ ވާހަކަ ދައްކާނަމަ އެ ވެގެންދާނެ ކުޅުންތެރިންނަށް ލިބޭނެ ހިތްވަރަކަށް، މިފަހަރު ރެއާލްއާ ދެކޮޅަށް މޮޅުވުމަށް ވަރަށް ބޮޑު އެހީ އަކަށް ވާނެ،" ސާރީ ބުންޏެވެ.\nއޭނާ ބުނީ، ރެއާލްއާ ދެކޮޅަށް މިރޭ، ނަޕޯލީ އާންމުކޮށް ކުޅެމުންދާ ސްޓައިލް ބަދަލު ކުރަން ޖެހިދާނެތީ ކަންބޮޑުވާ ކަމަށެވެ. ނަމަވެސް އޭނާ ނެރޭނީ ވަރުގަދަ އެޓޭކިން ފޯސް އެއްކަމަށެވެ.\n"އަހަރެމެން ޖެހޭނީ އަހަރެމެންގެ ހިޔާލުގައި ޗެމްޕިއަންސް ލީގްގައި ވާދަ ކުރެވޭނީ ކިހިނެއްތޯ ބަލައި އެގޮތަށް ކުޅެން އެ ވާން ޖެހޭނީ ދުނިޔޭގެ ލެވަލުގައި އަހަރެމެންނަށް ވާދަ ކުރެވޭނެ ފޯމިއުލާ އަކަށް،"\n"އަހަރެންމެން ކުޅެނީ ވަރުގަދަ އެޓޭކިން ސިސްޓަމަކަށް، ނަމަވެސް ޑިފެންސް ކުރެވޭނެ ގޮތަށް، ފޯވަޑް ލައިން ގައި ބޭނުން ކުރާނީ ހަަތަރެއް ނުވަތަ ތިން ކުޅުންތެރިންތޯ އަހަރެން މިދަނީ ވިސްނަމުން." ސާރީ ބުންޏެވެ.\nރެއާލްއާ ނަޕޯލީ ކުޅޭ މެޗު ފަށާނީ، ރާއްޖޭ ގަޑިން މިރޭ ދަންވަރު 12:45 ގައެވެ.


Hagguthah nugelley gothah online shareeaiy kureveyne: PG Shameem\nހައްގު ނުގެއްލޭ ގޮތަށް އޮންލައިން ޝަރީއަތް ކުރިއަށް ގެންދެވޭނެ: ޝަމީމް\nޕްރޮސެކިއުޓާ ޖެނެރަލް ހުސައިން ސަމީމް -- ފޮޓޯ: އަވަސް ފައިލް\nދައުވާ ލިބޭ މީހާގެ ހައްގުތައް ނުގެއްލޭ ގޮތަށް އޮންލައިން ޝަރީއަތުގެ އިޖުރާއަތްތައް ހަމަޖައްސައި ކުރިއަށް ގެންދެވޭނެ ކަމަށް ޕްރޮސެކިއުޓާ ޖެނެރަލް ހުސައިން ޝަމީމް ރައްޔިތުންގެ މަޖިލީހުގެ ޖުޑިޝަރީ ކޮމިޓީގައި ވިދާޅުވެއްޖެ އެވެ.\nހާއްސަ ހާލަތްތަކުގައި ވީޑިއޯ ކޮންފެރެންސް މެދުވެރިކޮށް ޝަރީއަތް ކުރިއަށް ގެންދެވޭ ގޮތަށް އަދި އެ ހާލަތްތަކުގައި ގާނޫނުގައި އޮންނަ ދައުވާ ކުރުމުގެ މުއްދަތު ސަސްޕެންޑްވާ ގޮތަށް ސަރުކާރުގެ ފަރާތުން ވަނީ ޖިނާއީ އިޖުރާއަތުގެ ގާނޫނަށް އިސްލާހު ގެނައުމުގެ ބިލެއް މަޖިލީހަށް ހުށަހަޅައިފަ އެވެ.\nޖުޑިޝަރީ ކޮމިޓީގައި ބިލު ދިރާސާ ކުރުމުގެ މަސައްކަތް ދަނީ ކުރަމުންނެވެ. ކޮމިޓީގެ ބައެއް މެންބަރުން ވަނީ އޮންލައިން ޝަރީއަތެއްގައި ދައުވާ ލިބޭ މީހާއަށް އެ މީހާގެ ހާޒިރުގައި ޝަރީއަތް ކުރުމުގެ ހައްގު ގެއްލިގެން ގޮސްދާނެތީ ކަންބޮޑުވުން ފާޅުކުރައްވައިފަ އެވެ. އެ ހައްގު ލިބޭ ކަމަށް ވަނީ އެ މީހާއަށް ސީދާ ކޯޓަށް ހާޒިރުވެވުމުން ކަމަށް ފާހަގަ ކުރެއްވި އެވެ.\nކޮމިޓީގެ މެންބަރުންގެ އެ ކަންބޮޑުވުންތަކަށް އިޝާރާތް ކުރައްވައި ޝަމީމް ވިދާޅުވީ ޖިނާއީ އިޖުރާއަތުގެ ގާނޫނަށް މިހާރު ގެންނަ އިސްލާހާ އެކީގައި ވެސް ދައުވާ ލިބޭ މީހާގެ ހައްގެއް ގެއްލިގެން ނުދާނެ ގޮތް ހެދިދާނެ ކަމަށެވެ.\nއޭނާ ވިދާޅުވި ގޮތުގައި ދައުވާ ލިބޭ މީހާއަށް ކޯޓަށް ހާޒިރުވުމުގެ ފުރުސަތު ލިބޭ ގޮތަށް ވެފައި ޕްރޮސެކިއުޓަރުން ކޯޓަށް ހާޒިރު ނުވެ ވެބް ކޮންފެރެންސް މެދުވެރިކޮށް ހާޒިރުވާ ގޮތަށް ހެދިދާނެ އެވެ. އޭރުން ދައުވާ ލިބޭ މީހާގެ އެ ހައްގަށް އެއްވެސް އުނިކަމެއް ނާންނާނެ ކަމަށް ޝަމީމް ވިދާޅުވި އެވެ.\n"މެންބަރުންގެ ކަންބޮޑުވުން އޮތް ދައުވާ ލިބޭ މީހާ އެއް ގޮތަކަށް ވެސް ކޯޓަށް ހާޒިރު ނުކޮށް ޝަރީއަތް ކޮށްދާނެތީ. އޭގެ ވިސްނުމެއް ނޫން މި އޮތީއެއް. ވިސްނުމަކީ ދައުވާ ލިބޭ މީހާ ހުންނާނީ ރަށުގައޭ. އޭނައަށް ކޯޓަށް ހާޒިރުވެވޭނެއޭ. އޭނާ ހުންނާނީ ފަނޑިޔާރެއްގެ ކުރިމަތީގައޭ." ޝަމީމް ވިދާޅުވި އެވެ.\nޝަމީމް ވިދާޅުވީ މިހާރު ގާނޫނު އޮންނަ ގޮތުން ވަރަށް ކުދިކުދި އަޑުއެހުންތަކަށް ރަށްރަށަށް ޕްރޮސެކިއުޓަރުން ފޮނުވަން ޖެހޭތީ ވެސް ވަރަށް ހަރަދު ބޮޑުވާ ކަމަށެވެ. އޭގެ ބަދަލުގައި މާލޭގައި ހުންނަ ޕީޖީގެ އޮފީހުގައި ޕްރޮސެކިއުޓަރު ހުރެގެން ޝަރީއަތުގައި ބައިވެރިވެވޭނަމަ ގިނަ ހަރަދުތަކެއް ސަލާމަތް ވެސް ކުރެވޭނެ ކަމަށެވެ.\n"ކުދިކުދި މައްސަލަތައް. ކުދިކުދި އަޑުއެހުންތައް ވެސް އެބަ އުޅޭ. މިސާލަކަށް އިބްތިދާއީ އަޑުއެހުމެއް ނުވަތަ ހަމައެކަނި ހުކުމް އިއްވަން ބާއްވާ އަޑުއެހުމެއް، އެއަށް ވެސް އެތައް ހާސް ރުފިޔާއެއް ހަރަދުކޮށްފައި ޕްރޮސެކިއުޓަރު ފޮނުވާ ގޮތަށް އޮތް އޮތުން ބަދަލު ކުރަން ޖެހޭ." ޝަމީމް ވިދާޅުވި އެވެ.\nޕްރޮސެކިއުޓަރުން ކުރާ ދަތުރުތަކެގެ ހަރަދުތަކުގެ ތަފުސީލު ވެސް ޝަމީމް ހާމަކުރެއްވި އެވެ. އޭނާ ވިދާޅުވި ގޮތުގައި އެ ގޮތަށް ކުރާ ކޮންމެ ދަތުރަކަށް އެވެރެޖްކޮށް 13،000 ރުފިޔާ ހަރަދުވެ އެވެ. ދެމެހެއްޓެނިވި ގޮތެއްގައި އެކަން ގެންދިއުމަށް ޓަކައި ވެސް އެ އަދަދު 5،000 ރުފިޔާއަށް ތިރި ކުރަން ޖެހޭ ކަމަށް ޝަމީމް ވިދާޅިވި އެވެ.\nރައްޔިތުންގެ މަޖިލިސް ޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް + ޝަރުއީ ދާއިރާ ކުށްކުރުން ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް


Bin hikkumuge badhalugai moodhu kotari alhaigen dhiriulhumuge concept eh thayyaarukohfin:Minister Aslam\nބިން ހިއްކުމުގެ ބަދަލުގައި މޫދު ކޮޓަރި އަޅައިގެން ދިރިއުޅުމުގެ ކޮންސެޕްޓެއް ތައްޔާރުކޮށްފިން: އަސްލަމް\n-2weeks ago 1 - އައިޝަތު އަހުމަދު\nމޫދު ކޮޓަރި އަޅައިގެން ދިރިއުޅުމުގެ ކޮންސެޕްޓެއް ތައްޔާރުކޮށްފައިވާ ކަމަށް ހައުސިންގ މިނިސްޓަރ މުހައްމަދު އަސްލަމް ވިދާޅުވެއްޖެއެވެ.\nއެބޭފުޅާ މިފަދައިން ވިދާޅުވީ ރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަދައްކަވަމުންނެވެ.\nއަސްލަމް ވިދާޅުވީ ރާއްޖޭގެ ބިމަކީ މަދުވެފައިވާ އެއްޗެއްގެ ގޮތުގައި ފާހަގަކުރެވިފައިވާ ކަމަށާއި، މިހާތަނަށް ރަށްރަށުގެ ބިންތައް ތަރައްގީކުރެވިފައިވަނީ މާބޮޑު ތަސައްވުރެއް އޮވެގެން ނޫންކަމަށެވެ. އެކަމުގެ ސަބަބުން މީހުން ތޮއްޖެހި، ބިމުގެ ބޭނުން އެންމެ ހެޔޮގޮތުގައި ކުރެވިފައި ނުވާކަމަށް އެބޭފުޅާ ވިދާޅުވިއެވެ.\nމިނިސްޓަރ އަސްލަމް ވިދާޅުވީ މޫދު ކޮަޓަރި އަޅައިގެން މީހުން އުޅުމުގެ ކޮންސެޕްޓެއް ރަށެއްގައި ހަދާފައިވާ ކަމަށާއި، ނަމަވެސް އެއީ އެންމެ ފުރިހަމަ ކޮންސެޕްޓް ނޫންކަމަށެވެ. އަދި ބިންހިއްކައިގެން އުފެދޭ ބިމުގެ އަގާއި އޯވަވޯޓާގައި ދިރިއުޅުމުގެ އަގު މިނެކިރައި، އަގުގެ ތަފާތަށް ބަލަން ޖެހޭނެ ކަމަށް އެބޭފުޅާ ވިދާޅުވިއެވެ.\n"އަޅުގަނޑުމެން މީތި ކޮންޕެއަރ ކުރަން މިޖެހެނީ ބިން ހިއްކާފައި އެ ލިބޭ ޑްރައި ލޭންޑްގެ ވެލިއުއާ އަޅުގަނޑުމެން މިދެންނެވި ގޮތަށް އޯވަ ވޯޓާގައި ލިވް ކުރަން އެ ދާ އަގާއި އަކަފޫޓަކަށް ދާ އަގާއި މި ދޭތީގެ ހުރި އަގުގެ ތަފާތުން އަޅުގަނޑުމެން މިނާފައި ކޮންގޮތަކަށްތޯ އަޅުގަނޑުމެން ދާންވީ އޭގެ މިކްސްޗާއެއް އޮންނަންވީ ކިހިނެއްތޯ"، މިނިސްޓަރު އަސްލަމް ވިދާޅުވިއެވެ.\nތިޔަގޮތަށް ގެދޮރުއެޅީމާ ގެސޓުންނަށް ރަނގަޅުވާނެ ރާއްޖޭގައި ގެދހޮރު އެޅިދާނެ. ޢާއްމުދިރިއުޅުމުގައި ތިޔަކަމެއް ނުކުރެވޭނެ .\nއަދާލަތު ޕާޓީގެ ގައުމީ މަޖިލިސް ބާއްވާނެ ތާރީޚް އިއުލާންކޮށްފި03 days ago\nނަމުން ޒީރޯ ޓޮލަރެންސް، ކަމުން މުސާރަ ހިނގާ ޗުއްޓީއެއް!02 weeks ago\nބިން ހިއްކުމުގެ ބަދަލުގައި މޫދު ކޮޓަރި އަޅައިގެން ދިރިއުޅުމުގެ ކޮންސެޕްޓެއް ތައްޔާރުކޮށްފިން: އަސްލަމް 12weeks ago\nބަވަނަވެފައިވާ ދުނިޔެއެއްގައި އެއްވެސް ޤައުމަކަށް ދިވެހިރާއްޖެ ނުހިފޭނެ: އާދަމް ޝަރީފް އުމަރު02 weeks ago


Palestine Ah Haggu Thah Nulibenees Israel Aa Gulhun Gaaim Nukuraanan: Pakistan – adduLIVE\nAug 20, 2020, 12:25 ހަސަން ރަޝީދު\nފަލަސްތީނު ރައްޔިތުންނަށް ލިބެންޖެހޭ ހައްގުތައް ފުރިހަމަ އަށް ނުލިބެނީސް އިސްރާއީލާ ގުޅުން ގާއިމު ނުކުރައްވާނެ ކަމަށް ޕާކިސްތާނުގެ ބޮޑުވަޒީރު އިމްރާން ހާން ވިދާޅުވެއްޖެއެވެ.\nއިމްރާން މިހެން ވިދާޅުވެފައިމިވަނީ އެމެރިކާ މެދުވެރިއެއްގެ ރޯލު އަދާކޮށްގެން ޔުނައިޓެޑް އަރަބް އެމިރޭޓްސް (ޔޫއޭއީ) އިން މިދިޔަ ހަފުތާގައި އިސްރާއީލާ ގުޅުން ގާއިމް ކުރުމުގެ އެއްބަސްވުމުގައި ސޮއިކުރަން ނިންމާފައިވާ ދަނޑިވަޅެއްގައެވެ.\nއެކަމާ ގުޅިގެން ބޮޑުވަޒީރު އިމްރާން ވިދާޅުވީ ކޮންމެ ގައުމަކުން ކޮންމެ ގޮތަކަށް ކަންކުރި ނަމަވެސް ޕާކިސްތާނުގެ ނިންމުން ވަރަށް ސާފު ކަމަށާއި އެގޮތުން ފަލަސްތީނު ރައްޔިތުންނަށް ލިބެންޖެހޭ ހައްގުތައް ނުލިބެނީސް އިސްރާއީލް ބަލައިގަނެވެން ނެތް ކަމަށެވެ.\nއަދި ފަލަސްތީނު ރައްޔިތުންނާ މެދު ހިންގަމުންދާ ލާއިންސާނީ އަމަލުތަކަށް ފުރަގަސްދިނުމަށްފަހު އިސްރާއީލާ ގުޅުން ގާއިމުކޮށްފިނަމަ ޕާކިސްތާނުން ކަޝްމީރު ވެސް ދޫކޮށްލަންޖެހޭނެ ކަމަށާއި އެހެންކަމުން އެއީ ކުރާނެ ކަމެއް ނޫން ކަމަށްވެސް އިމްރާން ވިދާޅުވިއެވެ.\n"ފަލަސްތީނާއި އިސްރާއީލުގެ ވާހަކަ ދައްކާއިރު އަހަރުމެން ވިސްނާލައި އަދި ސުވާލު ވެސް ކޮށްލަންޖެހޭ ކަމެއް އެބައޮތް. އެއީ ފަލަސްތީނު ރައްޔިތުންނަށް ކުރަމުންދާ އަނިޔާތަކާއި އަދި އެމީހުންނަށް ލިބެންޖެހޭ ހައްގުތައް ނިގުޅައިގަތުމުން އެކަމަށް ވެސް ފުރަގަސްދީގެން ތިބުމުން އަހަރުމެންނަށް ހެއްދެވި ފަރާތަށް ޖަވާބުދާރީ ވެވޭނެތޯއޭ. އަހަރެންގެ އަމިއްލަ ނަފްސު އެކަން ކުރުމަށް ޖާގައެއް ނުދޭ، އެއީ ބަލައިގަނެވޭނެ ކަމެއް ނޫން" އިމްރާން ވިދާޅުވިއެވެ.\nއިމްރާންގެ މި ވާހަކަތަކާ ގުޅިގެން ޕާކިސްތާނުގެ ވެރިރަށް އިސްލާމްއާބާދުގައި ހުންނަ ފަލަސްތީނުގެ އެމްބަސީން ވަނީ އޭނާ އަށް ޝުކުރު އަދާކޮށްފައެވެ.


Flyme in India ah dhathuruthah fashanee | MBS NEWS\nވިލާ އެއާގެ ފްލައިމީ ފްލައިޓެއް.\nފްލައިމީން އިންޑިއާއަށް ދަތުރުތައް ފަށަނީ\n03 September 2021, 16:26\nވިލާ އެއާގެ ފްލައިމީ އިން އިންޑިއާގެ ބެންގަލޫރަށް ދަތުރުތައް ފެށުމަށް ތައްޔާރުވެއްޖެ އެވެ.\nފްލައިމީން ބެންގަލޫރަށް ދަތުރުތައް ފެށުމަށް ހަމަޖެހިފައި ވަނީ މިމަހުގެ 26 ވަނަ ދުވަހުން ފެށިގެންނެވެ.\nމިދަތުރުތަކުގައި ބޭނުންކުރާނީ އޭޓީއާރް 600-72 މަރުކާގެ ބޯޓެވެ. މިދަތުރުތަކުގެ ޓްރެވެލް އޭޖެންޓެއްގެ ގޮތުގައި ހަމަޖައްސާފައި ވަނީ އެއާލައިން އިންޑަސްޓްރީގައި 40 އަހަރުގެ ތަޖުރިބާ ލިބިފައިވާ އިންޑިޔާގެ ނިޖަވާން ގްރޫޕް ބައިވެރިވެ އެވެ.\n2011 ވަނަ އަހަރު އޮޕަރޭޓް ކުރަން ފެށި ފްލައިމީގައި އޭޓީއާރް މަރުކާގެ ހަތަރު މަތިންދާ ބޯޓު މިވަގުތު އެބައޮތެވެ. އޭގެ ތެރޭގައި ހިމެނެނީ، 72 ގޮނޑީގެ އޭޓީއާރް 600-72 ބޯޓާއި، 68 ގޮނޑީގެ އޭޓީއާރް 500-72 ދެ ބޯޓާއި، 48 ގޮނޑީގެ އޭޓީއާރް 500-42 ބޯޓެވެ.\nމިދިޔަ ސެޕްޓެމްބަރުމަހުގެ ހަތަރު ވަނަ ދުވަހު ސްރީލަންކާއަށް ކުރި ދަތުރާއެކު، ފްލައިމީން ވަނީ ބައިނަލްއަގްވާމީ ދަތުރުތައް ވެސް ފަށާފަ އެވެ. ސްރީލަންކާއާއި މާލެއާ ދެމެދު ދަތުރުކުރުމަށް ފްލައިމީން ބޭނުންކުރަނީ 72 ގޮނޑީގެ އޭޓީއާރް 600-72 ބޯޓެވެ.\nފްލައިމީން ބައިނަލްއަގްވާމީ ދަތުރުތައް މިފެށީ، އެއާ އޮޕަރޭޝަން ސެޓްފިކެޓް (އޭއޯސީ) ލިބުމާ އެކުގަ އެވެ.\nއިންޑިއާ އެއާލައިންސް ވިޔަފާރި ފްލައިމީ ދަތުރުފަތުރު\nޙުސޭނއައްޑޫ\t2 weeks ago\nފުލައިމީ ކީއްވެ އައްޑުއައް ނުދަނީި


vnews - Hybrid mathindhaaboatu ufehdhumuge masahkaiy fashaifi\nހައިބްރައިޑް މަތިންދާ ބޯޓު އުފެއްދުމުގެ މަސައްކަތް ފަށައިފި\nބެޓެރިން އުފައްދާ ކަރަންޓުން ދުއްވާ ގޮތަށް އުފައްދާ މަތިންދާބޯޓުގެ ނަމޫނާއެއް -- ފޮޓޯ: ޒުނޫމް އޭރޯ\nދުވަހެއް ދުވަހަށް ދުނިޔެ ތަރައްގީވެ ޓެކްނޮލޮޖީގެ ރޮނގުގައި އިންސާނުން ހޯދަމުންދާ ކުރިއެރުންތައް މިދަނީ އިތުރުވަމުންނެވެ. މީގެ ކުރިން ހިޔާލަށް ވެސް ނުގެނެވޭނެ އެތައް އާލަތާކާއި، މެޝިންތަކެއް މިއަދުގެ ޓެކްނޮލޮޖީގެ އެހީގައި އިންސާނުން މިވަނީ ތަރައްގީކޮށް އޭގެ ބޭނުން ހިފަން ފަށާފަ އެވެ. ޓެކްނޮލޮޖީގެ ދާއިރާއިން ކުރިއެރުން ނާންނަނީ ވަކި މިވެނި ދާއިރާއެކޭ ބުނެ މިއަދު އިނގިލި ދިއްކޮށްލެވޭކަށް ނެތެވެ.\nމަތިންދާ ބޯޓު އުފައްދާ މަޝްހޫރު ކުންފުންޏެއް ކަމަށްވާ އެމެރިކާގެ ބޯއިން ކުންފުންޏާއި، އެމެރިކާގެ އެއާލައިނެއް ކަމަށްވާ ޖެޓްބްލޫއިން ވަނީ ވައިގެ ދަތުރުފަތުރު ކުރުމުގެ ދާއިރާއަށް އާ އިންގިލާބެއް ގެނައުމަށް މަސައްކަތް ފަށާފަ އެވެ. ކަރަންޓުން ދުއްވާ މަތިންދާ ބޯޓެއް ތަރައްގީކުރުމުގެ ވިސްނުން މި ދެ ކުންފުނިން އުފަން ކުރުވާފައިވަނީ އެމެރިކާގައި ބެޓެރި ކާރު އުފެއްދުމުގައި މަޝްހޫރުކަން ހޯދާފައިވާ ޓެސްލާގެ މަސައްކަތުންނެވެ. އެކަމަކު މި ބޯޓު އުފައްދަނީ ބޯއިން ކުންފުންޏަކުންނެއް ނޫނެވެ.\nބޯއިންގ ކުންފުންޏަކީ މަތިންދާ ބޯޓު އުފެއްދުމަށް މަޝްހޫރު ކުންފުންޏެއް ނަމަވެސް ކަރަންޓް (ބެޓެރި) ބޭނުންކޮށްގެން ދުއްވާ ބޯޓެއް އުފެއްދުމުގެ ގާބިލްކަން އެ ކުންފުންޏަށް ލިބިފައެއް ނުވެ އެވެ. ބޯއިން ކުންފުންޏާއި، ޖެޓްބްލޫ އެއާލައިންގެ ޓެކްނޮލޮޖީ ކުންފުނި ގުޅިގެން މިފަދަ މަތިންދާ ބޯޓެއް އުފެއްދުމުގެ މަސައްކަތް ކުރަނީ އެމެރިކާގެ ކުންފުންޏެއް ކަމަށްވާ ޒުނޫމް އޭރޯ ކިޔާ ކުންފުންޏަކަށް އެކަމަށް ބޭނުންވާ މާލީ އެހީ ފޯރުކޮށްދީގެންނެވެ. 2013 ވަނަ އަހަރު ވައިގެ ދަތުރުފަތުރު ކުރުމަށް ބޭނުންވާ ޓެކްނޮލޮޖީ ތަރައްގީކުރުމުގެ ބޭނުމުގައި އުފެއްދި ޒުނޫމްއަކީ، މިހާރު ވެސް ކަރަންޓުން އެއްޗެހި ދުއްވުމުގެ ޓެކްނޮލޮޖީ ފައްކާކޮށްފައިވާ ކުންފުންޏެކެވެ. އޭރޯސްޕޭސް އިންޖީނިއަރެއް ކަމަށްވާ އަޝިޝް ކުމާރު އިސްކޮށް އުފައްދާފައިވާ ޒުނޫމުގެ މި މަޝްރޫއަށް ފައިސާ ހަރަދުކުރުމަށް ޖެޓްބޫލުއިންނާއި ބޯއިން ކުންފުނިން ނިންމާފައިވާ ގޮތެއް އަދި ހަރަދުކުރަން ނިންމާފައިވާ ވަރެއް ވެސް އެ ދެ ކުންފުނިން ހާމަކޮށްފައެއް ނުވެ އެވެ.\nއަޝިޝް ކުމާރު ވިދާޅުވީ އެ ކުންފުނިން ތަރައްގީކޮށްފައިވާ ކަރަންޓުން އުޅަނދުފަހަރު ދުއްވުމުގެ ޓެކްނޮލޮޖީގެ ސަބަބުން އެއާލައިންތަކުގެ ހަރަދުން 40 އާއި 80 އިންސައްތައާއި ދެމެދުގެ މިންވަރެއް ސަލާމަތްވެގެންދާނެ ކަމަށެވެ. މީގެ އިތުރުން އޭނާ ވިދާޅުވީ އެއާލައިންތަކުން ވައިގެ ދަތުރުތަކަަށް ކުރާ ހަރަދު ކުޑަވުމުގެ ސަބަބުން އެކަމުގެ ހެޔޮ ފައިދާ ފަސިންޖަރުންނަށް ވެސް ކުރާނެ ކަމަށާއި، އެގޮތުން ފަސިންޖަރުންނަށް ހެޔޮ އަގުގައި ޓިކެޓު ލިބުމަށް އެކަމުގެ ސަބަބުން މަގުފަހިވާނެ ކަމަށެވެ.\nމިބޯޓްތައް 2020ގެ އަހަރުތަކުގެ ކުރީކޮޅު ހިދުމަތަށް ނެރުމަށް މަސައްކަތްކުރަމުންދާއިރު، އެ ކުންފުނިން މައުލޫމާތު ދޭ ގޮތުގައި އަޖުމަ ބެލުމުގެ ގޮތުން ބޭނުންކުރާނެ މަތިންދާ ބޯޓެއް ކުރިއަށް އޮތް ދެ އަހަރު ދުވަހުގެ ތެރޭގައި އުފައްދާ ޓެކްނޮލޮޖީ ޓެސްޓުކުރާނެ އެވެ. މި މަތިންދާ ބޯޓު ދުއްވުމަށް ހަމަޖެހިފައިވަނީ ބޯޓުގެ ދެ ފިޔަގަނޑުގެ ފަހަތުގައި ހަރުކޮށްފައި ހުންނަ ބުރަފަތިތަކެއް ބޭނުންކޮށްގެންނެވެ. މި ބުރަފަތިތަކަށާއި ބޯޓުގެ އެހެން ކަންކަމަށްވެސް ހަކަތަ ފޯރުކޮށްދޭނީ ބެޓެރިން އުފައްދާ ހަކަތަ ބޭނުންކޮށްގެންނެވެ. އަދި ބެޓެރި ޗާޖުކުރުމަށް އިރުގެ އަލިން ހަކަތަ ނެގޭ ގޮތަށް ހަދާއިރު ބެޓެރި ކަރަންޓުން ޗާޖު ވެސް ކުރެވޭނެ ކަމަށް ޒުނޫމް ކުންފުނިން ބުނެ އެވެ.\nފުރަތަމަ ބޯޓު ހިދުމަތަށް ނެރޭއިރު 700 މޭލަށް ދުއްވުނު ނަމަވެސް 2030 ވަނަ އަހަރު 1000 މޭލަށް ވުރެ ދިގު ރާސްތާއަކަށް ދަތުރުކުރުމުގެ ގާބިލްކަން ހޯދުމަށް މަސައްކަތްކުރާނެ ކަމަށް އަޝިޝް ވިދާޅުވި އެވެ.\nޒުނޫމް އޭރޯއިން ހާމަކުރާ ގޮތުގައި މި ބޯޓުތައް އުފައްދާނީ ކުރު ރާސްތާ ދަތުރުތަކަށް އެންމެ އާއްމުކޮށް ބޭނުންކުރާ 10 އާއި 50 ގޮނޑީގެ ބޯޓުތަކުގެ ގޮތުގައި ކަމަށާއި، މި ބޯޓުގެ ސަބަބުން ދަތުރުގެ ރާސްތާ ވެސް އުއްމީދުކުރާ ގޮތުގައި 40 އިންސައްތަ ކުރުވެގެންދާނެ އެވެ. އަދި އާއްމު ގޮތެއްގައި މިހާރު ވައިގެ ދަތުފަތުރުގައި ބޭނުންކުރާ ބޯޓު ފަހަރުގައި ހުންނަ އުނދަގޫކުރާ އަޑުތައް އަލަށް ތަރައްގީ ކުރާ ބޯޓުގައި 75 އިންސައްތަ ދަށްވާނެ ކަމަށް ބުނެ އެވެ. ޖައްވަށް ބޭރުކުރާ ވިހަ ގޭހުގެ ދެ އިންސައްތަ ވައިގެ ދަތުރުފަތުރު ހިއްސާކުރާއިރު، ޒުނޫމުން ހާމަކުރާ ގޮތުގައި ކަރަންޓުން ދުއްވާ މަތިންދާ ބޯޓުގެ ސަބަބުން ޖައްވަށް ބޭރުވާ ވިހަ ގޭހުގެ ނިސްބަތް 80 އިންސައްތައަށް ކުޑަވާނެ އެވެ. މިއީ ތިމާވެށި ހިމާޔަތްކުރުމަށް ކުރަމުންދާ މަސައްކަތަށް ލިބޭނެ ބޮޑު ކުރިއެރުމެއް ކަމަށް އެ ކުންފުނިން ބުނެ އެވެ. އަދި ކުރިއަށް އޮތްތަނުގައި އެ ކުންފުނިން މަސައްކަތްކުރާނީ 100 އިންސައްތަ ތިމާވެއްޓާއި ރައްޓެހި ބެޓެރި މަތިންދާ ބޯޓުތަކުގައި ބޭނުންކުރުމުގެ ގާބިލްކަން ހޯދުމަށް ކަމަށްވެސް ބުނެފައިވެ އެވެ.\nވައިގެ ދަތުރުގައި ބެޓެރި ބޭނުންކޮށްގެން ހަކަތަ އުފެއްދުމުގެ މަސައްކަތް ކުރާ މިއީ ފުރަތަމަ ފަހަރެއް ނޫނެވެ. 2015 ވަނަ އަހަރުގެ ތެރޭގައި ފްރާންސްގެ އެއާބަސް ކުންފުނިން ވަނީ މަތިންދާ ބޯޓުގެ ފިނިކުރާ ނިޒާމު ބެޓެރި ބޭނުންކޮށްގެން އުފައްދާ ކަރަންޓުން އޮޕަރޭޓްކުރުމަށް މަސައްކަތް ކޮށްފަ އެވެ. އެކަމަކު މިހާ ފުޅާ ދާއިރާއެއްގައި މި މަސައްކަތްކުރާ ފުރަތަމަ ފަހަރަށް ޒުނޫމުގެ މި މަސައްކަތް ވާއިރު، ބެޓެރީ ކަރަންޓުން ދުއްވާ ބޯޓެއް ވައިގެ ދަތުރުފަތުރުގައި ބޭނުންކުރުމަށް ކަމާއި ބެހޭ އިދާރާތަކުން ހުއްދަ ލިބޭނެތޯ މިއީ އުފެދޭ ސުވާލެކެވެ.


SunOnline: Rozaina ge hissavaa kunfunyyakah Clinic elhumah dhin kama buna massala ACC ah hushahalhaifi\nރޮޒައިނާގެ ހިއްސާވާ ކުންފުންޏަކަށް ކްލިނިކް އެޅުމަށް ދިން ކަމަށް ބުނާ މައްސަލަ އޭސީސީއަށް ހުށަހަޅައިފި\nމުހައްމަދު މުޒައްޔިން ނާޒިމް 07 Mar 2021, 20:24\nމަޖިލިސް މެންބަރު ރޮޒައިނާ އާދަމް -- ފޮޓޯ/ މަޖިލިސް\nރައްޔިތުންގެ މަޖިލީހުގެ އައްޑޫ މީދޫ ދާއިރާ މެމްބަރު ރޮޒައިނާ އާދަމްގެ ހިއްސާ އޮންނަ ކުންފުންނަކަށް ހުޅުމާލޭގައި ކުލިނިކެއް އެޅުމަށް ދިން ކަމަށް ބުނާ މައްސަލައެއް އެންޓިކޮރަޕްޝަން ކޮމިޝަން (އޭސީސީ)އަށް ހުށަހަޅައިފި އެވެ.\nއެ މައްސަލަ އޭސީސީއަށް މިއަދު ހުށަހެޅިކަން އެ ކޮމިޝަނުން "ސަން"އަށް ކަށަވަރުކޮށްދެ އެވެ.\nއޭސީސީގެ އިންފޮމޭޝަން އޮފިސަރު މިރޭ "ސަން"އަށް ވިދާޅުވީ، ރޮޒައިނާގެ ހިއްސާވާ ކުންފުންޏަކަށް ހުޅުމާލެއިން ކްލިނިކެއް އެޅުމަށް ގަވައިދާ ހިލާފަށް ދިން ކަމަށް ބުނާ މައްސަލައެއް އެ ކޮމިޝަނަށް ހުށަހަޅާފައިވާ ކަމަށެވެ.\nއެކަމާ ގުޅޭ އިތުރު ތަފްސީލެއް އޭސީސީން ނުދެ އެވެ.\n"ސަން"އަށް އެނގިފައިވާ ގޮތުގައި އެ މައްސަލައަކީ، ރޮޒައިނާގެ 50 ޕަސަންޓު ހިއްސާ އޮންނަ ޑީވައިއެމް ޕްރައިވެޓް ލިމިޓެޑް ކިޔާ ކުންފުންޏަކަށް ހުޅުމާލޭގައި ކުލިނިނެއް އެޅުމަށް ބިމެއް ދޭން އުޅޭ ކަމަށް ބުނެ ހުށަހަޅާފައިވާ މައްސަލައެކެވެ.\nރޮޒައިނާގެ ހިއްސާ އޮންނަ ކުންފުންޏެއްގެ މައްސަލަ އޭސީސީއަށް ހުށަހެޅި އިރު، އޭނާއަކީ އެ ކޮމިޝަންގެ މައްސަލަތައް ބެލުމުގެ މެންޑޭޓު ހިމެނޭ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީގެ މުގައްރިރެވެ.\nއިކޮނޮމިކް މިނިސްޓަރު ފައްޔާޒު އިސްމާއިލްގެ ނުފޫޒުން ޝަރުތު ފުރިހަމަނުވާ ބަޔަކަށް ކްލިނިކް އެޅުމަށް ހާވާލު ކުރި ކަމަށް ބުނެ، އެމްޑީޕީގެ ރައީސް އަދި މަޖިލީހުގެ ރައީސް މުހައްމަދު ނަޝީދު ވަނީ އެ ޕާޓީ ޕާލިމަންޓްރޯ ގުރޫޕުގެ ރަސްމީ ވަޓްސްއަޕް ގުރޫޕުގައި ނުރުހުން ފާޅުކުރައްވައިފަ އެވެ.\nނަމަވެސް ރޮޒައިނާ އަދި ޑީވައިއެމް އިން އެ ތުހުމަތުތައް ދޮގުކުރެ އެވެ.\nރޮޒައިނާ މިއަދު "ސަން"އަށް ވިދާޅުވީ، ސަރުކާރާއި އެޗްޑީސީއަށް ފައިދާވާ ގޮތަށް އެ ބިޑަށް އެންމެ ބޮޑު އަގެއް ހުށަހެޅީވެސް ޑީވައިއެމް ކުންފުނިން ކަމަށާއި އެކަމުގައި ފައްޔާޒަށް ގުޅައިގެން ނުފޫޒު ފޯރުވަން ޖެހޭ އެއްވެސް ސަބަބެއް ނެތް ކަމަށެވެ. އަދި ޑީވައިއެމް އިން ހުށަހަޅީ، އެކަމަށް ޝަރުތު ފުރިހަމަވާ ރަނގަޅު ބިޑެއް ކަމަށް އޭނާ ވިދާޅުވި އެވެ.\nއެ ބިޑަށް ދެން ހުށަހެޅީ، މަޖިލިސް އެހެން ދެ މެމްބަރެއްގެ މަސްލަހަތު އޮންނަ މެޑިކުއިޕް ކުންފުނިންނެވެ. ސިއްހީ ދާއިރާގައި ތަޖުރިބާ ހުރި އެ ކުންފުނިން ކުލި އަދި އެކިއުޒިޝަން ކޮސްޓުގެ ގޮތުގައި ހުށަހަޅާފައިވަނީ، ރޮޒައިނާގެ ކުންފުންޏަށްވުރެ 3.5 މިލިއަން ރުފިޔާގެ ކުޑައަގެކެވެ.\nއެޗްޑީސީން ބުނާ ގޮތުގައި އެ މައްސަކަތް އަދި މިހާތަނަށް އެއްވެސް ބަޔަކާ ހަވާލުކޮށްފައެއް ނުވެ އެވެ.\nކޮރަޕްޝަންގެ ތުހުމަތުގައި މުއިއްޒުގެ މައްސަލަ ޕީޖީއަށް\nޝަޒައިލްގެ މައްޗަށް ހެއްކެއް ނުހޯދުނު، މައްސަލަ ނިންމާލައިފ


Party membership formeh'ge mauloomaathu EC'ah dhuleh nukureveyne:...\nރާއްޖެ - އިންފޮމޭޝަން ކޮމިޝަން\nޕާޓީގެ މެމްބަރޝިޕް ފޯމެއްގެ މައުލޫމާތު އީސީއަށް ދުލެއް ނުކުރެވޭނެ: އަކްރަމް\nއަޑުއެހުން ބާއްވާފައި ވަނީ ބުުދަ ދުވަހާއި ބުރާސްފަތު ދުވަހު\nކ. މާލެ 11 ޖުލައި 2019 | ބުރާސްފަތި 18:15 3,199\nއިލެކްޝަން ކޮމިޝަން (އީސީ) ގެ ތަރުޖަމާނު އަހުމަދު އަކްރަމް - ޝުއައިބް މުހައްމަދު އިގްބާލް\nޕާޓީގެ މެމްބަރޝިޕް ފޯމް ދޫކުރުމަކީ އިލެކްޝަންސް ކޮޮމިޝަނަށް ކުރެވޭނެ ކަމެއް ނޫންކަމަށް އެ ކޮމިޝަންގެ މެމްބަރު އަހުމަދު އަކްރަމް ވިދަޅުވެއްޖެ އެވެ.\nއަކްރަމް އެގޮތަށް ވިދާޅުވީ، އިންފޮމޭޝަން ކޮމިޝަނރުގެ އޮފީހުން ހުޅުވާލައިގެން ކުރިއަށްގެންދިޔަ އަދުއެހުންތަކަށްފަހު ރާއްޖެ.އެމްވީއަށް މައުލޫމާތުދެއްވަމުންނެވެ.\nއިލެކްޝަންސްގެ ތަރުޖަމާންކަންވެސް ކުރައްވާ އަކްރަމް ވިދާޅުވީ އިންފޮމޭޝަން ކޮމިޝަނަރުގެ އޮފީހުން ކުރިއަށް ގެންދިޔަ އަޑުއެހުމަކީ ދެ ފަރާތަކުން ޕާޓީއަށްވަނުމަށް އެދި ހުށަހަޅާފައިވާ ފޯމު އަނބުރާ ހޯދުމަށް އީސީ އަށް ހުށަހަޅާފައިވާ މައްސަލައަކާއި ގުޅިގެން ކުރިއަށްގެންދިޔަ އަޑުއެހުމެއް ކަމަށެވެ. ނަމަވެސް ޕާޓީގެ މެމްބަރަކަށް ވުމަށްއެދި ހުށަހަޅާ ފޯމަކީ ޕާޓީން ބަލަހައްޓާ އެއްޗެއްކަމަށާއި، އެ މައުލޫމާތަކީ އިލެކްޝަންސް އަށް ހިއްސާކުރެވޭނެ މައުލޫމާތެއް ނޫންކަމަށް އަކްރަމް ވިދާޅުވި އެވެ.\nއިލެކްޝަންސް ކޮމިޝަނުން ހޯދުމަށް ހުށަހަޅާފައިވަނީ މޯލްޑިވްސް ތާރޑްވޭ ޑިމޮކްރެޓްސް (އެމްޓީޑީ) އަށް ވަނުމަށް ހުށަހަޅާފައިވާ ފޯމްތަކުގެ މައުލޫމާތުތަކެކެވެ. އެ މައުލޫމާތު ހޯދުމަށް އެދި ހުށަހަޅާފައިވަނީ ދެ ފަރާތަކުންނެވެ.\nމީގެކުރިންވެސް އިންފޮމޭޝަން ކޮމިޝަން (އައިކޮމް) އަށް އީސީ އިން މުންޑޫ ޕެޓިޝަންއާއި ގުޅޭ މައުލޫމާތުތަކެއް ހިއްސާ ނުކުރި މައްސަލާގައި އަޑުއެހުމަކަށް ދިއުމަށް ނިންމި އެވެ. ނަމަވެސް މަޖިލީހުގެ މިނިވަން މުއައްސަސާތަކާބެހޭ ކޮމެޓީން މި މައްސަލަ ދިރާސާކޮށް ދެ ކޮމިޝަން ހާޒިރު ކުރެވުނު ބައްދަލުވުމުގައި އިންފޮމޭޝަން ކޮމިޝަނަރ ވަނީ މި މައްސަލާގައި އަޑުއެހުމަކަށް ނުދިޔުމަށް ނިންމާފަ އެވެ.\nކެޓަލޯނިއާގެ ލީޑަރުންނަށް ކުރި ހުކުމާއިއެކު ހިނގަމުންދާ ހަމަނުޖެހުންތަކުގައި 500،000 އަށް ވުރެ ގިނަ މީހުން!\nއެމްޑީއެންގެ މައްސަލާގައި އަޒްރާ ނަސީމް ފުލުހަށް ހާޒިރުކުރަނީ\nދަނޑުވެރިކަމުގެ ބަޖެޓު ބޮޑު ކުރުމަށް ގޮވާލާ ގާރާރު މަޖިލީހުން ބަލައިގަނެފި


ދެކުނު ކޮރެއާގައި އަނެއްކާވެސް ކޮވިޑްގެ ކޭސްތައް އިތުރުވެ...\nކޮވިޑް-19 ދެކުނު ކޮރެއާގެ ހާލަތު\nދެކުނު ކޮރެއާގައި އަނެއްކާވެސް ކޮވިޑްގެ ކޭސްތައް އިތުރުވެ ފިޔަވަޅުތައް ވަރުގަދަކުރަނީ\nކޭސްތައް އިތުރުވަމުންދާތީ ވެކްސިން ޖެހުމުގެ ޕްރޮގްރާމަށް މަޑުޖެހުމެއް އަތުވެދާނެކަމަށް ބެލެވޭ\nދެކުނު ކޮރެއާއަށް ކޮވިޑްގެ ހަތަރު ވަނަ ރާޅެއް އަރާފާނެކަމަށް ވަނީ ބެލެވިފައި\n8 އޭޕްރިލް 2021 | ބުރާސްފަތި 11:36\nދެކުނު ކޮރެއާގައި މަގެއްގެ މަތީގައި މީހުން މާސްކު އަޅައިގެން\nދެކުނު ކޮރެއާގައި ފާއިތުވި 24 ގަޑިއިރު 700ށް ވުރެ ގިނަ މީހުންނަށް ކޮވިޑް ޖެހި ކޮވިޑް ފެތުރުން ކޮންޓްރޯލްކުރުމަށް އަނެއްކާވެސް ފިޔަވަޅުތައް އަޅަންޖެހިދާނެކަމަށް އެގައުމުގެ ބޮޑުވަޒީރު ވިދާޅުވެއްޖެއެވެ.\nބުދަ ދުވަހު އަލަށް ވައިރަސް ޖެހިގެން ރިކޯޑް ކުރި މިއަދަދަކީ ޖެނުއަރީ މަހުގެ ފަހުން އެގައުމުގައި އެއް ދުވަހާ މިހާ ބޮޑަށް ކޭސްތައް އިތުރުވި ފުރަތަމަ ފަހަރެވެ. މިދިޔަ ހަފްތާގައި އެގައުމުގައި ދުވާލެއްގެ މައްޗަށް އެވްރެޖްކޮށް ކޮވިޑް ޖެހިގެން ރިޕޯޓްކޮށްފައިވަނީ 477 މީހުންނަށެވެ. ކޭސްތައް ފެންނަ މިންވަރު އިތުރުވާން ފެށުމާއެކު އެގައުމަށް ކޮވިޑްގެ ހަތަރުވަނަ ރާޅެއް ކުރިމަތިވުމުގެ ބިރުވެރިކަން ވަނީ ކުރިމަތިވެފައެވެ.\nކޭސްތައް އިތުރުވަމުންދާތީ އެކަމާއި ގުޅޭގޮތުން އެގައުމުގެ ބޮޑުވަޒީރު ވަނީ ސަރުކާރުގެ އޮފިޝަލުންނާއެކު ބޭއްވި ބައްދަލުވުމެއްގައި ވެކްސިން ޖެހުމުގެ ކަންކަމަށް އެކަމުން ބުރުއަރާފާނެކަމަށް ވިދާޅުވެފައެވެ. ދެކުނު ކޮރެެއާގައި މިހާރުވެސް ވަނީ ވެކްސިން ޖެހުމުގައި ލަސްތަކެއް ދިމާވެފައެވެ. އެއީ ކޮވެކްސް ފެސިލިޓީގެ ދަށުން އެގައުމަށް ލިބެންޖެހޭ ވެކްސިން ޑޯޒްތައް ލިބުމުގައި ލަސްތަކެއް ދިމާވަމުންދާތީއެވެ.\nދެކުނު ކޮރެއާއިން ބުދަ ދުވަހު ބުނެފައިވަނީ އެސްޓްރަޒެނިކާ ވެކްސިން އުމުރުން 60 އަހަރުން ދަށުގެ މީހުންނަށް ދިނުން ވަގުތީ ގޮތުން މެދުކަނޑާލާފައިވާކަމަށެވެ. އެއީ އެސްޓްރަޒެނިކާ ވެކްސިނާ ގުޅޭގޮތުން އެންމެ ފަހުން ޔޫރަޕުން ކުރިޔަށް ގެންދިޔަ ދިރާސާތަކަށް ފަހުއެވެ.\nދެކުނު ކޮރެއާއިން ވަނީ އެގައުމުގައި ޖޯންސަން އެންޑް ޖޯންސަން ވެކްސިން ބޭނުންކުރުމުގެ ހުއްދަދީފައެވެ.\nކޭސްތައް އިތުރުވަމުންދާތީ ދެން އަޅާނެ ފިޔަވަޅުތައް ހުކުރު ދުވަހު އިއުލާންކުރާނެ ކަމަށް ބެލެވެއެވެ. މިހާރުވެސް އެގައުމުގައި ހަތަރު މީހުންނަށް ވުރެ ގިނަ މީހުން އެއްވެގެން އެއްވެސް ހަރަކާތެއް ބޭއްވުން ވަނީ މަނާކޮށްފައެވެ.\nދެކުނު ކޮރެއާގައި މިހާތަނަށް ވަނީ 107،598 މީހަކަށް ކޮވިޑް ޖެހިފައެވެ. އަދި 1758 މީހަކު ވަނީ މަރުވެފައެވެ.


ކޯވިޑް19: މަރުވުމުގެ ކުރިން މާމަ އާއި ވާހަކަ ދައްކާލަން ޖެހުނީ ފޯން ކޯލަކުން – Dhen.mv\nކޯވިޑް19: މަރުވުމުގެ ކުރިން މާމަ އާއި ވާހަކަ ދައްކާލަން ޖެހުނީ ފޯން ކޯލަކުން\nދެން އެމްވީ March 26, 2020 - 10:12 pm\nކޯވިޑް 19 ޖެހުނު ގެ އިނގެރޭސި ވިލާތުގެ މާމަ މަރުވުމުގެ ކުރިން ބައްދަލު ކޮށްލުމުގެ ފުރުސަތު ނުލިބި ހަމައެކަނި ފޯން ކޯލަކުން ވާހަކަ ދައްކާލަން ޖެހުނު މާމަ ދަރިން އެމީހުންގެ ވާހަކަތައް މީޑިއާއާއި ހިއްސާ ކޮށްފިއެވެ.\nއުމުރުން 75 އަހަރުގެ ޖޭން ޖޭ ނަމަކަށް ކިޔާ އަންހެނެއް ކޯވިޑް 19 ޖެހިގެން ހާލު ސީރިއަސްވެގެން ވެސްޓް ސަފޮލްކް ހޮސްޕިޓަލުގައި އެޑްމިޓް ކުރެވުނީ މިދިޔަ ހަފްތާ ބުދަ ދުވަހެވެ. އެ މީހާ އާއިއެކު ހޮސްޕިޓަލުގައި މަޑުކުރުމަށް ހުއްދަ ލިބުނީ ހަމައެކަނި އޭނާގެ 52 އަހަރުގެ ފިރިހެން ދަރި ކަމަށްވާ އެލެކްސް އަށެވެ.\nޖޭން އަށް ފަރުވާ ދެމުން ދިޔަ ޑޮކްޓަރުން ވަނީ ޖޭން ބަލިން ރަނގަޅުވެ ސަލާމަތް ވާނެ ކަމުގެ އުންމީދު އެއްކޮށް ކަނޑާލާފައެވެ. ކުރިން ސޯޝަލް ވޯކާއެއްގެ ގޮތުގައި މަސައްކަތް ކުރި ޖޭން އަށް މަންމަ ކިޔާ3ކުދިންނާއި މާމަ ކިޔާ5ކުދިން ތިއްބެވެ. ޖޭން ގެ އެދުމަށް އޭނާއަށް ވަނީ މާމަ ދަރިންނާއި ފޯނުން ގުޅައިގެން ވާހަކަ ދެއްކުމުގެ ފުރުސަތު ދީފައެވެ.\nޖޭން އަށް މާމަ ކިޔާ އުމުރުން 22 އަހަރުގެ މޯލީ ކުރި ޓްވީޓެއްގައި ބުނީ، މާމަ ގައިގައި ބައްދާލާފައި ފަހު ފަހަރަށް ވަރަށް ލޯބިވާ ވާހަކަ ބުނުމުގެ ފުރުސަތު ނުލިބުން ކަމަށެވެ. އަދި، މާމަ ދިން ލޯތްބާއި އަޅާލުން އަބަދުވެސް ހިތު ތެރޭގައި ހަނދާން ހުންނާނެ ކަން މޯލީ ފާހަގަކުރިއެވެ.\nޖޭން ގެ ދަރި އެލެކްސް ބުނީ ޑޮކްޓަރުން މަންމަ ކައިރި ހުރުމަށް އެންމެ މީހަކަށް ފުރުސަތު ދިނުމުން ވަރަށް ދެރަވި ކަމަށެވެ. އަދި ހާލަތަށް ބަލާފައި ހުރިހާ ކުދިން އެއްބަސްވީ އޭނާ މަންމަ ކައިރި މަޑުކުރަން ކަމަށެވެ. އެލެކްސް ބުނީ މަންމަ މަރުވުމުގެ ކުރިން އަންގާރަ ދުވަހު އޭނާއަށް މަންމަ އޮތް ކޮޓަރިއަށް ވަދެވުނީ ރައްކާތެރިކަމާއެކު މާސްކާއި\nކޯޓް އެއްޗެހި ލައިގެން ކަމަށެވެ.\nއެލެކްސް ބުނީ މަންމަ ދުނިޔޭގެ އޮންނާނެ ކަމުގެ އެއްވެސް އުންމީދެއް ނެތް ކަން އެނގިހުރެ މަންމައާއި ބައްދަލުކުރަން ދިޔައީ ވަރަށް ހިތްވަރުން ކަމަށެވެ. އޭނާގެ މަންމަ ވަރަށް ހިތްވަރުގަދަ ކަން ފާހަގަކޮށް އެލެކްސް ބުނީ މަންމަ އެންމެ ފަހު ވަގުތުވެސް ޖޯކެއް ކިޔާ އޭނާ ހެއްވާލި ކަމަށެވެ.\nއެލެކްސް މަންމަ މަރުވަންދެން ހޮސްޕިޓަލުގައި ހޭދަކުރި ވަގުތު ސިފަކުރީ ބިރުވެރި ފިލްމެއްގެ ގޮތުގައެވެ. އެލެކްސް ވަނީ ސިއްހީ ތަޖްރިބާކާރުން ގެ ބަސް އަހައިގެން އެންމެން ގޭގައި ތިބުމަށް އާދޭސް ކޮށްފައެވެ.


galehiri: ވެރިކަން ލިބުމާއި ވެރިކަން ކުރުން - 1\nވެރިކަން ލިބުމާއި ވެރިކަން ކުރުން - 1\nވެރިކަން ލިބުމާއި ވެރިކަންކުރުމަކީ މުޅިން ދެކަމެކެވެ. ކޮންމެގޮތަކަށް ވެރިކަން ލިބުނުކަމަށް ވިއަސް، އެކަމުގައި މުހިންމީ އެކަންކުރާ ގޮތެވެ. ވެރިކަންކުރާ ގޮތެވެ. ގައުމާއި ރައްޔިތުންނަށް ފައިދާކުރާ ގޮތަކަށް ވެރިކަން ކޮށްފިނަމަ، ވެރިކަން ލިބިގަތް ގޮތާއިމެދު ރައްޔިތުން ކަންބޮޑެއް ނުވާނެއެވެ. ވެރިކަން ލިބިގަތީ އެތަނެއްގައި ހަމަޖައްސާފައި އޮންނަ އުޞޫލުތަކާއި ޚިލާފަށްކަމަށް ވިއަސް އެވެ. ވެރިކަން ލިބިގަތީ އެތަނެއްގައި ހަމަޖައްސާފައި އޮންނަ އުޞޫލުތަކާއި އެއްގޮތަށްކަމަށްވިއަސް ދީނާއި، ގައުމާއި، ރައްޔިތުންނަށް ގެއްލުންވާގޮތަށް ވެރިކަންކޮށްފިނަމަ، ރައްޔިތުން އެކަން ބަލައެއްނުގަންނާނެއެވެ.\nނުރަނގަޅު ގޮތުގައި ވެރިކަން ލިބިގަތުމަކީ، ފެނިފައިވާ އަދި އެގޮތަށް ހިނގުން އެކަށީގެންވާ ކަމެއްވެސް މެއެވެ. ގިނަފަހަރަށް ވެރިކަން ލިބިގަންނަނީ، ޟަރޫރަތު އެކަމަށް ތަންދިނުމުން ކަމަށްވިއަސް، އިސްވެދިޔަ ނުރަގަނޅު ކަންކަން ތަކުރާރުކުރަން ފަށައިފިނަމަ، ރައްޔިތުން މަޑަކުން ނުތިބޭނެއެވެ.\nއެމީހުންގެ ކެތްތެރިކަން ކޮޅުންލާ ހިސާބަށް ކަންކަން ގޮސްފިނަމަ، އެ ގުއްރާސް ބަންދުކުރަން އެމީހުން މަސައްކަތްކުރާނެއެވެ. ވެރިކަން ލިބިގަންނަ ބައިގެ މީހުންނަށް ފެންނަގޮތަކަށް ނުވަތަ ހަމައެކަނި އެމީހުންނަށް ފައިދާވާގޮތަށް ކަންކަންކުރަން ފެށުމަކީ، ވެރިކަމުގެ ރޫޙާއި މުޅީން ޚިލާފު ކަމެކެވެ.\nމީހަކަށް ވެރިކަމެއް ލިބުނަސް އެ މީހަކަށްވެސް ކަނޑައެޅިފައި އޮންނަ އިންތަކަކާއި، މިންތަކެއްވެސް އޮވެއެވެ. އެ އިންތަކާއި، މިންތައް ފަހަނަޅައިފިނަމ، ދެން ނިކުންނާނީ މުޅީން އެހެން ނަތީޖާ އެކެވެ. ހަމައެއާއެކު، ބޭރުގައުމުތަކަށް ބަރޯސާވުމުގައި ވެސް ވަކި ޙުދޫދެއް އޮވެއެވެ. އެ ޙުދޫދުން ބޭރުވެއްޖެނަމަ، ޚޮދު ތިމާގެ ގައުމުވެސް އަތްމަތީން ބީވެގެން ދިއުމުގެ ފުރުޞަތު އޮތީ ދާދީ ގާތުގައެވެ. އަދި މީގެ އިތުރަށް ގައުމުގެ ވަޙުދަތާއި، އިސްތިގުލާލަށް ބެލުމެއްނެތި އުޅެގެންފިނަމަ، ގައުމުގެ ރޫޙީ ފިކުރާއި، މަދަނިއްޔަތަށް އިޙްތިރާމްކުރާ މީހުން އެ މީހެއްގެ މައްޗަށް ފާވެ، އެމީހާ ނުކުޅުދެންތެރި ކުރުވާނެއެވެ. މީހަކަށް ވެރިކަން ލިބުމަށްފަހު، އެމީހަކަށް އައުލާވެގެންވަނީ، އެމީހަކަށް ތާއީދުކުރާ މީހުންނާއި، ތާއީދުނުކުރާ މީހުންގެ މެދުގައިވެސް ހަމަހަމަކަމާއެކު، މުޢާމަލާތު ކުރުމެވެ. އެމީހެއްގެ ވަށައިގެން ތިބޭ އެހީތެރިންވެސް އެ ވިސްނުން ދޫކޮށް އެ މީހުންގެ ޒާތީ މަންފާތައް އެކަނި ފުއްދަށް މަސައްކަތްކޮށްފިނަމަ އެއީ ވެރިމީހާއަށް ދެވޭ ގެއްލުމެކެވެ. މިއީ ވެރީންނާއި، ވެރީންނަށް ތާއީދުކުރާ ފަރާތްތަކުން ވިސްނަވަން ޖެހޭ ކަމެކެވެ.\n"ދާރަޔާ ސިކަންދަރާ، ސީޒަރާ ނަޕޯލިއަން\nމާދުރަށްވިދާލި ނަން އޮބައިފިއޭ އެ ފަނޑުވަމުން"\nކުރުކުރުކޮށް ބައެއް ޙާދިސާތައް\nAlexander III of Macedon (20/21 July 356 – 10/11 June 323 BC)Darius III (c. 380 – July 330 BC)\n"ދާރަ" އަކީ ޑާރިއަސް އެވެ. ސިކަންދަރު އަޢުޒަމަކީ، އެލެގްޒެންޑްރާ ދަ ގްރޭޓް އެވެ. ސީޒަރ އަކީ ޖޫލިއަސް ސިޒާ އެވެ. ނަޕޯލިއަން އަކީ ނަޕޯލިއަން ބޮނަޕާޓޭ އެވެ. މިދެންނެވި އެންމެހައި ޝަޚްޞިއްޔައްތަކުގެ ތަފްޞީލު ގެނެސްދިނުން އެއީ އަޅުގަނޑުގެ ގަޞްދުކޮށްފައިވާ ކަމެއްނޫނެވެ. ނަމަވެސް އަދި މިވާހަކަކޮޅުވެސް ވިދާޅުވެލައްވާށެވެ.\n"އަހުރެންނީ، ހޫދު ނަބީކަލޭފާނުގެ ފުތް ޤަހުޠާނުގެ ފުތް ނަފީލަތު އެވެ. މުޅި ދުނިޔެއަށް ވެރިވެ 500 އަހަރު އަހުރެމެން ވެރިކަން ކުރީމެވެ. ނަމަވެސް މިއަދު މިއޮތީ މަރުވެ ކަށި ފުރޭނިފަ އެވެ. ދުނިޔެއަކީ މިކަހަލަ އެއްޗެކެވެ." - ކީރިތިރަސޫލާގެ ސީރަތުން –\n500 އަހަރު ވެރިކަންކުރި ފިރުޢައުނުގެ ވާހަކައަކީވެސް އެންމެންދަންނަ ވާހައެކެވެ. ޤަދީމީ ބާބިލަކީވެސް ޢިބްރަތްތެރި ދަރުސްތަކެކެވެ. ބަޚްތުނަސްރަޚް ނުވަތަ ނެބްޗައްޒަރު އާއި ކިންގް އަލޫލިން އާއި، ހަމުރާބީ އާއި އާކަމައިޑް ދަރިފަސްކޮޅާއި، ގަދަފަދަ ރޯމަން އެމްޕެރާ އާއި އަދި މިނޫނަސް މިފަދަ އެތައްކަމެއް ދުނިޔޭގެ ޙަޤީޤީ ލޯ ދެކެފައިވެއެވެ. ގަދަފަދަ ރަސްކަމަކާއި ނަބީކަން ދެއްވި ސުލައިމާނު ޢަލައިހިއްސަލާމާއި، ނަބީކަން ދެއްވި ޚަލީފާ ސަލާމްލެއްވި ދާވޫދުގެފާނު ވެސް އެ ކަންކަމަށް ބޮޑާވެވަޑައެއްނުގަންނަވައެވެ. އެހެންނަމަވެސް އިސްވެ ދަންނަވާފައިވާ ގަދަފަދަ ރަސްރަސްކަލުންގެ ތެރޭގައި ގިނައިން ތިބީ ﷲ ގެ ބިންމަތީގައި ބޮޑާވެ އިންސާނީ ދަރިފަސްކޮޅުތައް ފުނޑުފުނޑުކޮށްލުމަށް މަސައްކަތް ކުރި ޖައްބާރުންނެވެ.\nމިދެންނެވި މީސްމީހުންގެ ތެރެއިން ހަމަ އެއްމެމީހެއްގެ ވާހަކަ އަޅުގަނޑު މިތަނުގައި ބަޔާންކޮށްލާނަމެވެ. މަޝްހޫރު ހަނގުރާމަވެރިޔާ އެލެގްޒެންޑްރާ ދަ ގްރޭޓް އަކީ، އެފަދަ ދެވަނައެއް ނެތް މިސާލެކެވެ. އޭނާގެ ވަށަވަށައިގެން ދިރިއުޅޭ އެތައް ބަޔަކާއި ހަނގުރާމަ ކޮށް އެ މީހުންގެމައްޗަށް އޭނާވަނީ ކުރި ހޯދާފައެވެ. އޭނާގެ މި ކުޅަދާނަކަމަކީ، އޭނާގެ ގައުމުގެ މީހުންގެމައްޗަށް ފާވި މުޞީބާތެއްކަމުގައި ނޫނީ ނުވިއެވެ. ބިމަކަށްފަހު ބިމެއް އަތްދަށުލަމުން ގޮސް އިންޑިއާއަށް ޙަމަލަ ދިނުމަށްފަހު، އެބުރި ދިޔައިރު އޭނާގެ ލަޝްކަރާ އެކު، ޖުޒާމްބަލީގެ ޖަރާސީމު ވެސް ދިޔައެވެ. ދާދި އަވަހަށް މިވަބާ އެ ގައުމުގައި ފެތުރި ޢާއްމު ވެއްޖެއެވެ.\nޤަދީމީ ބާބިލުގައި "އެލެގްޒެންޑްރާ ދަ ގްރޭޓް" މަރުވީ 13 ޖޫން 323 ބީސީގަ އެވެ. އޭނާ މަރުވީ ޓައިފޮއިޑާއި، މެލޭރިއާ ހުން ޖެހިގެން ނެވެ. - ވިކިޕީޑިއާ އޮފް އެލެގްޒެންޑްރާ ދަ ގްރޭޓް -\nދިވެހިރާއްޖެއާ މެދު ވިސްނާލަމާތޯއެވެ؟ ދުނިޔޭގެ އެހެނިހެން ގައުމުތަކޭކޭ ވެސް އެއްފަދައިން މި ރާއްޖޭގައި ވެސް އެންމެ ފުރަތަމަ އޮތީ ރަސްކަމެކެވެ. ނަމަވެސް އެއީ ޣައިރުދީނުގެ ރަސްކަމެކެވެ. ރައްޔިތުންނަކީ ވެސް އެ ދީނަށް ނުވަތަ އެކިއެކި ދީންތަކަށް ތަބަޢަވެގެން ތިބި މީހުންނެވެ. އެއީ އަޅުގަނޑުމެންގެ އިސްވެދިޔަ ކާބައިންނެވެ. އެހެންނަމަވެސް ފާހަގަކޮށްލަންޖެހޭ އެއްކަމެއް އެ މީހުންގެ ކިބައިގައި އޭރުވެސް ހުއްޓެވެ. އެކަމަކީ "އެމީހުން ޤަބޫލުކޮށްގެން ތިބި ދީނުގައި ދެމިތިބުމާއި، ގައުމިއްޔަތު" ގެ މާތް ސިފައެވެ. (ނުނިމޭ)\nލިޔުއްވީ: ޢަލީ ނަޞީރު، ޒޫރިޔާގެ/ މަޑަވެލި\n14 މޭ 2014މ.


Jinsee goanaa ge thuhumathu gai hayyaru kuri2meehun dhookollaifi | Mihaaru\nޖިންސީ ގޯނާގެ ތުހުމަތުގައި ހައްޔަރުކުރި ދެ މީހުން ދޫކޮޮށްލައިފި\nހުޅުމާލޭގައި ސަފާރީތައް އަޅާފައި އޮންނަ ބަނދަރު -- ފޮޓޯ/މިހާރު\n27 ޖޫން 2020 - 10:54\nސަފާރީއެއްގައި ބިދޭސީ އަންހެނަކަށް ޖިންސީ ގޯނާކުރި ކަމުގެ ތުހުމަތުގައި އިއްޔެ ހައްޔަރުކުރި ދެ މީހުން ދޫކޮށްލައިފި އެވެ.\nހުޅުމާލޭ ފަޅުގައި އަޅާފައި އޮތް ސަފާރީއަކަށް ދިޔަ އެ މީހާއަށް ޖިންސީ ގޯނާކުރި ކަމުގެ ތުހުމަތުގައި ހައްޔަރުކުރީ 39 އަހަރުގެ ދިވެހި ދެ ފިރިހެނެކެވެ.\nފުލުހުން ބުނީ އެ ދެ މީހުން ދޫކޮށްލީ ތަހުގީގަށް ހައްޔަރު ކޮށްފައި ބޭތިއްބޭނެ އެކަށީގެންވާ ސަބަބެއް ނެތުމުން ކަމަށެވެ. އެކަމަކު އެ މައްސަލައިގެ ތަހުގީގު އަދިވެސް ކުރިއަށް ގެންދާ ކަމަށް ފުލުހުން ބުންޏެވެ.\nފުލުހުން ކުރިން ބުނެފައިވާ ގޮތުގައި އެ ދެ މީހުން ހައްޔަރުކުރީ ކުށުގެ ވެށިންނެވެ. އެކަމަކު އެ މީހުންނާ ބެހޭ އިތުރު އެއްވެސް މައުލޫމާތެއް ފުލުހުން އާންމެއް ނުކުރެ އެވެ. އެހެންކަމުން އެއީ ސަފާރީގެ ފަޅުވެރިންކަމެއް، އެ އަންހެންމީހާއާ އެކު އެއަށް ޒިޔާރަތްކުރި ބައެއް ކަމެއް ވެސް ނޭނގެ އެވެ.\nކުށްކުރުން ފުލުހުން ޖިންސީ އަނިޔާ ޖިންސީ ގޯނާކުރުން ހުޅުމާލެ ސަފާރީ\n19 ކޮމެންޓް, 40 ރިއެކްޝަންސް\nއަދުރޭ ، ސަފާރީއަކީ ދިވެހި ނަމެއް ، އެނަމެއް އިގިރޭސި ބަހުން ހޯދަން އުޅުނަކަަސް ނުފެންނާނެ ، ގަރުދިޔަ ، މިނަން އިގިރޭސި ބަހުން ހޯދަން އުޅެބަލަ ، ނުފެންނާނެ ، އެއީ މިއީ ދިވެހިން ބޭނުންކުރާ ބަހަކަށްވާތީ\nއެދެމީހުން ކޮންމެ ގޮތަކުންވެސް ހައްޔަރުކުރެވެންޖެހޭ. އެައްގޮތަކީ ޖިންސީައމަލެއް ނުރުހުމުގާ ހިންގަންއުޅުން. އަނެއްގޮތަކީ ފައިސާއަށް ހަށިވިއްކުމުގެ އަމަލަކަށްވުން. އެހެންވިޔަސް އެމީހުން ހައްޔަރުކުރެވެންޖެހޭ. ހަށިވިއްކުމުގެ ވިޔަފާރީގާ އަންހެންމީހާ އާއި އެްއްވަރަށް އެ ދެފިރެހެނުންވެސް ކުއްވެރިވާނެ. ޕޮލިހުންގެ ނިންމުން ބަލައެއްނުގަނެވޭ.\nއަންހެން މީހާ ހައްޔަރު ކުރަން ޖެހޭތީއޭ އެދެމީހުން ހައްޔަރު ނުކުރީ. ކުޑަކޮށް ވިސްނާލަބަލަ.\nސަފާރީ އަކީ ކޯޗެއްތަ..؟! ސަފާރީ ގޫގުލްގަ ޖެހީމަ ފެންނަނީ ޖަނަވާރު. އިގިރޭސިބަހުގަ އެއްވެސް ވައްތަރެއްގެ ބޯޓަށް ކިޔާނަމެއްނޫން އެއީ ސަފާރީ. ރާއްޖޭގަ އެކަނީ ބޭނުންކުރާ ބަހެއް.\nނޫން ނޫން. ސަފާރީ އަކީ އަރަބި ބަހުން އެހެން ބަސްބަހަށް ގޮސްފައި އޮތް ބަހެއް. ޢަރަބި ބަހުން ސަފަރު ، މާނައަކީ ދަތުރު. ގޫގަލްގައި ސަފާރީ ޖެހީމަ ފެންނާނެ، ރާއްޖޭގެ ސަފާރީ ބޯޓުތަކާއި އެފްރިކާގެ ސަފާރީ އެއްގަމު އުޅަނދުތައް. ގޫގަލްގައި ބަނބުކެޔޮ ލެޓިނުން ޖެހީމަ އަންނާނެ ބަންބުކެޔޮ. ގޫގަލް ގައި ހުންނަނީ ހަމަ އެކަނި އިނގިރޭސި ބަހެއް ނޫނޭ ދަރިޔާ.\nމި ސަރުކާރު ވެރިކަމަށް ގެންނަން ފާޅުގައި މަސައްކަތްކުރި ޝިދާތާ ބޭރުކުރީމަ ތި ކަންތައް ގައުމުން ފޮހެވުނީކަމަށް މަ ހީކުރީ !\nޕާލިމެންޓު އެތެރެ އަދި މެންބަރުންގެ ގޭތެރެ ބަލާލީމަ ތިލަވާނެ!\nތިލަވެގެން ސަފާރީ ގޮސް އެރީ ހިންނަވަރުގެ ފަރަށް!\nހަށިވިއްކަން ދިޔަ ބަޔަކަށްވެސް ވެދާނެނު، ލާރި ނުދިނީމަ ޖިންސީ ގޯނާކުރީކަމަށް މައްސަލަ ޖެއްސީ.\nއަޑުއިވޭ ގޮތުގަ ވަރުގަދަ ދެފަހުލަވާނުން ވީމާ ދޫކޮށްލީ މަތިން އަންގައިގެން،،، ނޫސްވެރިންނަށް މިތިބީ އަޅެފަހެ ކިހިނެއްވެފަތަ؟ އެހެންޏާފަހެ ކުށުގެ ވެށިން އަންހެނަކު ރޭޕްކޮށްގެން ކޯޓާ ހަމައަށް ނުފޯރާނީ ހާދަ ނުފޫޒުގަދަ ވީމައޭދޯ؟ ކޮބާތަ އިންވެސްޓިގޭޓިވު ޖާނަލިޒަމް މިޤައުމުގަ؟ އަހަރެމެން ހުރިހާ އަންހެނުން ރޭޕްކުރަންދެންތަ ތިތިބީ؟\nހަމަ ޖެހޭ ވާހަކަ ދައްކަބަލަ. އެމީހުން ދޫކޮށްލީ ފުލުހަށް ގެންގޮސް ތަހުޤީޤަށް ހައްޔަރު ކުރަން ޖެހޭ ސަބަބެއް ނެތީމަ. އަމިއްލައަށް ވިސްނަބަލަ، ފަތިސްގަޑީގައި ބިދޭސީ އަންހެނަކު ފަޅުގައި އަޅާފައި އޮތް އޮޑިއަކަށް ދިޔަ ސަބަބާއި މެދު.\nތީގަ ކުއްވެރި ވަނީ ސަފާރީ....އިގިއްޖެ.....ޓުރޫ ސުޓޯރީ\nތިކަންވީގޮތް އަހަރުމެންނަށް ވިސްނޭ. ފަތިސްގަޑީގައި އަދި ލޮކްޑައުންގައި ބިދޭސީ އަންހެނަކަށް އޮޅިގެން ސަފާރީތަކަށް ނުދެވޭނެ. ހަމަ ޔަޤީނުން ވެސް ގަދަކަމުން ރަހީނުކޮށްގެން ގެންދިޔަ ނަމަ، އެމީހުން ދޫ ނުކުރާނެ.\nމި ސަރުކާރުގަ ކުއްވެރިއެއް ނުވާނެ. ރޭޕްވެސް ގިނަވާނެ އެހެން ކަންތައްތައްވެސް ގިނަވާނެ. މިސަރުކާރުގެ ގޯސް ކަމެއްނެތް.


"ސަޅަކް 2" ގެ ކާސްޓުންގެ ތެރޭގައި ހިމެނޭ އާލިއާ، ސަންޖޭ އަދި ގުލްޝަން.\n09 ޖެނުއަރީ 2019 - 06:24\nމަހޭޝް ބަޓް ގިނަ އަހަރުތަކަކަށް ފަހު އަލުން ޑައިރެކްޝަނަށް އަންނަ ފިލްމު "ސަޅަކް 2" ގެ ރޯލަކަށް، ބޮލީވުޑްގައި ނުބައިބައި ރޯލްތައް ކުޅެން މަޝްހޫރު އެކްޓަރު ގުލްޝަން ގްރޯވާ ސޮއިކޮށްފި އެވެ.\n"ބޭޑް މޭން" ގެ ނަމުން މަޝްހޫރުވެފައިވާ ގުލްޝަން ބުނި ގޮތުގައި މަހޭޝްއާ އެކު އަލުން މަސައްކަތްކޮށްލަން ލިބުމަކީ ވަރަށް ބޮޑު އުފަލެކެވެ. އަދި "ސަޅަކް 2" އިން އޭނާ އަށް ކުޅެން ލިބުނީ ކެރިއަރުގައި މިހާތަނަށް ކުޅޭނެ އެންމެ ވަރުގަދަ ރޯލް ކަމަށާއި ފިލްމުގެ ސްކްރިޕްޓް ވެސް ވަރަށް ފުރިހަމަ ކަމަށް ބުންޏެވެ.\nބެލެވޭ ގޮތުން "ސަޅަކް 2" ގައި ގުލްޝަން ކުޅޭނީ މީގެ ފުރަތަމަ ބައިގައި އަންހެނުން ކިޑްނެޕްކޮށްގެން ނާސިއެއް ހިންގާ އަނިޔާވެރި ރަޑު މަހާރާނީއެއްގެ ރޯލް ކުޅުނު ސަދާޝިވް އަމްރުޕުރްކާރު ކުޅުނު ކަހަލަ ކެރެކްޓާއެކެވެ. ސަދާޝިވް ވަނީ 2014 ގައި މަރުވެފަ އެވެ.\nނަމަވެސް މިހާތަނަށް 400 އަށް ވުރެ ގިނަ ފިލްމު ކުޅެފައިވާ ގުލްޝަން ވަނީ އޭނާގެ ކެރެކްޓާއާ ބެހޭ އެއްވެސް ތަފުސީލެއް ދޭން ދެކޮޅު ހަދައިފަ އެވެ.\n"ސަޅަކް" ރިލީޒް ކުރިތާ 27 އަހަރު ފަހުން މި ފިލްމުގެ ދެވަނަ ބަޔާއެކު މަހޭޝް ޑައިރެކްޝަނުގެ ގޮނޑީގައި އީށީންނަ އިރު، މި ފިލްމުގެ ކާސްޓުންނަކީ އޭނާގެ ދެ އަންހެން ދަރިން ކަމަށްވާ ޕޫޖާ ބަޓާއި އާލިއާ ބަޓާއި ސަންޖޭ ދަތުގެ އިތުރުން އަދިތިޔާ ރޯއި ކަޕޫރެވެ. ޕޫޖާ އާއި ސަންޖޭއަކީ 1991 ގައި ރިލީޒް ކުރި "ސަޅަކް" ގެ ވެސް ތަރިންނެވެ.\n"ސަޅަކް 2" ސިނަމާތަކަށް އަންނާނީ މާޗް، 25، 2020 ގަ އެވެ.\n"ބާރަތު" ގެ ޝޫޓިން އަލުން ފަށައިފި\nމިދިޔަ މަހުގެ 27 ވަނަ ދުވަހު ފާހަގަ ކުރި ސަލްމާން ހާންގެ 53 ވަނަ އުފަން ދުވަހާ ދިމާކޮށް ޝޫޓިން މެދުކަނށޑާލި އޭނާގެ ފިލްމު "ބާރަތު" ގެ ޝޫޓިން އަލުން ފަށައިފި އެވެ.\nޑައިރެކްޓަރު އަލީ އައްބާސް ޒަފަރު ކުރި ޓްވީޓެއްގައި ބުނީ މިއީ ފިލްމުގެ ފަހު ޝޫޓިން ޝެޑިއުލް ކަމަށެވެ. "ބާރަތު" މަންޒަރުތަކެއް މީގެ ކުރިން ވަނީ މޯލްޓާ އާއި އަބޫދާބީގެ އިތުރުން އިންޑިއާގެ ޕަންޖާބާއި ނިއު ދިއްލީގައި ވެސް ނަގައިފަ އެވެ.\nއަންނަ ފިތުރު އީދު ދުވަހު ރިލީޒް ކުރާ މި ފިލްމުގައި ސަލްމާނާ އެކު ފެނިގެން ދާނީ ކެޓްރީނާ ކެއިފް، ޖެކީ ޝްރޮފް، ޑިޝާ ޕަޓްނީ، ސުނިލް ގްރޯވާ، ނޯރާ ފަހެތީ، ތައްބޫ އަދި ސަތިޝް ކޯޝިކް އެވެ.\nއަކްޝޭއާ އެކު ޕޫޖާ\nރޯހިތު ޝެޓީ ޑައިރެކްޓް ކުރާ އަކްޝޭ ކުމާރުގެ ފިލްމު "ސޫރިޔާވަންޝީ" ގެ ބަތަލާގެ ރޯލް ޕޫޖާ ހެގްޅޭ އަށް ހުށަހަޅާފައިވާ ކަމަށް ރިޕޯޓްތައް ބުނެފި އެވެ.\n— Pooja Hegde (@hegdepooja) December 15, 2018\nފިލްމު "މޮހެންޖޮ ދާރޯ" އިން 2016 ވަނަ އަހަރު ރިތިކް ރޯޝަނާ އެކު ބޮލީވުޑަށް ތައާރަފުވި ޕޫޖާ ވަނީ އަކްޝޭއާ އެކު "ހައުސްފުލް 4" ގައި ވެސް މަސައްކަތްކޮށްފަ އެވެ. އެ ފިލްމަކީ މި އަހަރުގެ އޮކްޓޯބަރުގައި ރިލީޒް ކުރާނެ ފިލްމެކެވެ.\nބޮލީވުޑް ލައިފުން ބުނި ގޮތުގައި "ސޫރިޔާވަންޝީ" ގެ ބަތަލާގެ ރޯލް ވަރަށް ކުރު ނަމަވެސް، ޕޫޖާ ވަނީ ފިލްމަށް އެއްބަސްވެފަ އެވެ. މި ފިލްމަކީ އަނެއްކާ ވެސް "ސިމްބާ" އަށް ފަހު، ރޯހިތު ފުލުހެއްގެ ވާހަކަ ކިޔައި ދޭނެ ފިލްމެވެ.\nކުރިން މީޑިއާތަކުން ބުނީ މި ފިލްމު ސިނަމާތަކަށް ގެންނާނީ އަންނަ އަހަރު ނަމަވެސް، މިހާރު މި އަހަރުގެ ޑިސެމްބަރު 27 އަށް ފިލްމު ތާވަލުކޮށްފައިވާ ކަމަށާއި އަންނަ އެޕްރީލްގައި ފިލްމުގެ ޝޫޓިން ފަށާނެ ކަމަށް ބުންޏެވެ.\nދީޕިކާގެ ވެބްސައިޓް ލޯންޗްކޮށްފި\nމި މަހުގެ ފަހައެއްގައި ފާހަގަ ކުރި ބަތަލާ ދީޕިކާ ޕަދްކޯންގެ 33 ވަނަ އުފަން ދުވަހާ ދިމާކޮށް އޭނާގެ ވެބްސައިޓް ލޯންޗްކޮށްފި އެވެ.\nމި ވެބްސައިޓުން ދީޕިކާއާ ބެހޭ ވަރަށް ގިނަ މައުލޫމާތު ފޭނުންނަށް ލިބިގެން ދާނެ އެވެ. އަދި އޭނާގެ ވަރަށް ގިނަ ފޮޓޯތައް ވެސް ސައިޓުން ފެންނާނެ އެވެ.\nފިލްމު "އޯމް ޝާންތީ އޯމް" އިން 2007 ގައި ބޮލީވުޑަށް ނުކުތް ދީޕިކާއަކީ މިހާރު ބޮލީވުޑްގައި ތިބި އެންމެ ހުނަރުވެރި އަދި އެންމެ ކާމިޔާބު ބަތަލާއިންގެ ތެރެއިން އެކެކެވެ. އޭނާ މިހާތަނަށް ވަރަށް ކާމިޔާބު ގިނަ ހިންދީ ފިލްމުތަކެއް ކުޅެފައިވާ އިރު، ދީޕިކާ ވަނީ ހޮލީވުޑްގެ ފިލްމެއް ވެސް ކުޅެފަ އެވެ.\nއެކްޓަރު ރަންވީރު ސިންގްއާ މިދިޔަ އަހަރު ކައިވެނި ބަތަލާއަކީ މިހާރު ޕްރޮޑިއުސަރެއް ވެސް މެ އެވެ. އޭނާ ޕްރޮޑިއުސްކޮށް، ލީޑް ރޯލް ކުޅޭ ފުރަތަމަ ފިލްމަކީ "ޗަޕާކް" އެވެ.\n"ސިމްބާ" 200 ކްރޯޑާ ދިމާލަށް\nމިދިޔަ މަހުގެ 28 ގައި ރިލީޒް ކުރި ރޯހިތު ޝެޓީގެ "ސިމްބާ" ފަސް ދުވަހުގެ ތެރޭގައި 100 ކްރޯޑް ރުޕީސް އަށް ވުރެ ބޮޑު އާމްދަނީއެއް ހޯދުމަށް ފަހު، 200 ކްރޯޑާ ދިމާއަށް މިސްރާބު ޖަހައިފި އެވެ.\nބޮލީވުޑްގެ ހަބަރުތައް ދިރާސާ ކުރާ މީހުން ބުނަމުން އަންނަ ގޮތުގައި މި ހަފުތާ ނިމުމުގެ ކުރިން މި ފިލްމަށް 200 ކްރޯޑްގެ އާމްދަނީއެއް އިންޑިއާ އިން ލިބޭނެ އެވެ. ފިލްމު ކްރިޓިކް ތަރަން އަދާޝްގެ ހިސާބުތައް ދައްކާ ގޮތުން "ސިމްބާ" އަށް ހޯމަ ދުވަހާ ހަމައަށް އިންޑިއާ އެކަނި 190.64 ކްރޯޑް ރުޕީސް ލިބިފައިވެ އެވެ.\nއިންޑިއާ އާއި އިންޑިއާ އިން ބޭރުގެ މާކެޓްތަކުގައި ދައްކައިގެން ފިލްމަށް ހޯމަ ދުވަހާ ހަމައަށް ލިބުނު އާމްދަނީ މިހާރު ވަނީ 317.61 އަށް އަރައިފަ އެވެ. ކަރަން ޖޯހަރު ޕްރޮޑިއުސް ކުރި "ސިމްބާ" އަކީ އެންމެ 80 ކްރޯޑްގެ ބަޖެޓަކުން ހެދި ފިލްމެކެވެ.\nމި ފިލްމުގެ ބޮޑު ކާމިޔާބީ ވެސް ޓީމުން ހޯމަ ދުވަހުގެ ރޭ ވަނީ ފާހަގަކޮށްފަ އެވެ.\n"ސިމްބާ" ގެ ތަރިންނަކީ ރަންވީރު ސިންގް އާއި ސާރާ އަލީ ހާނެވެ.\nއިތުރު ލިޔުންތައް ބޮލީވުޑް ސަލްމާން ޚާން ޕޫޖާ ބަޓް ކެޓްރީނާ ކައިފް ސަންޖޭ ދަތު